
RIJEČ UREDNIKOVA 


Tijekom II. svjetskog rata partizani-komunisti htjeli su Katoličku crkvu u 
Hrvatskoj na sve moguće načine paralizirati i uništiti. Pokušali su stvoriti neku 
nacionalnu crkvu ognjem i mačem, što im nije uspjelo. Namjera im je bila 
odvojiti Katoličku crkvu u Hrvatskoj od Sv. Stolice jer bi to bio zgodan način 
likvidacije. Kad su uvidjeli da je to nemoguće, pokušali su svim sotonskim 
metodama pa i nasiljem. 

Preko šest stotina biskupa, svećenika, redovnika, redovnica i bogoslova 
poubijano je. Mnogi od njih su okrutno mučeni i na taj način likvidirani. Uz to 
su veliki broj njih osudili pod lažnim optužbama na dugogodišnju robiju. Oni 
koji su se nalazili na izdržavanju kazne mučeni su psihički 1 fizički da bi 
napustili Crkvu i prihvatili suradnju s komunistima. Neki su u tom teroru 1 
mučenju tamo umrli ili po izlasku kući, 

U svojoj nemoći da provedu do kraja svoje planove odlučili su osuditi i 
nesalomljivog, danas blaženog, kardinala zagrebačkog nadbiskupa dr. Alojzija 
Stepinca. Strpali su ga u lepoglavsku kaznionicu i po tom internirali u Krašić. 
Mučen i trovan položio je svoj život za vjeru i Domovinu. Sva Hrvatska u to 
doba bila je obasuta mučenicima. 

U vrtlogu tih zbivanja našla se je i dubrovačka biskupija u kojoj je žrtvom 
palo oko trideset svećenika i bogoslova. Brojni svećenici osuđeni su na zatvo- 
rske kazne, a neki i na dugogodišnje. 

Dum Ivo Bjelokosić (kako ga je narod zvao) jedan je od takovih. Lažno 
optužen i osuđen na smrt, nakon pet i pol mjeseci čekanja izvršenja te kazne, 
pomilovan je na dvadeset godina robije. Kaznu je izdržavao u KPD Staroj 
Gradiški kroz koju je prošlo oko tri stotine svećenika i redovnika. 

U knjizi koja se sada objavljuje odškrinuo je vrata mučilišta KPD Stara 
Gradiška i pružio nam uvid događanja u skupini svećenika i svakodnevnu poli- 
tiku komunističke vlasti kroz uhićenje, suđenje i izdržavanje kazne. Od dva- 
deset i sedme godine života do gotovo četrdesete, što ih je proveo u kaznionici, 
kroz retke ove knjige prikazao je barem djelomično Život i patnje hrvatskih 
političkih osuđenika koji su izdržali na stotine tisuća godina zatvora. Mnogi od 
njih umrli su u teškim uvjetima i raznim mučenjima. 

On je žrtva jer je rođen kao Hrvat, obrazovan i odgojen kao uzoran 
svećenik. Kad njegov istražitelj, nakon darovanog udarca nogom u prsi, izgo- 
vara riječi: "Zar ti nije jasno, da ćemo mi Crkvu uništiti? ", zatvorenik je šutao i 


čekao što će dalje biti. “Svakoga onoga koji bi nam za dvadeset godina mogao 
biti opasan odmah ćemo ubiti. Stari će svećenici i onako umrijeti, mladima ne 
ćemo dati spremati se za svećenike i vi ste uskoro gotovi." Jasno je da je on je- 
dan od odabranih jaganjaca koji mora uzeti križ patnje za Crkvu koju oni nas- 
toje uništiti. 

Međutim, on to prima kao svećenik spreman na najveću žrtvu, jer zna da je 
s njim Stvoritelj i da se provodi volja Božja. 

Ta činjenica i spoznaja je njemu bila dovoljna da izdrži dvanaest godina 
tamnovanja uz najgore moguće uvjete. 

Prije odlaska kući, Sotona nije miran pa ga poziva zloglasni Nikola Cimeša 
i kaže mu: "Ne ćeš se valjda vratiti među sveštenike. Ti odavno nisi među 
njima, pa su te vjerojatno skoro i zaboravili. Nakon toliko godina ti ćeš im biti 
i jako sumljiv, jer si izašao prije izvršenja dosuđene kazne, a to je uvijek sumlji- 
vo, pa bi ti bilo bolje ne vraćati se među njih." Nastavlja. “Ja te dobronamjerno 
savjetujem. Crkva svakim danom sve više gubi svoje pozicije, a što dalje to go- 
re, pa te opominjem, da se ne svrstavaš na gubitničku stranu, jer je Crkva stal- 
ni gubitnik, budući da je narod protiv nje." 

Cimeša je to pokušao vjerujući da će kod njega stvoriti zabunu i pokolebati 
ga. On to hrabro odbija premda zna da je još uvijek u njihovim rukama i da oni 
još što-šta mogu s njim učiniti. 

Nije nepoznata činjenica da je neke ustrajne i hrabre hrvatske političke 
osuđenike, koji su izdržali časno i pošteno dosuđenu kaznu, pedesetak metara 
od izlaza iz kaznionice na dan izlaska dočekala UDB-a i _uhitila te ih strpala 
ponovno u istražni zatvor pod nekom izmišljenom optužbom. 

Po izlasku iz KPD Stara Gradiška i dolaskom kući nastavlja svoj 
svećenički život na karizmatički način. Svijetli kao veliko svjetlo u debeloj 
tami. Oprezan je ali nije kolebljivac i kukavica. Pored svih teškoća koje ga 
prate cijelog života, obavlja svoju pastirsku dužnost po župama Pločice, Mlini 
i Sv. Andrija u Dubrovniku da bi godine 1991. bio imenovan rektorom crkve | 
sv, Vlaha gdje ostaje do kraja života. Na svim dužnostima na kojima se nalazio, 
teško je danas reći gdje je više dobra učinio. Jedno je sigurno, ostao je moralni 
pobjednik, mučenik i Kristov apostol, obljubljeni svećenik u narodu kojemu je 
služio. 

U knjizi pokušava sebe potisnuti, ne ističe sebe, premda nužno mora kroz 
sebe govoriti o općenitim zbivanjima u KPD-u. 

On sebe naziva kroz razna razdoblja: dijete, svećenik, zatvorenik, osuđenik 


koji na kraju postaje matični broj, osoba koja je izgubila silom svoje ime i pre- 
zime. Predaje sebe čitavog i pravednog u patnji i mučeništvu Katoličkoj crkvi, 
Papi, Kristu i Stvoritelju u čijim je rukama njegov život. Međutim, ne predaje 
se nikad neprijatelju bez obzira je li mu prilazi laskavo ili s okrutnim nasiljem. 

On ne cvili, ne žali se i strpljivo sve podnosi. Vedar je prema okolini ali 
isto tako duboko misaon. Događaje ne uveličava ili ih čak blago prikazuje da 
ne bi pogriješio u osnovnom načelu - istini. Stražare i one koji ga progone puno 
ne opisuje jer oni su slijepi izvršitelji i brojka kao što je on žrtva nevaljalog su- 
stava zato jer je katolički svećenik kojeg prema neprijateljevoj želji treba 
uništiti ili onesposobiti, kako mu rekoše u istrazi. 

U svim nevoljama 1 teškoćama ne poziva na mržnju i osvetu, ali isto tako 
nikad nije zanijekao Boga i Domovinu. 

Zalaganjem njegove nećakinje Mare Bjelokosić, koja je znatan dio života 
provela s njim pomažući mu 1 njegujući ga, ova je knjiga ugledala svjetlo dana. 


PREDGOVOR 


Nakon listopadskog - 18.10.1944. - "oslobođenja" na području Grada - 
na Orsuli (gdje su jedanaestorica ubijena i bačena u more, a neka su tjelesa 
doplutala i u gradsku luku), Boninovu, na vojničkom groblju kod svetišta 
Gospe od milosrđa, te na mnogim poznatim (na otočiću Daksi) i nepoznatim 
gubilištima u dubrovačkoj okolici, počinjeni su grozni, nevjerojatni iu ovom 
kraju do tada nepoznati i nečuveni zločini, jer se je htjelo zastrašiti 1 
obezglaviti narod ubijajući mu inteligenciju i razvlašćujući mu ekonomski 
moćniji sloj. 

Da prikriju svoje grozne zločine "narodna" vlast se je htjela pokazati kao 
zaštitnica naroda i vjere, pa je odlučila svečano proslaviti blagdan sv. Vlaha, 
zaštitnika Grada i Biskupije, prvi put u "oslobođenoj domovini" - govorili su 
i pisali. 

Vjernici su se zgražali nad takvim idejama, a mladi su se ljudi tome 
odlučno protivili. Nekoliko istomišljenika odlučili su nešto poduzeti, pa su 
pisali preč. biskupu (dr. Pavao Butorac), gradonačelniku (dr. Frano 
Dabrović) i uglednom građaninu gosp. Peru Koliću protestirajući protiv te 
nečuvene zloporabe vjerskih osjećaja. 

Odlučili su također napisati, umnožiti i razbacati letke u kojima će po- 
kušati odvratiti vjernički narod od te svetogrdne proslave. 

Začetnik te misli bio je, kako se je kasnije pokazalo o.dr. Dominik Barać, 
dominikanac s nekoliko povremenih suradnika. 

Svečanost i procesija su održane uz sudjelovanje vlasti i vojske, da bi na- 
kon općinske proslave 1948. s imenovanim festanjulima bila zabranjena. 
Procesija se održavala u režiji crkve s festanjulima od g. 1970. kad je kona- 
čno obnovljena. | 

Skupina je nešto kasnije pozatvarana i u nju su prisilno uključili i župni- 
ka, koji je poslom stigao u Grad i koji se je slučajno upoznao s protestnim 
pismima i letcima, ali nije mogao dokazati svoju neupućenost i nesudjelo- 
vanje, pa je morao biti osuđen na smrt, kasnije je pomilovan, i izdržati 
dvanaest godina zatvora. 


Milostiv budi meni, sluzi svojem, 

da živim i riječi tvoje čuvam. 

Put istine ja sam odabrao 

pred oči sam stavio odluke tvoje (Ps 119,17,30) 


UVOD 


Nakon izlaska iz zatvora nikome nije o svojim doživljajima govorio i na pi- 
tanja se je nejasno izražavao i uglavnom okolišao. Nastojao je svim silama sve 
to potisnuti i zaboraviti. Posvećivao se je čitanju, učenju, raznim intelektualnim 
i fizičkim poslovima kako bi mu bilo lakše. Nije uspijevao. Što je više svijesne 
doživljaje nastojao potisnuti, to su se oni u podsvijesti, u snovima sve više ja- 
vljali. Vrlo često, ispočetka gotovo svaku noć sanjao je užasne sne, koji su bili 
usko vezani za doživljaje u Staroj Gradiški. Ujutro je bio sretan što je to sve bio 
samo san 1 da je to sve sretno prošlo. 

Mnogi su ga prijatelji i prije, a posebno posljednjih godina, pokušali 
nagovoriti na pisanje zatvoreničkih, robijaških uspomena, ali je on uvijek 
prijašnjim i novijim nagovaranjima odgovarao: “Ima i previše zla i žalosti na 
ovome svijetu, pa ih nema smisla povećavati." 

Mislio se je tako osloboditi unutarnjeg pritiska, pa će mirnije živjeti. 
Dogodilo se je pak ono što on nije očekivao, a što ga je pomalo plašilo. S godi- 
nama, što je postajao stariji, pritisak se je povećavao, da je postao nepodnošljiv, 
pa je konačno odlučio nešto napisati i tako duševni pritisak smanjiti. Budući da 
je prošlo dosta vremena, a mnoge je doživljaje nastojao zaboraviti, pa se to 
djelomično i dogodilo, on moli čitatelje da oproste. Imena mnoga već zabo- 
ravljena ne će ni spominjati, a ako koje i spomene to će biti sasvim slučajno, 
samo zato da se rasvijetle neka događanja. 

Ovaj rad nije kronika, jer događaji nisu napisani vremenskim slijedom, ali 
to ništa bitno u samoj stvari ne mijenja. 

Izbjegavalo se komentare, da se ne bi unosilo previše osobnog, pa se prosu- 
dbe prepuštaju dobronamjernim čitateljima. 

Jasno je da svi događaji, doživljaji nisu mogli biti detaljno opisani, ali se i 
iz nepotpuno opisanih dade zaključiti pravo stanje kod suđenja i u kaznionici. 

Knjiga se je preteško rađala, jer je bilo vrlo teško događaje od prije pola 
stoljeća ponovno proživljavati, pa je bilo zastoja i poluodluka da se ne ide 
dalje, ali je čvrsta odluka o neodustajanju, kao i uvijek, konačno pobijedila. 

Opisano je sigurno moglo biti bolje - svaki ljudski rad ima nedostataka - ali 
je inapisano dovoljno da se shvati ljudska zloća i bezbožna vladavina, koja je 
u ime lažnog čovjekoljublja okrutno gazila i ponižavala toga istog čovjeka. 

Ne optužuje se i ne osuđuje se nikoga, činjenice su dostatne žrtvama. Ovo 
nesavršeno djelce posvećuje se svim stradalnicima u borbi za vječne ideale 
Vjere i Domovine. Slava im! 

1. O BJELOKOSIĆIMA 


Između grobljanske kapele sv. Nedjelje i plemićke kapelice Bl. Gospe od 
Rozarija ščućurilo se oko jedne terase, na koju se slijeva kiša sa šest polukro- 
vova (a pod kojom je bila gustijerna kojom su se služile sve kuće, dok svaka 
nije sagradila svoju vlastitu) malo seoce od četiri kuće istog prezimena. To je 
dio većeg zaselka Mašješa koje je dobilo ime po maslinicima ili po mašjama 
šarkama, koje su pravili seoski kovači istočnog dijela Čilipa u Konavlima. 
Već u XV. stoljeću Pavle Bjelokos, bježeći pred turskom opasnošću, doselio 
je iz Fundine u Kučima, tadašnje Zete (Crvena Hrvatska) u Čilipe i nastanio 
se na plemićkom imanju. Prvi spomen prezimena zabilježen je kad je Dra- 
gana, kći Radosava Lukinog Bjelokosa iz Konavala, usmeno izrekla svoju 
oporuku u Dubrovniku 22. listopada 1568. (Test. Not., sv. 42.£.251.-251.) 
prema povijesnoj knjizi «Falsifikat o podrijetlu konavoskih rodova» Nika 
Kapetanića i Nenada Vekarića, str. 20. i 54. 

Prema popisu stanovništva Dubrovačke republike nakon katastr ofalnog 
potresa 1667. obavljenog 1673/74, prema Državnom arhivu, u seriji Isprave i 
akti XVII. stoljeća (Zdravko Šundrica) stoji da na tom mjestu žive dvije 
obitelji: Nicola Bielokosich (dva člana) i Stiepan Bielokosich (7 članova). 
(Arhivski vjesnik, god. II., sv.2., Zagreb, 1959.) 

Donedavno su bile četiri kuće, ali je jedna obitelj (Nikuric-Ćilo) odselila 
u Grad, pa su ostale tri. Sada su opet četiri jer su se braća Vice i Vlaho (Vla- 
huša), sinovi Luka i Jele, uprav podijelili. 

Dok je stariji brat Vice bio u Americi (SAD), mlađi se je brat oženio 
Lucom Kalačić i djeca su se uskoro rađala (Luko, Pero, Jele, Vicko) prije 
nego mu je žena nenadno umrla. Kasnije se opet oženio Katom Škobelj i nas- 
tavili su se rađati Nikola, Nike, Ivan i Antun. 

Kad se je stariji brat vratio iz Amerike, htio se odmah oženiti, ali je tre- 
balo prije riješiti neke probleme: otkupiti nešto zemlje od Gospara kod ko- 
jega su neki članovi naizmjenice obavljali službu zapostata, te početi i sagra- 
diti novu kuću. 

Stariji je brat imao prednost izbora i on je na opće iznenađenje odabrao 
staru kuću, sagrađenu na stancu kamenu, jer se u ono doba u Dubrovačkoj 
republici nije moglo graditi drukčije, da se ne otimlje zemlja. On je smatrao 
da je ona, premda trošna, prostranija i pogodnija, a imala je gustijernu i sta- 
rinski komin. 


LZ 


U trećoj kući Andra i Mare r. Župan ostao je samo sin Mijat, jer su se 
dvije starije sestre već poudale. U četvrtoj kući živjeli su Vice i Mare r. 
Franić koji nisu imali djece pa su posinili dječaka Pera Popića. 

2. IIČEKIVANJE NOVOROĐENČETA 


Predbožićno vrijeme g. 1917. bilo je neobično hladno i vjetrovito, a u ne- 
koliko navrata je i sniježilo. Stariji su ovo vrijeme gledali s nevjericom i 
čuđenjem, ali je djeci bilo vrlo zanimljivo. Oni su često iz kuća i toplih komi- 
na istrčavali, igrali se sa snijegom i grudali. Kad bi ozebli, tada bi trčali 
natrag u komin, da se malo ugriju i da igru ubrzo ponove. 

Kad bi se pojavilo «zubato» sunce igra bi dulje trajala dok se ne bi čuo 
glas pojedine majke, koja je svoje dijete pozivala na jelo ili kojekakvu ispo- 
moć. Djetetu je bilo teško rastaviti se od sudrugova i igre, ali je požurilo kući, 
jer je bilo opasno čekati drugi poziv. 

Žena starijeg brata Pave Stolić bila je u visokom stupnju trudnoće i za 
Božić se je očekivalo rođenje, a nagađali su tko će se roditi. Imali su već dva 
sina i tako su počastili i majčinog oca Marka, ali i pet kćeri, pa su željeli sina. 

Budući da su ljudi živjeli od poljodjelstva, vrlo je bitan sin težak, koji je 
mogao obavljati teške poslove i bez kojega kuća nije mogla opstojati, a ka- 
moli napredovati. Međutim, to se nije dogodilo, a Božić je po običaju trebalo 
ipak proslaviti. | 

Nekoliko dana prije Božića trebalo je usjeći badnjak. On je trebao biti 
debeo i prilično velik. Obično bi ga se postavljalo pred vrata, da ga prolazni- 
Ci i posjetitelji mogu vidjeti i s drugima uspoređivati. Pričalo se je čiji je naj- 
veći i najljepši, kao što se je kod klanja svinja pronosilo čija je bila najteža. 

Irebalo je također svakome obiteljskom članu nešto novo kao božićni 
dar nabaviti o čemu bi se roditelji dugo dogovarali. Kad bi se na Badnjak 
dijelili darovi, djeca su znatiželjno gledali na tuđe darove i mislili kako je 
njegov dar manji, neznatniji. Ipak su na koncu svi bili zadovoljni. 

Proslava Božića počinjala je na Badnji dan uvečer. 

Kad bi se svi ukućani sabrali u kominu, otac bi unio badnjak, pozdravio 
nazočne: «Dobra večer! Sretno vam porođenje Isusovo!» Potom je kod vatre 
odložio badnjak i blagosivljao ga žitom i vinom govoreći: «Koliko mi tebi 
zrna, toliko ti nama uboraka» (posuda za žito oko 11 kg), «koliko mi tebi 
kaplji, toliko ti nama litrača.» (vinska posuda 101) i primakao ga vatri. 

Uzeo je zatim ožeg (žarač), malo žerave, stavio grumen tamjana i najpri- 
je blagoslovio ukućane, a zatim bi u pratnji manje djece pošao blagosloviti 
staje i sve domaće životinje. Nakon povratka, otac bi čestitao Božić i sjeli bi 

za posnu večeru (obično bakalar) tako započinjući blagdan Božića. 

Poslije su se pohađali susjedi radi čestitanja, započinjalo bi pjevanje, 
nekada i pucanje, i to je bila priprema, bdjenje za Ponoćnicu. 

Djeca su se posebno veselila, jer su prigodom posjeta i čestitanja dobi- 
vala smokava, oraha, bajama, rogača i pokoju jabuku. 

Ni oni nisu išli spavati, a ako bi koje dijete zaspalo, budili su ga za Pono- 
ćnicu, koja se je po davnašnjem običaju slavila u 4 sata ujutro, a pohađalo ju 
sve što je moglo hodati. 

Na putu u crkvu bilo je vrlo romantično gledati kako svjetiljke (ferali) iz 
svih pravaca, a osobito oni preko polja, žure prema župnoj crkvi. 

Kad bi u dubkom punoj, urešenoj i jarko rasvijetljenoj crkvi zabrujale 
orgulje i kad bi se zapjevalo «U sej vrijeme godišta» pjevala je oduševljeno 
čitava crkva, a djeca su otvorenih ušiju slušala netremice gledala premda nisu 
puno razumjela, osjećala su se kao u raju, pa im je bilo žao da je to oduševlje- 
nje prebrzo prestalo. 

Sva su se djeca nastojala probiti do jaslica i kad su uspjeli naći Malog 
Isusa na slami bili su tako oduševljeni tim prizorom, da se nisu dali otrgnuti. 
Često su ih roditelji morali odvlačiti, pa je bilo suza i glasnog plača jer su 
htjeli neizostavno i Malog Isusa sobom ponijeti. | 

Došavši kući sve im je drukčije izgledalo, ali su se oni brža priviknuli 
svojem svakodnevnom poslu i nastavili svoje svakodnevne igre i obveze. 

Kad su se ukućani i susjedi namjeravali nakon Božića malo odmoriti na- 
stupilo je novo uzbuđenje. 

U noći, sutradan po Božiću, ženu starijeg brata spopali su trudovi i muž 
je požurio po seosku primalju - bilo je tada još nepoznato ići u rodilište - i 
dok je on babicu iz obitelji Bošković doveo, sve je već bilo gotovo uz pomoć 
žena iz susjedstva. Na osvit blagdana sv. Ivana Evanđeliste 27. prosinca 
1917. rodilo se je muško dijete, a jer su djedovi već bili počašćeni, odmah je 
odlučeno da dijete dobije ime dnevnog sveca (donio ime sa sobom). 

Nakon što je babica obavila potrebne poslove - činilo joj se je, da je dijete 
slabašno, pa je to i glasno rekla - ona se je oprostila 1 otišla. 

Novorođeno dijete nije plakalo, počelo je pomalo sisati i roditelji su bili 
sretni, jer se je po njihovim željama rodio sin. 

Novost se odmah proširila i po daljnjem susjedstvu, pa su neke žene čim 
se je razdanilo odmah došle čestitati roditeljima 1 vidjeti dijete. 

«Bože mi prosti, meni se čini da je dijete mršavo i slabašno» - rekla je 
jedna susjeda i dodala: «Majka je tako krupna, a dijete je tako jadno i sitno.» 
Druge su se žene složile i uz čestitke - «Ipak je sin», bilo je ozbiljnih primje- 
dbi zbog slabašnog izgleda novorođenčeta. | 

Nakon nekoliko dana se pročulo da je dijete još više oslabilo, omršavilo: 
Nije dovoljno sisalo, povremeno bi dobivalo nekakve grčeve, savijalo se i 
previjalo, a kad bi to prestalo, dijete je izgledalo kao mrtvo. 

Žene su opet dolazile, davale savjete - nitko nije mislio na liječnika - ali 
ništa nije pomagalo, ništa se nije mijenjalo. Svjetovali su da se dijete odmah 
krsti, da ne bi, ne daj Bože, umrlo bez krštenja, i to su uskoro nakon četiri 
dana obavili, a zbog brzine kumovi su bili tetka učiteljica Katica Stolić i sta- 
riji brat Luko. Roditelji i susjedi su bili zadovoljni, jer se je dijete krstilo, pa 
što Bog da. Ako dijete umre znači da je ono bilo draže Bogu nego nama: 
«Bog dao, Bog uzeo, neka se vrši njegova sveta volja» - govorili su, 

Nakon krštenja zdravstveno se stanje bitno popravilo, sisao je marljivo, 
nešto ojačao, a napad grčeva se urijedio. To je, nažalost, vrlo kratko trajalo, 
Pa je dijete opet počelo slabiti, a grčevi se češće ponavljati. 

Susjede, a i rodbina, koja je povremeno dolazila, konačno su zaključili da 
ovdje nije nešto u redu. «Možda dijete ne podnosi majčino mlijeko, pa bi bilo 
potrebno naći dadilju.» Oni su ubrzo našli ženu, Mijatovu sestru, koja je iz 
susjedstva bila udata u Grušiće, zaselak Komaja, za Slovaka, a koja je 
nedavno rodila sina Andriju. Jelka, zamoljena žena, rado je pristala i redovi- 
to dolazila da podoji dijete. Izgledalo je da je dijete oživjelo i da su zdra- 
vstvene neprilike nestale. Uskoro su se djetetove nevolje - grčevi - počele 
obnavljati, pa su roditelji i posjetitelji zaključili da će dijete uskoro umrijeti. 

Susjede su se jednog dana okupile, dijete je ležalo na posteljici kao mrtvo 
i one su nakon pregledanja djeteta zaključile, da će ono uskoro umrijeti. 
Međutim se susjeda Maruka nije s tim zaključkom složila, već je uzela dijete 
i počela ga tresti, da ga probudi. Najednom je kriknula: «Dijete je živo. Neće 
umrijeti. Stolica je proradila!» - vikala je ona i brisala sebe i dijete. Saku- 
pljene žene bile su iznenađene i u čudu gledale susjedu i dijete. Nastalo je 
opće veselje, jer eto je gotovo mrtvo dijete oživjelo. Tako se je zapravo i 
dogodilo. Od toga dana dijete je oživjelo, oporavilo se, redovito je sisalo, 
grčeva kao da je nestalo, pa žena dojilja nije trebala više dolaziti. Dijete je 
doduše ostalo slabašno i mršavo, ali je pomalo napredovalo. 

Roditelji su bili vrlo zabrinuti za buduće zdravlje svoga djeteta, pa su 
odlučili da ga zavjetuju sv. Antunu, kako je u to vrijeme bio običaj. Odnijeli 
su dijete u crkvu sv. Vlaha, franjevački samostan u Pridvorju, i obukli mu 
franjevačku haljinicu (odjelce), koje je u čast sv. Antuna trebao nositi jednu 
godinu. 

Kad se opet djetetu pogoršalo zdravstveno stanje, otac je požurio pješke 
na Grudu da od liječnika traži savjet ili lijek. Prolazeći pored crkve Bl. Gospe 
od Zaluga zavjetovao ga je Bl. Gospi. Taj dio polja zvao se Lug, crkva je bila 
blizu, pa su je nazivali Gospa od Zaluga, a slavi se 2. srpnja: ustvari BI. 
Gospa od Pohođenja koja se u crkvi slavi 31. svibnja. Crkva je bila zaje- 
dnička dviju župa: Čilipa i Grude i vjernici su tamo dolazili u procesijama 
predvođeni župnicima, koji su svečanu sv. Misu služili naizmjenice. 

Treći zavjet bio je u obližnjoj kapelici sv. Ivana Krstitelja (slavi se 24. 
lipnja), koja pripada bratstvu zaselka Čilipi pokraj koje je često prolazio 
idući župnoj crkvi sv. Nikole, jer su mu roditelji govorili da su ga njemu pre- 
poručili dok je bio bolestan. 

Dječak je kad je podrastao, obilazio na određene blagdane sve te crkve da 
izvrši zavjet dok kasnije u višoj školi, a kasnije po službi nije imao mo gučno- 
sti obdržavanja roditeljskih zavjeta. 

Negdje u prvim razredima osnovne škole zbio se je događaj koji je prije- 
tio izmijeniti dječakov životni put. Majci je ponestalo drva za ogrijev, pa ga 
je poslala da s mlađim bratom Vickom, koji još nije išao u školu, pođe i 
pripravi joj i donese malo suharaka iz obližnje šumice (osredak na Guma- 
njci). Dala mu je i malenu sjekiricu da se njome pomogne kod posla. Oni su 
žurno i veselo išli dok nisu došli do nedaleke pojate (zidane građevine u kojoj 
se čuvala slama od napriključnom gumnu ovršenog žita). Uza zid bila je pri- 
slonjena jedna stara daska na kojoj je dečko htio iskušati oštrinu svoje sje- 
kirice. Zamahnuo je i udario po dasci koja je bila mokra (nedavno je padala 
kiša, a i bilo je oblačno), pa je sjekirica kliznula i pogodila njegovo lijevo 
koljeno. Zajauknuo je, odbacio sjekiricu i uhvatio se za ranu na koljenu. Kad 
je mlađi brat vidio krv, plačući je otrčao nedalekoj kući da javi što se ja 
dogodilo, a on je posrčući i držeći se za koljeno krenuo za njim. Nije stigao 
daleko. Odjednom se stvorila majka, uzela ga u naručje i ponijela kući. Us- 
koro su se sakupile žene iz susjedstva pa su se uvjerile što se je dogodilo. 

Kad su vidjele ranu na koljenu - meniskus je bio dobrano zasječen - i obi- 

lje krvi, glasno su žalile majku i njezino dijete koje će, žalibože, ostati inva- 
lid. 

To se ipak nije dogodilo. Sve liječeća rakija i malo šećera - liječnika nisu 
ni zvali ni k njemu išli - učinili su čudo i dječak je uskoro, doduše šepajući, 
mogao hodati, a kasnije i trčati. Vidljiv znak, ožiljak je ostao, a to mu je i u 
zatvoru koristilo. Kad bi se sakupljalo zatvorenike na teške radove, utovari- 
vanje drva i prijenos građevinskog materijala, on bi samo pokazao svoje ko- 
ljeno i rekao da je određen za sjedeće poslove, pa bi ga ostavili na miru. Stra- 
žari su vjerovali u vidljivu ranu ili ožiljak, a temperatura je nevidljivo niža ili 
je nema. 

Kad je stasao za školu, išao je rado i redovito, jer je bio željan znanja, pa 
je s vremenom postao najbolji učenik. 

Nekako u to vrijeme dječakova tetka Katica Stolić, do tada učiteljica u 
Baškoj vodi, premještena je u svoje rodno mjesto, pa _je i ona nagovarala 
svoju sestru da pošalje sinčića na daljnje školovanje, a nećaka i kumče 
poticala da bude dobar i da marljivo uči. Pri završetku pučke škole (6 godi- 
na), učitelji su govorili da je šteta to dijete ne poslati na daljnje školovanje, pa 
su se svjetovali i sa župnikom. Župnik don Luka Antunović dobro ga je po- 
znavao, jer je on u školi predavao vjeronauk, a on mu je bio najbolji učenik, 
pa se s time složio i obećao da će on razgovarati s roditeljima. 

Roditelji bi rado poslali svoje dijete u više škole - imaju još dva sina i tri 
kćeri - ali oni su siromašni i ne mogu podnijeti tolike troškove. Otac je do- 
duše bio u Americi i donio nešto novaca, ali otkup od Gospara, gradnja nove 
kuće, ženidba, puno djece - devet, ali je troje: dvije sestre i jedan brat kao 
djeca umrlo - pa su se zalihe istrošile i oni ne mogu plaćati. Ni braći nije bilo 
Žao da će brat otići, jer su oni s ocem govorili da on neće nikad postati pravi 
težak. 

Kad su ga kao dečka učili kopati, otkrilo se da je ljevoruk. Kad su ga 
pokušali od toga odvratiti i na dešnjaka navrnuti, nije se nikako dao i nije mu 
išlo od ruke. Mršav i ovisok nije imao ni previše snage, pa bi okopano pre- 
Više izgazio i neuredno ostavio, te su mu se braća rugala da on ne će nikad 
biti pravi težak. 

3, PRIPREME I ODLAZAK U SJEMENIŠTE 


Uskoro se je doznalo da župnik još dva kandidata sprema za sjemenište - 
Iva Skurića i Mata Jema - pa su se sva trojica često sastajala i služila kod 
jutarnje sv. mise. Slijedila je zajednička kava, a zatim radovi u crkvi. Redovi- 
to bi se čistili svijećnjaci i pokoji manji i lakši radovi. To je djeci bilo zani- 
mljivo i oni su to rado i igrajući se obavljali i na taj način sprijateljili. «Tko 
nađe prijatelja, našao je blago.» (narodna). 

Usput se je doznalo da je jedan kandidat od župnika već upućen. Budući 
da se nije mogao radi navršenih godina upisati u dubrovačku gimnaziju, 
upućen je na Badiju u Franjevačku nižu gimnaziju na otočiću kod grada 
Korčule. 

Trebalo se s njime upoznati i propitati kako se tamo živi i je li preteško. 
Mnogo je vremena proteklo dok se je to i ostvarilo. 

Jedne nedjelje ugledao ga je na igralištu za boče (buće) i mislio je da je to 
povoljna prilika, ali se bojao kako će ga on primiti i hoće li htjeti s njime ra- 
zgovarati. Dugo je oklijevao i napokon se je odvažio. 

Marko Bošković - tako se je zvao taj dječak - prijateljski ga je kao sebi 
jednaka primio, pokušavao ga upoznati sa životom u zavodu, u školi, hra- 
breći ga da se sve to dade lako savladati. 

Od tog ohrabrujućeg susreta ostali su iskreni prijatelji sve do njegove 
prerane smrti. 

«Evo Izraelca u kome nema prijevare!» 

Nakon prve službe na župi Stravča i druge u župi Doli otkrila se je bolest 
i on se je vratio kući i pomagao župniku. Bavio se je i seljačkim poslovima, 
pa su ga sudrugovi zvali «Pastor i agricola» (pastir i zemljoradnik), a on se 
nije ljutio. Bavio se proizvodnjom povrća, misnog vina i pomalo gradnjom. 
Živio je s bratom, koji je imao djecu i sa sestrom, pa je trebalo misliti na 
proširenje povećanje kuće. Kad su nećaci odrasli, postali pomorci, poženili 
se, trebalo je misliti na gradnju kuća. Nakon srpsko-crnogorske okupacije, 
pošao je vidjet svoja djela. Sve tri kuće bile su uništene, zapaljene. Razoča- 
ranje je bilo preveliko i bojao se je da to neće moći podnijeti. Uzalud ga se 
tješilo, on se nije mogao i uspio utješiti, pa je nažalost uskoro umro. «Evo 
pravog Izraelca bez lukavstva!» (Iv, 1,47) 

Župnik don Luka Antunović bio je zamoljen da ispita mogućnosti prije- 
ma u biskupsko sjemenište u Dubrovniku i negdje u kolovozu 1939. on je 

saopćio kako su sva trojica primljena (Mato Jemo i Ivo Skurić) i uvjete: 
Plaćat će se neka sitnica, rublje će se slati kući na pranje, a troškove za 
knjige, obuću i odjeću snosit će roditelji. Bilo je kasnije napisano što treba 
imati i sobom donijeti. 

Od tih dana kao da je vrijeme brže išlo, jer je uskoro došao čas odlaska. 
Uvečer za večerom svi su se sakupili i kao da su bili tužni što jedan član 
obitelji sutra odlazi. Dok je to bilo još daleko svi su se pomalo veselili kako 
se jedan sin i brat sprema na školovanje, na bolji život, a sada kad on mora 
otići, odvojiti se od obitelji, svi su pomalo bili žalosni. 

«Moj sinko» - prvi je progovorio otac - «ti ideš u svijet, a svijet, ljudi su 
okrutni i nemilosrdni, što sam i ja dobro osjetio. Nastoj svakoga poštovati, a 
nikome se ne zamjerati. Ne prosuđuj čovjeka po licu, ni po riječima nego po 
djelima. Ne sklapaj olako prijateljstva, a ako si našao prijatelja cijeni ga i 
čuvaj. Prije svega nastoj dobro učiti, da te ljudi po znanju znaju cijeniti i da 
nešto postigneš. Ne budi lijen i neuspješan, da ti se ljudi rugaju i da se moraš 
stidjeti. Nismo jednaki. b uvaj se laskavaca jer oni hoće nešto postići.» Bio bi 
on sigurno još govorio, ali su svi htjeli nešto reći, savjetovati, pa se je vrijeme 
oduljilo. 

Majka je razgovor prekinula rekavši da je već kasno, a oni moraju rano 
ustati 1 stići na autobus za Grad. Tako je završio razgovor i svi su otišli spa- 
vati. Rano ujutro, dok su još svi spavali, majka ga je probudila i još za vri- 
jeme i nakon kave oni su ustali da se sa sinom i bratom još jednom pozdrave, 
te su otišli prema središtu mjesta, da kod župne crkve sv. Nikole čekaju auto- 
bus. Tamo su našli još nekoliko putnika za Grad, a jer su bili svi poznati, 
odmah su se zanimali zašto dječak ide u Grad. Kad su doznali kako i zašto 
ide, zagledali su slabašnog i mršavog dječaka 1 kimali glavama ne vjerujući 
da takvo nešto može uspjeti. 

Dakle, početkom rujna 1930. mali, mršavi seljačić, po preporuci učitelja 
i zalaganjem župnika, upućen je nakon završetka pučke škole (6 godina) u 
više škole, zajedno s dva sudruga Matom Jemom i Ivom Skurićem. Primljen 
je u Biskupsko sjemenište. 

Kad je stigao autobus - Niko Borovinić - svi su putnici ušli, zauzeli svoja 
mjesta i autobus je krenuo. Autobus je po lošem putu dobrano poskakivao, 
često se zaustavljao da primi nove putnike i konačno je stigao u Grad. Kad su 
na Pločama napustili autobus - on je nosio maleni zamotuljak, a majka veći - 
ugledao je golemu zgradu i pitao: «Što je ovo?» 

«To ti je nova Gimnazija, koju ćeš skoro pohađati i tu učiti» - odgov- 
oreno je. Bio je zadivljen okolišem, zgradama, morem i zidinama. 

Majka ga je uzela za ruku i povela prema Gradu. Videći s desne strane 
golemu građevinu, pitao je: «Što je ovo?» - «To ti je tvrđava Leverin.» 
(Revelin kako je kasnije doznao). «Što će sada ovako velika tvrđava kad svu- 
da vlada mir?» «Danas ona ne služi za obranu, ali je kroz povijest uspješno 
izvršavala svoj zadatak. Ona je danas stanište Rusa, koji su izbjegli prije i 
poslije boljševičke revolucije 1917.» | 

Išli su naprijed 1 dečko je pitao: «Koja je ovo velika građevina?» - «To je 
crkva i samostan o. dominikanaca» - dobio je odgovor. 

Premda ništa nije razumio nije dalje pitao. 

Kad su došli do vrata koja vode u staru luku, on je htio tamo otići. Pri- 
vlačio ga je pogled na more, ljuljajuće lađice, na udaljeni predjel sv. Jakov 1 
sve dalje do Cavtata, ali ga je majka povukla i pošli su dalje. 

Htio je već pitati: «Zašto se ljudi kod susreta ne pozdravljaju?» Njega su 
učili da svakoga koga sretne mora skladno pozdraviti i on je to pristojno 
činio, a ovdje se ljudi uopće ne pozdravljaju. Kad je napustio autobus, po- 
zdravljao je svakog koga bi susreo dok mu majka nije rekla da je to nepotre- 
bno. Dečko nije pitao za razlog, jer su se nakon nekoliko koraka našli na trgu 
pred crkvom sv. Vlaha. Pogledom je bio tako zanesen - bilo je kao u priči, 
govorio je kasnije - da je pitanje jednostavno sasvim zaboravio. 

Nije znao kamo bi gledao. Na poznatu Sponzu (Dogana), gdje su se 
obavljali trgovački poslovi, a sada je Arhiv, na obnovljeni zvonik - Darežlji- 
vošću gospara Paska Baburice zvonik obnovljen MCMXXIX. To nije znao 
pročitati, ali je kasnije doznao: 1929. - na kojemu su Baro i Maro veselo 
otkucavali 8 sati. Preporukom Ruđera Boškovića prvi sat na zvoniku na- 
pravio je 1781. Pasko Baletin iz Stravče, franjevački laik iz samostana Male 
braće 1 postavljena je ploča, koju je kasnije pročitao: A.D. MDCCLXXXLI 
OPUS F. PASCALIS _BALETIN A CANALIBUS O.M.S. FRANCI. Taj je 
sat radio do 1886., a 1897. zamijenjen novim radom talijanskih majstora. Tu 
je ugledao Onofrijevu česmu. 

Dječak je nastavio istraživanje 1 uskoro se našao pred Orlandovim stu- 
pom postavljenim 1419., šimbolom suverenosti i samostalnosti Dubrovačke 
Republike i na njemu se je vihorila državna zastava do 1808. Vjetar ga je 6. 
siječnja 1825. oborio i ležao je «ispod svodova Dvora» 1 u drugoj polovici 

1878. ponovno postavljen. Čudio se kamenom junaku, ali nije mogao shvati- 
ti potrebu njegova mača, a o njegovom laktu kao uzorku mjere (Dubrovački 
lakat) doznaje tek kasnije. Uporno je gledao Glavnu ulicu (Stradun) i čudio 
se da se toliko ljudi kreće u raznim pravcima, pa je pomišljao da je neki blag- 
dan. Na kraju ulice vidio je još jedan zvonik i na pitanje dobio odgovor: 
«Franjevački, Mala braća.» Dok je još bio kod Orlandova stupa, majka mu 
je rekla: «Ti ostani ovdje. Nemoj ići daleko. Ja moram obaviti jedan žuran 
posao i odmah ću se vratiti.» 

Sa strahopoštovanjem se uputio prema crkvi sv. Vlaha. Najprije ju je 
ogledao izvana. Oblik mu se svidio, a kipovi (sv. Vlaha je prepoznao, a za 
Vjeru i Nadu doznao je kasnije) su ga privlačili. 

Crkva je bila otvorena i on se usudio ući. Bio je oduševljen. Njegova 
rodna župna crkva je veća i prostranija, ali je ova ljepša i urešenija. Gledao je 
okolo i nije se mogao nagledati. Tko je mogao i naslućivati da će taj dječak 
uspješno završiti školovanje i postati svećenikom, te radi protivljenja prosla- 
vi blagdana sv. Vlaha (nakon stravičnih zločina godine 1944. «Narodna vla- 
st» je htjela Festu 1945. svečano proslaviti «prvi put u oslobodenoj domo- 
vini») biti uzapćen, na smrt osuđen, 12 godina provesti u Staroj Gradiški i na- 
kon povratka 1957., u 1991. biti imenovan rektorom crkve sv. Vlaha. 

Mlinovi Božji i sv. Vlaha melju sasvim drukčije od ljudskih i oni, ako 1 
krivim crtama pišu, uvijek pravilno pišu. 

Ostao bi on još u crkvi, ali se je bojao da će majka doći, pa je požurio. 

Na sreću majka još nije bila došla - na određenom mjestu nije bilo niko- 
ga - pa je on izviđački krenuo prema drugoj strani, gdje je Mala Fontana. - 
Voda teče, ali se razina vode ne podiže. Divio se je Gradskoj kavani pred 
kojom je i unutra bilo nekoliko posjetitelja. Nad Kavanom bila je Općina od 
koje je vidio samo lijepu zgradu kojoj se divio. U Kazalištu nije mogao ništa 
vidjeti, samo naslućivati, premda su vrata bila otvorena. 

S udivljenjem je gledao Knežev dvor i velike stupove, urešene kapitele, 
makar nije ništa razumio. Vrata su bila golema i veličanstvena, a urešene pro- 
zore u prizemlju i na prvom katu gledao je s divljenjem i nije se mogao nagle- 
dati. 

Nije bio svjestan koliko je tamo stajao i gledao. Vidio je malo dalje i 
Katedralu - crkvu Gospe velike - i htio ju je svakako prvi put posjetiti, ali se 
bojao da će majka ubrzo doći i ukoriti ga radi zakašnjenja i napuštanja mje- 


22 


sta. Trkom je požurio natrag. Majka je već bila došla, ogledala se uzbuđeno 
okolo, a kad ga je-vidjela da trkom dolazi toliko se veselila, da ga je zabora- 
vila ukoriti što je napustio određeno mjesto. 

Obišli su odmah nekoliko prodavaonica da nabave potrebne sitnice, koje 
je trebalo priložiti od Sjemeništa naređenim predmetima. To obilaženje i 
traženja trajalo je dulje vrijeme, a onda su pošli posjetiti jednu majci poznatu 
ženu gđu Katu Nikić - trebalo se je puno uspinjati, iznad Prijekog - i tamo su 
ostali na objedu. Žena je često zagledala dječaka i sumnjala da će on moći 
izdržati napore dugotrajnog školovanja. 

Poslije podne otišli su u Biskupsko sjemenište iza Katedrale, ulica Ilije 
Sarake gdje ih je primio upravitelj don Frano Vučetić. On je sumnjivo gledao 
slabašnog dječaka i bilo mu je čudno da je župnik upravo njega, koji je ne- 
sposoban za veće napore, ovamo poslao. <. 

Postavio mu je neka pitanja na koja je dobio suvisle odgovore i zaključio 
da je dijete prilično razumno, pa je odlučio da se isplati pokušati. Rekao je: 
«Dobro! Pokušat ćemo!» 

Poslije kraćeg razgovora majka napusti sinčića, rekavši da ima obaviti 
još neke poslove i da će se opet vratiti. Dječaku je bilo žao da ga majka 
napušta, pa je počeo gotovo plakati i upravitelj ga odmah pridruži dječacima 
koji su već pristigli, a među njima je našao i dva poznata sudruga - Mata 
Jema i Iva Skurića - pa se je brzo utješio. 

Majka se je doista brzo vratila i među ostalim stvarčicama donijela mu je 
i potrebni molitvenik. Rekla je da ga je skupo platila, ali da joj je prodavač u 
Hrvatskoj tiskari rekao, da se dobre stvari skupo plaćaju. Molitvenik 
«Katolički đak» bio je doista hvalevrijedan, pa je iz njega žarko molio i puno 
naučio. Nakon nekoliko dana trebalo se je spremiti i početi hodati u gimna- 
ziju na Pločama. Godine 1930. nije bilo prijemnog ispita pa su se upisala 4 
prva razreda. Već u trećem razredu ostala su samo dva odjeljenja: A-klasični 
i B-realni razred. 

Sve je u početku bilo neobično: puno suučenika i mnogo profesora, koji 
su se mijenjali svaki školski sat. Na sve se je dječak brzo priviknuo. 

Od djetinjstva željan znanja učenje mu nije predstavljalo ozbiljan pro- 
blem, pa se je odmah svrstao među bolje đake. Uskoro je otkrio literaturu, a 
kako je imao bujnu maštu svojski se predao čitanju. Za kratko je vrijeme 
pročitao čitavu knjižnicu Marijine kongregacije, ali se je uvijek našlo nešto 

Za čitanje i nije bilo vremena za učenje. Ocjene su Postale loše, pa su ga dru- 


caj na još svojskije posvećenje literaturi. 

Izrazito mršav i crnomanjast, osobito nakon prazničkog kupanja i sunča- 
nja na sjemenišnom imanju u Vrbici kraj Zatona, uskoro je među drugovima 
dobio i novo ime. > 


Yara, pa su ga prozvali «Togo», 

On se nije ljutio, jer je imao druge misli, baveći se pisanjem školskih i 
Privatnih zadataka, pisanjem pisama i Povremeno surađujući pod pseudon- 
imom u tjedniku (7 dana). 

Nakon gimnazije je u Bogosloviji u Splitu nastavio u tom pravcu i postao 
predsjednik literarne sekcije, što ga je Potvrđivalo u njegovom opredjeljenju. 


U Jahve ja se uzdam, 

duša se moja u njegovu uzda riječ. 

Duša moja čeka Gospodina 

više no zoru straža noćna: 

Više no zoru straža noćna 

nek Izrael čeka Jahvu. (Ps 130,5-7/ 

Slika I. Prilikom mlade mise 6. travnja 1942. g. okružen roditeljima, sestrama i nevjestom 


žad 


4. IMENOVANJE ZA ŽUPNIKA U TOPOLOM 


Nakon svršenih bogoslovskih nauka i ređenja, imenovan je župnikom žu- 
pe Topolo (Stonsko primorje), gdje se je nadao naći dovoljno vremena i sa- 
svim se posvetiti svojem hobiju, svom učenju i literaturi. 

Odjednom je palo nebo na zemlju, grad je otukao rascvalo Cvijeće, sve je 
zamrlo pod udarom okrutne zbilje i nije bilo nikakve nade u oživljavanje i 
popravljanje. 

Topolo je malo selo i župa stonskog primorja i obuhvaća sela Imoticu i 
Štedricu sa zapadne i južne strane i nekoliko kuća Matić s istočne strane. Oko 
malenog polja - veće je prema selu Imotici - u kojem su se nalazila gumna i 
pojate potrebni za vršenje i obrađivanje žita, poredale su se seoske kuće. S 
južne strane bila je Klačina - seoski predio, gdje su se vjerojatno palile klači- 
ne i kamen se pretvarao u Vapno - a sa sjeverne strane na obroncima brda re- 
dale su se kuće glavnine sela. 

Kad bi se starim putem Dubrovnik-Metković stiglo do na pogled Bistrine 
- čuvenog uzgajališta kamenica kod Malog Stona i sela Hodilje, trebalo je 
skrenuti desno i nakon kratkog uspona čovjek je s uzvišice mogao ugledati 
glavninu sela. Spuštajući se s brežuljka ulazilo se je u selo. Najprije je putnik 
prolazio pokraj kapele sv. Luja (Sv. Alojzije), koja je bila već u dolini i 
osamljena. Malo dalje desno nalazio se je izvor vode Topolštik iz kojega se je 
selo nošenjem opskrbljivalo vodom, a u bazenima je bilo i pojilo za stoku. 
Tu se nalazilo i nekoliko kamenica za pranje rublja. Polazeći dalje prema 
selu, dolazilo se je ispod župne crkve Male Gospe (svetkovina rođenja B.D. 
Marije 8. rujna), koja je s južne strane bila okružena visokim čempresima, 
koji su pogled upravljali prema visinama, prema nebu. Ispod crkve bilo je se- 
osko groblje i crkveni maslinik. Selo je započinjalo nešto dalje, posred sela 
bila je pošta, a gotovo na kraju škola. 

Župa Topolo bila je krajnja župa dubrovačke biskupije. Imotica je grani- 
čila s Dužima, Podštedrica s Neumom, selima župe Gradac, koji se je nalazio 
iza sjevernog brda, biskupije mostarsko-trebinjske, a župnik je bio don Mitar 
Papac, koji je kasnije zatvoren i osuđen, a u premještanju iz zatvora u Zenici 
u zatvor u Sremskoj Mitrovici u željezničkom sudaru poginuo. S istočne 
strane, osim spomenutih kuća Matić, nalazilo se je selo Stupa, župe Ošlje, 
gdje je bio župnik don Stjepan Tomašev iz Bačkog Brijega kod Subotice, 

koji se je pred dolaskom partizana povlačio i nestao (po svoj prilici kod 
Bleiburga poginuo, jer se ni majci, koja je tu ostala nije nikad javio). 

Dalje istočno nalazila se je župa Smokovljani, obuhvaćala i selo Viso- 
čani, a župnik je bio don Ante Salacan, rođen u Opuzenu, koji je otišao u par- 
tizane, u kapitulaciji Italije postao predsjednik Općine Ston, kasnije direktor 
Radiostanice Dubrovnik, narodni poslanik, a kad je pao u nemilost, župnik u 
Trpnju, umro u rodnom Opuzenu. 

Istočno od Smokovljana bila je Župa Lisac - sve su te župe bile stonsko 
primorje - gdje je bio župnik don Luka Grković, kojega su partizani na putu 
iz Dubrovnika u rodno Trsteno uzaptili, nakon nekoliko dana oslobodili, da 
ga kasnije opet utamniče, odveđu na Korčulu i u nepoznatim prilikama ubiju 
pod naknadnom optužbom, da je navodno rekao: «Narod je stoka» (što zvuči 
nevjerojatno). Teško je i zamisliti da bi on svoj narod, kojemu je tako vjerno 
i odano mladenački služio nazvao stokom. Trebalo bi znati kojom prilikom 1 
u kakvim je prilikama to, ako je istinito, rekao i na koga se je to rečeno odno- 
silo. 

U Topolo je mladi župnik stigao koncem listopada za blagdana Krista 
Kralja (tada se je taj blagdan slavio posljednje nedjelje mjeseca listopada), 
nekoliko mjeseci nakon mlade mise, koju je slavio na Uskrsni ponedjeljak, 6. 
travnja 1942. 

Selo mu se po svojem rasporedu i ljepoti svidjelo, ali kako je bio sasvim 
nevješt u administrativnim i u pastoralnim poslovima, bio je u strahu kako će 
se snaći i svojim dužnostima savjesno odgovoriti. O selu je čuo tek kad je do- 
bio dekret, pa se je malo raspitivao gdje je i kako se tamo može najlakše doći. 
Svjetovali su ga da sobom ponese nešto pokućstva i posteljine, jer je župna, 
kuća, u kojoj već odavno nitko ne stanuje, sasvim prazna. On je prikupio 
nužne stvari i sa sestrom stigao u mjesto. Ljudi su se odmah sabrali da vide 
novog župnika, pa su mu pomogli da se stvari iskrcaju i nekako smjeste. Do- 
šli su i crkovinari: Miho Kaznačić i Ivo Ljuban, zvan Šiška (nadimak je kas- 
nije saznao) i poučili ga o nekim običajima, pa i o sutrašnjoj svečanosti. Oni 
su i dalje bili u svemu pri ruci uvijek spremni da pomognu i pouče. Osobito 
uslužan pokazao se je bivši poštar Niko Butigan u čijoj je kući, u kojoj se 
nalazila i pošta, dugo vremena spavao, dok se nije u župnoj kući snašao. Svi 
su bili spremni pomoći i novom župniku život u njihovoj sredini olakšati, a 
izdvajaju se obitelji Konsuo i Vićan. Ističe se Vićan Pero (zvani Lero) od 

kojega je župnik o seoskim i svjetskim prilikama puno doznao i naučio. O pa- 
storalnim problemima je razgovarao sa susjednim župnicima, s kojima se je 
češće družio i s njima savjetovao. 

Kasnije je upoznao i ostale vjernike, ponajviše za blagoslova kuća, pa se 
s vremenom uspostavio normalni, prijateljski odnos. 


28 


5, UHIĆENJE 


Dan 17. ožujka 1945. osvanuo je prilično tmuran i kao da se je spremala 
kiša. Oblaci su se naganjali, pretjecali, mijenjali pravce prema kretanju vje- 
tra, odlazili i dolazili. Nekad su nadolazili tmurni i teški, da je izgledalo evo 
sada će početi kišiti, da bi se čas zatim pojavili svjetliji oblaci kao da će se 
uskoro pojaviti očekivano i željkovano sunce. Vjetar je umjereno puhao; bilo 
je prilično toplo, pravi proljetni dan. Prema podnevu postalo je mnogo 
svjetlije. Oblaci su postali gotovo prozirni i kad se pojavila nada da će nasta- 
ti lijep i sunčan dan, opet su naišli sivi, tmurni oblaci i odgodili nadu u lijepo 
vrijeme. Negdje popodne - župnik je bio oko crkve - od glavnog puta, niz 
Klačinu počeo se spuštati prema selu jedan kamion. Jasno se čuo šum moto- 
ra i brzo približavanje. To zapravo nije bilo ništa neobično, jer su u to vri- 
jeme kamioni često dolazili i odlazili. Najednom se je kamion ispod groblja i 
crkve zaustavio i iskočilo je nekoliko vojnika, koji su se tada počeli stepeni- 
cama uspinjati prema crkvi. Pred crkvom su našli župnika i jedan ga je, očito 
vođa, zapitao: «Jesi li ti taj i taj?» On je odgovorio: «Jesam!» «Trebamo 
izvršiti pretres kuće» - nastavio je isti. «Trebalo bi obavijestiti Mjesni odbor, 
jer se bez njega to ne smije učiniti» - rekao je župnik. «Ne ćeš ti nas učiti, 
kako ćemo mi postupati» - rekao je onaj i pošao prema kući. 

Tamo je našao župnikovu sestru i zapovjedio joj da se ona i župnik za- 
tvore u kuhinju, da se ne smiju odatle kretati, pred vrata je postavio stražara, 
a oni su se razmilili po kući. Premetačina je trajala jako dugo, a župnik i se- 
stra morali su mirno, bez glasa čekati završetak. 

Oni su to radili prvo vrijeme šutke i nije se ništa čulo, jer je većina 
stražara-vojnika bila na katu. Odjednom je jedan silazeći ljutito govorio: 
«Zašto su nas ovdje uzalud doveli i prevarili. Govorili su nam da ćemo ovdje 
koješta, svašta naći što će potvrditi naše naslućivanje i biti dovoljno za 
osudu, ali mi ništa nismo našli» - reče i nestade. 

Odjednom je nastala vika i veselje; «Našli smo što smo tražili» - glasno je 
jedan govorio, a ostali su potvrđivali. Što su našli, nije se moglo razabrati 
makar se je župnik pretvorio u uho, da sve čuje. 

Dalje se nije ništa čulo, makar su oni još po kući dugo hodali. Negdje u 
mrak, otvorila su se vrata kuhinje, ušao je onaj, koji ga je pred crkvom 
nagovorio, rekao je župniku: «Ti si uhapšen i moraš s nama poći u Grad na 
saslušanje.» «Treba li mi štogod uzeti» - pitao je župnik. «Ne treba» - odgo- 
vorio je onaj otresito. 

«Prekosutra je blagdan sv. Josipa, pa bih se trebao do tada vratiti» - 
pokušao je župnik nešto više doznati, ali onaj nije ništa odgovorio, nego ga je 
požurivao - župnik nije bio ni obuven, ni obučen za put - da se što prije spre- 
mi i s njima otputuje u Grad. Pratili su ga dva vojnika s noževima na 
puškama do kamiona ispod groblja, motor je bio upaljen, ubaciše župnika 
odostraga u kamion među naoružane vojnike i odmah se je krenulo. 

Župnik je pokušavao zapodjenuti razgovor s vojnicima, ali oni nisu ništa 
odgovarali, kao da im je bilo naređeno ne upuštati se u razgovor. Čvrsto su 
držali svoje puške i nisu ni međusobno razgovarali. Samo kad su jedan od 
drugoga tražili cigaretu ili vatre kratko bi se obraćali, jednoslogovnim rije- 
čima. Pokriveni kamion je po lošem putu poskakivao, ljuljao se, da su se i 
vojnici i župnik morali pridržavati, da ne budu odvučeni na drugu stranu, da 
ne padnu. Bio je već debeli mrak, pa se nije ništa vidjelo. Moglo se samo 
otraga gledati, ali je to bilo pomalo opasno, da suputnik padne ili da bude 
zanesen na drugu. stranu. Putovanje se oduljilo, a čovjek se nije mogao snaći. 
gdje je 1 koliko će putovanje još potrajati: Tek.kad su poslije Trstenoga.u 
daljini ugledali svjetla u Gružu znali su da kraj putovarija nije daleko. Usko-. 
ro su došli do vode i znali su da je to Rijeka dubrovačka (Ombla), koja se uli- 
jeva u more i da je konac muke blizu. Okolina rijeke nije bila rasvijetljena, 
kuće su bile kao mrtve. Tek kada su došli u Gruž izvanjsko osvjetljenje je 
bilo rijetko, a sve su kuće bile zamračene. Odjednom su se našli u Gradu: 
kamion se zaustavio kod Katedrale. Župnik se zahvalio Gospi da je do sada: 
sve dobro završilo, preporučujući se za unaprijed. Onaj koji je bio kod 
vozača, brzo je iskočio i došao na zadnji otvor i povikao: «Ispadaj!» Počeli 
su se preko ograde kamiona spuštati, župnik je bio prilično nespretan, pa su 
mu morali pomoći da siđe. Vođa je išao sprijeda, dva vojnika sa strane s pu- 
škama - vozač i dva vojnika su ostali kod kamiona - pratili su župnika i 
krenuli su najprije uza stepenice i onda skrenuli pema Pustijerni. Župnik: je 
gimnaziju 'završio'u Građu; 'pa je žnao daje to put prema predjelu Karmen; 
gdje 'se-je nalažio zatvor, samo nije znao vu kojoj je uliei'Btzo-swsktenuli ti 
malenu uličicu i našli su se pred “čvrsto Zatvorenim vratiria? Trebilo je:dugo! 
udarati po vratima dok se nije ukazalo slabo svijetlo i čulo se'okretanje ključa“ 
u bravi. Vrata su se naglo otvorila i jedan'je visoki, ojači, uniformirani čovjek 
zapitao: «Što je? Što trebate?» «Doveli smo jednog zatvorenika; pa' gd treba 
smjestiti.» »Dobro, dobro.», pospano je odgovarao | čovjek“ popravljajući“ 

svoju zgužvanu uniformu. Na koncu su se sporazumjeli i pošli su u susjednu 
kancelariju - župnik i dva stražara ostali su na hodniku - i dugo raspravljali, 
ali se ništa nije čulo. Na koncu su obojica izišli, vođa je naredio vojnicima da 
idu, tamničar im je otvorio vrata i oni su brzo bez pozdrava otišli. Tamničar 
je za njima zatvorio vrata, dugo i ispitivački promatrao župnika i na koncu 
znatiželjno zapitao: «Jesi li ti zaista pop?» Svećenik je bio u građanskom 
odijelu, imao je doduše prsnik i ovratnik, ali to ovome nije bilo dovoljno. On 
se je doduše htio obući kao svećenik, ali mu nisu dopustili, pa je došao ovako 
što stražaru nije bilo dovoljno za prepoznavanje. Nakon svećenikova 
potvrdnog odgovora rekao je sasvim poslovno: «Idemo!» Nakon nekoliko 
stepenica, stražar je upalio svijetlo i pred njima se ukazao podugački hodnik, 
kojemu je desno u određenim razmacima bilo poredano nekoliko vratiju. 
Stražar je išao prvi, a svećeniku se činilo da je hodnik beskrajno dug. Prib- 
ližavali su se kraju hodnika i pred njima su bila posljednja vrata. Stražar se je 
zaustavio, izvadio snop ključeva 1 otvarajući vrata rekao: «Ovdje smo.» Kad 
je otvorio vrata, gurnuo je svećenika unutra, žurno zatvorio vrata i bez riječi 
otišao, te je odmah ugasio svjetlo u hodniku. U ćeliji je bio potpuni mrak pa 
je svećenik malo stao, pokušao se je prilagoditi mraku, ali nije ništa koristilo. 
Pokušao je krenuti da nađe pogodno mjesto, gdje bi sjeo ili legao. Čim je 
napravio prvi korak, netko je zajauknuo, jer je bio nagažen. Okrenuo se je na 
drugu stranu, pa se ponovio isti slučaj: nagazio je opet nekoga i tako se to 
ponavljalo nekoliko puta. Ljudi su se počeli buditi - svi su bili pozaspali - pa 
su počeli pitati: «Što se ovo događa?» Neki su se već snašli, pa su govorili: 
«Došao je jedan novi, pa mu treba učiniti malo mjesta.» Razgovor je bio vrlo 
kratak. U mraku se nije ništa vidjelo, pa se svatko predao svojim mislima, a 
neki su odmah pozaspali. Jedan je od zatvorenika prihvatio novopridošloga 1 
odveo ga prema jednom kutu da se smjesti. On je već bio dulje u ćeliji, te se 
je u mraku mogao i znao snaći, pa je nadošloga upozoravao kuda se može 
kretati da nikoga ne nagazi, te ga je tako doveo, kamo je namjeravao i rekao: 
«Tu ti ima malo mjesta, pa se snađi, a ujutro ćemo te već smjestiti.» Ćelija je 
bila puna tjelesa, koja su ležala uokolo na kamenu (pločama) bez ikakve po- 
steljine i pokrivača, samo u onome što su imali na sebi. Doveden do odre- 
dišta, svećenik se pokušao smjestiti, ali nije bilo mjesta, pa je sjeo, oslonio se 
na zid i tako neko vrijeme razmišljao što se to s njim i s tim ljudima događa. 
U razmišljanju je napokon zadrijemao, ali se je odmah probudio, jer je netko 

glasno hrkao, pa su se još neki probudili i nastojali hrkača «smiriti». Nastao 
je potihi žamor, da se začas sve opet umiri. Tako drijemajući i budeći se do- 
čekali su jutro. Počeli su se ljudi buditi, pozdravljati, jer je danje svijetlo po- 
čelo škrto kroz daskama zatvorene prozore prodirati, Kad su saznali, da je 
novopridošli svećenik, odmah su dodali da je u zatvoru ovdje još jedan sve- 
ćenik: don Romano Jeričević, bivši župnik Lastova, rodom iz Korčule, ali 
talijanski podanik, koji svaki dan služi sv. misu u zatvorskoj kapeli. Svećenik 
je odmah pomislio kako se treba s njime povezati i služiti sv. misu. Nije mu 
to uspjelo. S njim se je nakon dugo vremena sastao u Staroj Gradiški. On je 
također bio osuđen na smrt, pa pomilovan na 10 godina i upućen na izdrža- 
vanje kazne. Budući da je bio italijanski podanik, bio je 1949. oslobođen ka- 
zne, otišao je u Italiju, postao salezijanac, bio profesor u Torinu, a sada živi u 
Istituto salesiano «Tusini», Bardolino, Italija. 

Kad se je malo razdanilo i kad su počeli razgovori, otvorila su se vrata 
ćelije, svećenik je bio prozvan, izveden, poveden hodnikom i nekoliko vrata 
dalje ubačen u ćeliju u kojoj je bila samo kibla kao jedini namještaj. Uskoro 
se je dijelila kafa - «crnački znoj» zvali su je u Staroj Gradiški - od ćelije do 
ćelije išao je kažnjenik-kuhar s velikim loncem i dijelio kafu ovećom kutlja- 
čom. Kad je otvorio vrata svećenikove ćelije, stražar je viknuo: «Kafa», ali je 
on pokazao da je nema u što primiti, jer ništa nije imao. Stražar se je našao u 
neprilici, pa je niz hodnik povikao: «Jednu porciju!» i uskoro je kažnjenik, 
koji je radio kao pomoćna snaga u kuhinji trčao kroz hodnik noseći jednu 
polupanu aluminijsku posudu i predade je svećeniku. Kuhar je nalio odre- 
đenu količinu poluhladne crne vode, stražar je zatvorio vrata, a svećenik je 
ostao iznenađen gledajući u posudu i razmišljajući kakva je to tekućina i je li 
se može uopće piti. Razmišljanje je prekinuo stražar, koji je otvorio vrata i 
povikao: «U zahod!» Svećenik se je odmah uputio prema vratima, ostavlja- 
jući na podu nedirnutu kavu, a stražar je vikao: «Nosi kiblu!» On je zgrabio 
kiblu, gotovo trčao hodnikom i onda nestao u nužniku. Stražar je pobrzao za 
njim i čim je došao do vrata nužnika počeo je vikati: «Izlazi!» Onaj je iznutra 
odgovarao: «Čekajte malo, nisam još gotov.» Stražar je postao nestrpljiv, pa 
je vikao: «Izlazi! Pucat ću!» Svećenik je ubrzo izašao i rekao: «Čemu takva 
žurba? To ne ide tako. Tek sam spustio hlače, a vi ste počeli vikati.» «U 
nužniku se ne vrši nužda. To se radi u sobi, u kiblu, a ovdje se samo istrese» 
- vikao je stražar. «Oprostite, to nisam znao» - odgovorio je svećenik. «Sada 
znaš!» - nastavio je stražar. »Ovdje su drugi običaji» - nastavio je 1 tjerao ga 

da požuri, jer da je on već u zakašnjenju prema drugim zatvorenicima. Brzo 
ga je utjerao u ćeliju, nastavio otvarati sobe, požurivati zatvorenike i stalno 
vikati. 

Svećenik je bio vrlo iznenađen novim, drukčijim običajima i stražarevu 
vladanju. «Što je ovdje čovjek i kakva je njegova vrijednost?» - pitao se. Pri- 
čaju «o oslobođenju čovjeka», a mjesto oslobođenja ovdje je čovjek ponižen 
do kraja, obeščašćen, a njegova je vrijednost jednaka ništici. «Jao onome koji 
upadne u ruke ovakvih bezdušnih osloboditelja» - ponavljao je i tako mu je 
vrijeme brže prolazilo. Dani su inače bili strahovito dosadni. Svakog dana 
odvijao se gotovo isti dnevni red s razlikom, da je jedan stražar manje, drugi 
više vikao, natjeravao. Jednom se više žurilo nego drugome, a uglavnom su 
bili u biti jednaki, kao da su završili istu školu. Tako je to trajalo nekoliko 
dana. Niotkud nikakve vijesti, sve kao da je zamrlo, samo je ostala vika, 
žurba na hodniku. Nikakve knjige, nikakve novine, pa ni sunce nije priviriva- 
lo u ćeliju, jer su daske bile na prozoru. 


Jahve, ti moju svjetiljku užižeš, 

Bože, tminu moju obasjavaš: 

s tobom udaram na čete dušmanske, 

s Bogom svojim preskačem zidine. /Ps 18,29-30/ 

6. IZ ZATVORA U KARMENU VODE GA U RAŠICU 


Nekoliko dana je proboravio u samici i počeo se pomalo privikavati na 
dnevni red, a tada je nastupila promjena. Usred noći - čovjek nije mogao ni 
naslućivati koje je vrijeme - stražar ga je probudio i naredio mu da se spremi. 
Nije se dugo spremao, zapravo nije ništa imao i za čas je bio spreman, stražar 
ga je odveo hodnikom pred kancelariju i dugo je razgovarao sa stražarom, 
koji je tamo bio. Zatvorenika je ostavio na hodniku, pred uredom, ali jer je 
smatrao da bi on mogao nešto čuti od razgovora, vratio se je nakon kratkog 
vremena i zatvorio vrata. Zatvoreniku je sve to postalo vrlo sumnjivo i počeo 
je ozbiljno razmišljati, naslućujući ono najgore, kako će ga ove noći nestati, 
kao što se je to mnogima i dogodilo; pošli su, ali nikamo nisu stigli, jer ih je 
noć progutala. Dugo su se oni dvojica šaptali i dogovarali, a da bi to bilo no- 
rmalno. Naglo su prekinuli razgovor, stražar je brzo izašao i oštro rekao: 
«Idemo!» Zatvorenik je zabezeknuto gledao u stražara koji je žurio prema 
izlazu iz zatvora Karmen i pitao se kamo to u ovo gluho noćno doba idu. 
Pogledao je u stražara, da bi na njegovom vladanju mogao zaključiti što se 
tim putovanjem sprema. Kad su stigli do izlaznih vrata, stražar je pokušao 
otvoriti, ali nije mogao, pa je u pomoć pozvao sudruga iz ureda. Dok je ovaj 
lijeno i mrzovoljno dolazio, zatvorenik se usudio primjetiti: «Ne bi li ovo pu- 
tovanje bilo pogodnije ostaviti za sutra, po danu.» Stražar je bio uvrijeđen, 
pa je samo promrmljao: «To nisu tvoji posli!» I time je bilo sve gotovo, ra- 
zgovor završen. Pridošli stražar je vješto otvorio vrata - vidjelo se odmah da 
mu to nije prvi put - i oni su se našli na ulici. Noć je bila oblačna i mračna, 
ništa se nije vidjelo i niz strmu uličicu zatvorenik je stalno posrtao, jer nije 
mogao u mraku pogoditi stepenice. S vremenom se malo privikao, pa je išlo 
nešto bolje. Sišli su u ulicu od Pustijerne, pa se išlo nešto lakše. Niz nekoliko 
stepenica sišli su pred Katedralu (Gospu) i Biskupsku palaču. Zatvorenikove 
misli žurile su pred Gospu i molile zaštitu, a ako bude trebalo i snage za 
posljednje putovanje. Kao da je pomoć i ohrabrenje brzo stiglo, jer se je 
zatvorenik uskoro ohrabrio i zapitao: «Molim Vas, kamo idemo?» Stražar je 
srdito odgovorio: «Ne pitaj!», pritegao pušku na kojoj je bio utaknut nož i 
požurio korak. Prošli su pokraj Kneževa dvora, Općine, crkve sv. Vlaha, 
zvonika (na satu je otkucalo 1,30 sati), Orlandova stupa i krenuli Stradunom 
koji je bio djelomično rasvijetljen. Nigdje žive duše, nigdje u kućama ni traga 
neke svjetlosti, sve kao da je zamrlo, a oni dva sami na Stradunu, na svijetu. 


34 


Tako hodajući stigli su do vrata od Pila i sretno prošli. Na Pilama nigdje 
nikoga, kao da je sve izumrlo i oni su išli dalje. Što su se više približavali 
Boninovu, to je zatvorenik bio uvjereniji da mu je tamo posljednja postaja. 


Mnogi su tamo završili, pa je smatrao da i njega čeka ista sudbina. 
Kad su došli do Boninova, zatvorenik je pitao: «Idemo li ovamo?» i skre- 


nuo prema groblju. «Ne tamo!» - rekao je odlučno stražar. «Naprijed!» - po- 
vikao je. Zatvorenik je mislio: Ovo je prošlo, ali možda je određeno Domo- 
bransko vojno groblje kod svetišta Gospe od Milosrđa. Kod Vile Čingrije 
krenuli su prema Lapadu i nedaleko od vile Bellevue vojnik na straži je 
povikao: «Stoj!» «Stao sam!» - odgovori stražar koji je pratio zatvorenika. 
Oni su se nakon kraćeg razgovora sporazumjeli i putnici su mogli naprijed. 
Neposredno nakon toga odvajao se put za svetište Gospe od Milosrđa 1 
zatvorenik je već htio skrenuti, jer je mislio da je tako određeno. Kad je već 
sretno prošao groblje na Boninovu, čeka ga određena sudbina u Gospinu 
polju. Međutim je stražar vikao: «Ne tamo! Naprijed!» Smrtnih sam se opa- 
snosti oslobodio, veselio se je zatvorenik, ali što ga još čeka, mislio je i 
polagano išao naprijed. Nije mu bilo jasno kuda se to ide i što se još sprema. 
Idući tako stigli su već do prvih kuća u Lapadu i već su se približili crkvi sv. 
Mihajla. Mislio je da ga tamo na groblju čeka osuda. Možda ga tamo strije- 
ljaju i bace u jedan grob i pitanje je riješeno. Opet je uskoro uslijedilo izne- 
nađenje. Kad su došli na raskrsnicu prema crkvi sv. Mihajla, nisu skrenuli 
tamo, već su otišli ravno. Uskoro su se našli pred golemim ulaznim vratima 
visoke zidne ograde koja je opkoljavala golemo dvorište u kojemu se naslu- 
ćivala prilično velika kuća. Stražar je pokušavao na vratima pronaći 
konopčić za zvono i kad mu je to uspjelo, počeo je snažno vući. Tamo po- 
daleko kao da se čulo neko slabašno zvonjenje, ali nakon dugog povlačenja 
nije se osjetio nikakav rezultat. Stražar je nastavio snažnije navlačiti zvono 1 
počeo vikati, dozivati. Odjednom se tamo u kući u prizemlju pojavilo sla- 
bašno svijetlo, otvorila se ulazna vrata i jedan je pospani glas zapitao: «Što 
hoćeš?» «Moram unutra. Vodim jednog zatvorenika, kojega ovdje moram 
predati» - odgovorio je stražar. Kućni se je stražar sa svjetiljkom odmah 
zaputio prema dvorišnim vratima ususret došljaku mrmljajući da sada nije 
vrijeme dolaženja. Ovaj drugi se je počeo opravdavati, ali je brzo odustao i 
pratio pokrete kućnog stražara. Taj je nosio snop ključeva i pokušavao otvo- 
riti vrata. Nije išlo. Ako bi ključ i ušao u bravu nije se okretao i nije otvarao, 
Konačno se je ipak pronašao ključ i vrata su se snažno škripeći otvorila. Kad 

su došljaci ušli, vrata su se opet zatvorila i sva su trojica krenuli prema kući i 
završili u uredu odmah iza ulaznih vratiju. Zatvorenik je pomno promatrao 
dvorište i kuću koja mu je bila sasvim nepoznata i zaključio da je to sigurno 
Vila Rašica, koja je bila na zlu glasu, jer je ona oduzeta vlasniku i postala 
Zatvor Ozne. Nalazila se je podalje od prometnih putova, pomalo sa strane, 
pogolema kuća, opkoljena golemim dvorištem, ograđenim visokim zidom i 
kao takva vrlo pogodna da se tajne ne šire i tako su mnoge tajne ostale tamo 
zakopane. 

Ojači, zdepasti stražar, čim je ušao u kancelariju, odmah je sjeo, vidjelo 
se je da je umoran i pospan i zapitao došljaka: «Što ti imaš?» «Imam neke Da- 
pire» - ovaj je odgovorio i počeo tražiti po džepovima papire koje je sigurno 
dobio u uredu u Karmenu prije nego što je zatvorenik tamo došao. Pratitelj je 
konačno našao papire i predao ih domaćem stražaru. Taj ih je stalno okretao, 
nije mogao pročitati, primicao ih svijetlu i odmicao, prinosio ih očima i okre- 
tao, neko ih je vrijeme obratno držao, ali je na koncu rekao došljaku: «Dobro!» 

Stražar je bio otpušten i taj ga je ispratio, otvorio i zatvorio ulazna vrata i 
uskoro se vratio u ured gdje je zatvorenik čekao. Stražar je bio u nedoumici 
što da radi. Uzeo je opet papire i počeo čitati. Postavljao je i neka pitanja, kao 
da je htio uspoređivati, da li se odgovori slažu s onim što je zapisano u papi- 
rima. Izgleda da je na koncu bio zadovoljen, jer je rekao: «Sad ću te smjesti- 
ti. Bit će vrlo teško, jer je kuća prepuna, ali ćemo se nekako snaći.» Odveo ga 
je stepenicama na prvi kat, otvorio sobicu naprama stepenicama i rekao: 
«Evo ti, pa se snađi», zaključao sobicu i otišao. 

Sobica je bila spremica za metle, krpe i posude za čišćenje soba na katu, 
a nije imala ni svijetla ni zraka, jer nije postojao nikakav otvor osim vratiju. 
Nakon što je stražar otišao, zatvorenik se pokušavao snaći. Pipajući u mraku, 
pronašao je madrac, ali je on bio bez ikakvog pokrivača. Pod rukama je osje- 
tio morsku travu i zaključio da je madrac poderan. Misleći da će s druge stra- 
ne biti bolje, okrenuo je madrac, ali je ubrzo doživio razočaranje: madrac je s 
druge strane bio još poderaniji, pa ga je opet okrenuo. Pokušao je onako 
odjeven prileći. Nezgoda je što se nije mogao opružiti, jer je spremica bila 
prekratka, pa je onako skvrčen - koljenima je dodirivao drugu stranu - poku- 
šavao zaspati. Nakon toliko uzbudljivih neugodnih doživljaja, to je bilo 
zaista potrebno. Nije išlo lako, ali je konačno uspjelo. Uskoro se probudio, 
jer je nestalo zraka. Morao je glavu okrenuti prema vratima kako bi ispod 
vrata dobio malo zraka, pa je opet zaspao. 

Ujutro je drugi stražar otvorio vrata, povikao: «Kafa!» i odmah otišao 
otvarati vrata drugih soba. Sve su sobe bile pune, ali ljudi nisu smjeli izlaziti 
iz njih, već se je kafa dijelila na sobnim vratima. Kuhar, jedan mladi zatvo- 
renik, dijelio je «crnu vodu» i uskoro u pratnji stražara netragom nestao. S0- 
be su se odmah zatvarale - zatvorenikova je nekad ostala otvorena i to je ovi- 
silo o stražaru - ali se nije smio udaljiti od vratiju. Nakon nekoliko dana do- 
znao je, da je u susjednoj sobi franjevac Benko Tulić, kojega je poznavao još 
iz gimnazije, ali nije mogao s njime stupiti u vezu. Dok je jednom dežurni 
stražar morao žurno otići u prizemlje, oni su se kroz ključanicu mogli vidjeti 
i nekoliko riječi izmijeniti. Kasnije su se sastali u Staroj Gradiški gdje su mo- 
gli svoje uspomene obnoviti. 

U podne se je dijelio objed i sobe bi se odmah nakon što bi se pokupile 
zdjele opet zatvarale. Večera je bila nešto ranije, prije mraka s istim ili sli- 
čnim rasporedom, svaki bi put dijeljenje polazilo s drugog kraja i tako su je- 
dnolični dani prolazili. 


U njihovim ustima iskrenosti nema, 
srce im je puno zloće; 

grlo im je grob otvoren, 

a jezikom laskaju. 


Kazni ih, o Bože! 

Nek propadnu oni i osnove njine, 

otjeraj ih zbog mnogih nedjela njihovih: 

ta oni se digoše na tebe. /Ps5,10-11/ 

7. PRVO ISPITIVANJE 


Nakon nekoliko dana uslijedilo je prvo saslušanje. U dubokoj noći - neo- 
dređeno vrijeme, kad svi ljudi spavaju - probudi ga stražar i odvede u kance- 
lariju. Čekao ga je povisoki, pomno očešljani, gotovo nasmiješeni mladi 
čovjek. Ponudio ga je sjesti i nakon što je električnu svjetiljku usmjerio u 
njegovo lice, počeo je s ispitivanjem. Dok je ispitivao generalije, išlo je gla- 
tko, ali je kasnije počelo zapinjati. Sa starim trikovima: «Mi sve znamo, ali na 
ovaj način iskušavamo vašu iskrenost» - započelo je, ali nije išlo daleko. Na 
pitanju: «Zašto si uhapšen?» nastao je veliki raskorak. Pokazalo se je da is- 
tražitelj puno više «zna» nego zatvorenik, pa je postalo suvišno ispitivanje i 
priznanje. 

Pitao ga je o dr. Dominiku Baraču i o njegovom protunarodnom radu. 
Zatvorenik je rekao da ga samo površno poznaje, jer je s njim kontaktirao 
samo dvaput, kada ga je došao zamoliti za pomoć za Božić u župu Lisac i kad 
ga je došao zamoliti za istu pomoć za Uskrs, a o njegovom protunarodnom 
radu ništa ne zna. 

Pitao ga je o letcima, pismima, biskupu, gradonačelniku dr. Franu Da- 
broviću i o nekim pitanjima, na koje on nije znao ni mogao odgovoriti. On je 
zadnji čas došao u Grad, kada je sve već bilo gotovo, pa u tome nije mogao 
sudjelovati. Istražitelj nije bio zadovoljan, pače se je jako srdio i odmah je 
rekao neka sjedne za zrcalo - ne smije davati nikakav znak - a on će dovesti 
jednog uhapšenika, koji će mu dokazati njegovu krivnju. On je sjeo za zrca- 
lo, a uskoro je došao jedan zatvorenik; koji je mnogo toga rekao što ni optu- 
ženik nije znao i koji ga je i previše optužio. Kad je taj otišao - optuženik nije 
bio siguran tko je to, jer ga po glasu nije mogao prepoznati, a ni kasnije nije 
ispitivao. Istražitelj ga je izveo iza zrcala i upitao. «Što sada kažeš?» Zatvo- 
renik je bio još pod dojmom teške optužbe, ali je odmah uzvratio: «Zar vam 
nije jasno, da vam taj čovjek priča najobičnije bajke? Ovog čovjeka po glasu 
ja uopće ne poznajem. Vidio sam ga možda jednom i od kuda on zna da sam 
ja sudjelovao kod izrade pisma i letaka, kad je sve to bilo gotovo Drije nego 
sam ja iz Topologa došao u Grad? Kako on zna, da sam se veselio nad izra- 
dom letaka i pisma, koje zapravo nisam ni vidio? Kako sam mogao uzeti i 
odnijeti letke, koje je već drugi (to sam kasnije doduše doznao) odnio? Od 
kud mu to _da sam imao puno povjerenje u čovjeka kojega prvi put vidim? 
Zar ne uviđate da je to sve obična laž i da on kod toga nekome služi?» 

. Postavljeno je i mnoštvo sugestivnih pitanja na koje je on morao onako kako 
je bilo predviđeno odgovoriti. 

Istražitelj je bio bijesan, grubo ga je zatim otjerao i za njim vikao, kako 
će on njemu još mnogo toga dokazati. To mu je sve dalo povoda o svemu 
dugo razmišljati - i - nakon što ga je stražar otpratio i zaključao u spremicu - 
sa strahom očekivati daljnji razvoj. 


Dosudi mi pravo, Bože, 

i povedi parbu moju protiv čeljadi 
bezbožne, 

izbavi me od čovjeka zlobna i opaka! 

Jer ti si, Bože, zaklon moj: 

zašto me odbacuješ? (Ps 43,1-2/ 

8. DRUGO ISPITIVANJE 


Nakon nekoliko dana - opet po noći sa svjetlom uperenim u lice - usli- 
jedilo je drugo saslušanje koje već odpočetka nije bilo usklađeno. Istražitelj 
je bio uznemiren, nervozan, kao da je želio što prije završiti posao, pa je sam 
postavljao pitanja i sam odgovarao. Htio je na brzinu dobiti neka priznanja za 
nepostojeću krivnju. Kad to nije postigao - zatvorenik je ostao miran, kratko 
odgovarao i nije se dao navući na neka priznanja - postao je bijesan i počeo je 
PSOVati i prijetiti: «Zar ti nije jasno da ćemo mi Crkvu uništiti?» zatvorenik je 
šutio i čekao, što će dalje biti. «Svakoga onoga, koji bi nam za 20 godina mo- 
g40 biti opasan, odmah ćemo ubiti. Stari će svećenici i onako uskoro umri- 
jeti, mladima ne ćemo dati spremati se za svećenike i vi ste uskoro gotovi.» 

Zatvorenik je pokušao nešto reći, ali su Prijetnje postale bujica, pa kasni- 
je nije ni pokušavao. Kad se je stanje nešto smirilo, zatvorenik je pokušao 
reći nešto o Napoleonu i o njegovim prijetnjama Crkvi. Napoleon je osvojio 
čitavu Europu, mislio je da je Jači od čitava svijeta, pa je počeo prijetiti Papi 
i Crkvi, koji se nisu slagali s njegovim osvajanjem, kako će ih on uništiti. 
Kada je Napoleon srušio direktorij, prestali su progoni Crkve. N apoleon je s 
Crkvom sklopio konkordat, ali je sa 77 «organskih članaka» djelomično opo- 
zvao. Papa je - Pio VII - protestirao, ali nije koristilo. Uskoro se je Napoleon 
proglasio carem. Papa ga je doduše pomazao, ali je on sam sebi stavio krunu 
na glavu. Kad je zauzeo Italiju i Rim, tražio je od Pape da se odrekne papi- 
nske države (Crkvene države). Papa nije pristao, pa su ga odveli u zatoče- 
ništvo u Fontainebleau, namjeravajući i sjedište Crkve prenijeti u Francusku. 
Papa ga je izopćio, a on se podrugivao: «Ne će zato mojim vojnicima ispadati 
puške iz ruku.» Međutim se to uskoro dogodilo. Nakon neuspjelog pohoda na 
Rusiju, glad i hladnoća i to su prouzročili, Bitkom kod Leipziga 1813. sru- 
šena je Napoleonova vlast i on je završio na Sv. Jeleni. 

To sve možda ima neke veze sa sadašnjošću. 

Isus kaže: «A ja tebi kažem: Ti si Petar-S tijena, i na toj stijeni sagradit ću 
Crkvu svoju i Vrata paklena ne će je nadvladati.» /Mt 16,18/. 

«Kad popovi i fratri nisu uspjeli srušiti Crkvu ne će ni Napoleon» - priča 
se da je rekao jedan papinski diplomat. 

«lo je sve doduše povijest, ali ipak ima neke veze, koja bi mogla biti 
poučna.» - nastavio je zatvorenik i dodao: «Molim vas da mi to napišete, da 
mogu, kada izađem pokazati i reći svojim starješinama Što im se sprema.» 

Skočio je - do tada je sjedio - kao oparen, lice mu je postalo crveno, glas mu 
je od uzbuđenja podrhtavao. Pokušavao je vikati, ali mu to nije uspijevalo. 
«Zar ti misliš da ćeš odavde izići?» - rekao je na koncu i vidjelo se da misli 
ozbiljno. Zatvorenika je jednostavno otjerao vičući za njim kako će mu on još 
pokazati. 

Zatvorenik je bio zaprepašten ovim prijetnjama. Što je to sve imalo zna- 
čiti? On je mislio da je sasvim slučajno, zabunom završio u zatvoru i da će se 
sve to uskoro ispraviti, a sada ovakve prijetnje. Pred sobom je vidio ljude 
željne krvi, spremne poduzeti sve, da se ljudima osvete, da one koji drukčije 
misle okrutno maknu s puta i da se terorom i zločinom održe na vlasti. Te su 
ga misli progonile do sljedećeg saslušanja. 

9, TREĆE ISPITIVANJE PA BATINE 


Ovo se saslušanje sasvim razlikovalo od predhodnih. Bilo je po danu, 
prije podne i istražitelj je bio sasvim drukčiji. Miran, dotjeran, ponudio 
stolicu, nudio cigarete, piće, interesirao se za spavanje, hranu, smještaj u so- 
bici, te što bi se moglo poduzeti, da se stanje izmijeni, popravi. Zatvoreniku 
je sve to bilo vrlo sumnjivo, ali _je nastojao biti pristojan, ne izazivati, već 
koliko je bilo moguće surađivati. Smatrao je da je po srijedi ipak nekakva 
zamka, nešto neobično, što će biti teže, zamršnije od prošlih događaja. To je 
sve uskoro došlo na vidjelo. Kad je istražitelj smatrao da je uspostavio gotovo 
prijateljske odnose, zapitao je: "Kakva je to bila tvoja suradnja s UNSom?" 
Zatvorenik je bio zaprepašten. Nakon onih skoro prijateljskih postupaka 
najednom ovakvo pitanje. "Kakva je to služba UNS?" - pitao je. “To je usta- 
ška nadzorna služba s kojom si ti surađivao" - bio je odgovor. Zatvorenik je 
odlučno odbio ovu objedu, jer nikad nije ni čuo za takvu službu. Istražitelj je 
rekao da su prigodom premetačine kuće pronašli upute te službe (sjetio se 
onog veselja na kraju). Zahtijevao je da mu se pokaže taj nalaz. Nije mu htio 
pokazati, jer da je to nepotrebno. Zatvorenik je tvrdio, kad mu to ne mogu 
pokazati, jer da takvo nešto i ne postoji. “Znači mi smo ti to podvalili" - rekao 
Je istražitelj. "To ja nisam rekao" - tvrdio je zatvorenik, "ali svakako tražim, da 
mi pokažete." 

Dok su se oni tako prepirali, došao je drugi istražitelj, kojega zatvorenik 
još do sada nije vidio, a koji je ovu prepirku sigurno. slušao i udario 
zatvorenika nogom u prsa - on je sjedio - i vikao: "Platit ćeš ti za to." 

Ja se nadao, da ćete me vi zaštititi, a vi me još tučete. Hvala vam!" _ 
rekao je. 

Taj je nestao kroz vrata, a istražitelj je potjerao zatvorenika, koji je u svo- 
Joj sobici - spremici nastavio razmišljati. 

Bio je siguran da materijala za jednu ozbiljnu optužbu nije bilo. Mnoge 
članove te tobožnje terorističke skupine uopće ne poznaje, a neke je vidio tek 
jedan put, pa je vjerojatno da nema dovoljno dokaza za namjeravanu osudu, 
te je trebalo pronaći nešto teže, a to je neka špijunska služba, koju ne treba 
dokazivati, ali je se ne može ni opovrći. Tako su oni mislili naći potrebne 
dokaze. 

Možda su oni nešto i našli, ali zašto mu nisu htjeli pokazati. 

Kod njega je kao ilegalac - sa svoje je župe Smokovljani otišao u parti- 

zane - često dolazio i po nekoliko dana boravio don Ante Salacan - poslije 
načelnik u Stonu, kasnije direktor Radiostanice u Dubrovniku, narodni 
poslanik, kasnije župnik u Trpnju - i uvijek nosio punu torbu propagandnog 
materijala. Možda je njemu to ispalo, ili je on to negdje naknadno ostavio. 

U dijelu kuće stanovali su kasnije Nijemci (blagajna), pa su to možda oni 
dobili, a jer nisu znali o čemu se radi zatakli su, pa su ovi kasnije našli. Mo- 
žda je i sestra, koja se u to nije razumjela, poštom primila i kao nevažno ne- 
gdje stavila. 

Bilo kako bilo, ako je to tako, zašto nalaz nisu pokazali. 

Na kraju presude doduše stoji da je o tom bilo govora, ali da je optuženik 
to odlučno odbio i da je takva optužba otpala. 

U kasnijim materijalima, koje je primio, nigdje o tome nema spomena, a 
tobožnji nalaz nije nigdje priložen. U zapisniku nema o tome govora. 


Zar više ne ćeš, Bože, s četama našim? 

Pomozi nam protiv dušmana, 

jer ljudska je pomoć ništavna! 

S pomoću Božjom hrabro ćemo se boriti, 

a on će zgaziti naše dušmane. /Ps 60,12-14/ 


Osveta i kazna su ubrzo stigle. Nekoliko dana kasnije, za jedne mrkle 
noći, probudi ga stražar i odvede ga u prizemlje pred kancelariju. Ona je 
doduše bila zamračena i zatvorena, ali je nešto svjetlosti dopiralo izvana. 
Čekala su dvojica, istražitelj i onaj drugi. "Što se ovo sprema?", mislio je i 
pitao se zatvorenik. Nije se gubilo vrijeme. “Idi s nama!" - rekao je jedan 1 
odmah se zaputio, a drugi je išao za zatvorenikom. Izašli su ispred kuće i u 
onom mraku ubrzo stigli pred jedan podrum. Ušli su u podrum i premda je 
bilo mračno kao u rogu, oni su se dobro i vješto snalazili. Vezali su 
zatvoreniku ruke na leđima i tako zavezane privezali su ih za jedan konop, 
koji je odozgor visio. Tada su ga izuli - imao je samo neke šlape i čarape - i 
povukli onaj konop da je zatvorenik na rukama visio. Jedan je uzdigao noge, 
a drugi je nekakvim štapom nemilosrdno udarao po tabanima. Sve se to odi- 
gravalo u potpunom mraku, udaraci su nemilosrdno i nepogrešivo padali, a to 
je bio bjelodani dokaz da to ne rade prvi put. Ništa nisu pitali, nikakvo im 
priznanje nije trebalo, a oni su dobro znali kako se priznanja dobivaju. 
Zatvorenik se je stezao, rastezao, uzdisao, vikao, ali ništa nije pomagalo, a 

udarci su nesmiljeno padali. Na koncu je zatvorenika nestalo, nije se čulo ni 
glasa, ni uzdisaja. 

Sutradan se probudio - bolovi su bili nepodnošljivi - pod stepenicama, 
koje su vodile u kuhinju i bio je tako nemoćan, da dvadesetak dana nije 
mogao stati na svoje noge. Kad se je malo oporavio i mogao polako hodati, 
vratili su ga u njegovu spremicu i nastalo je neko primirje. 

Preslušavanje, pokušaj sastavljanja zapisnika, bilo je uvijek zanimljivo, 
mnogoput napeto, a uvijek opasno. Odmah kod prvog saslušanja, a nakon 
one optužbe koju je morao saslušati iza zrcala, istražitelj je odmah želio sa- 
staviti zapisnik. Pokušao je ponoviti izrečene optužbe, ali se je optuženik 
energično suprostavio dokazujući njihovu neutemeljenost. On nije mogao 
pripadati toj tzv. terorističkoj skupini, jer nikoga od te tobožnje skupine 
temeljito ne poznaje, jer jedan susret, posjet ne znači poznanstvo, još manje 
prijateljstvo i nije mogao sudjelovati ni u čemu, jer je sve - i letci i pisma - 
bilo gotovo prije nego je on, u zadnji čas, došao u Grad. 

Dr. Dominika Baraća, dominikanca jedva poznaje. Prije Božića je do- 
duše išao u dominikanski samostan tražiti jednog redovnika, koji bi za Božić 
otišao u Lisac, jer je tamošnji župnik don Luka Grković strijeljan. Razgo- 
varao je s jednim nepoznatim redovnikom, koji se je predstavio kao odgo- 
Vorni i on je obećao da će se za to pobrinuti ne određujući tko će to biti. 
Budući da je isti problem ostao i za Uskrs, pošao je, kad je došao u Grad, 
ponovno u dominikanski samostan po istom poslu. Rekli su mu, da je dr. 
Barać za Božić bio u Liscu, pa nek se s njim poveže i tada se je s njim upo- 
znao. Kakva je to ilegalna suradnja? 

S Jakovom Andrijuci se slučajno upoznao kod dr. Baraća, bio kratko s 
njime kod Baraćeve rodbine i kod Mire Skansi, pa kakvo je to prijateljstvo i 
ilegalna suradnja? - Pera Mihaljevića poznaje, jer je jedanput bio na objedu u 
njegovoj gostionici, ali s njime nije ni progovorio, pa odkuda ilegalna sura- 
dnja? Ostale iz tobožnje skupine uopće ne poznaje, pa odakle organizirana 
teroristička organizacija? 

Istražitelj je nevoljko priznao da zatvorenik ne bi pripadao toj skupini, ali 
ga je optuživao da je to morao spriječiti i prijaviti. 

“Koliko znam, nitko me za to ne plaća" - rekao je optuženik. 

Istražitelj, koji je do tada pokušavao biti miran i skladan, počeo je srdito 
Vikati, kričati: "Zar za to treba nekoga plaćati? Svi pravi rodoljubi moraju 

besplatno, dragovoljno svoju državu štititi i sve protivno prijaviti." "Baš mi 
je drago čuti, da ima i takvih, koji kao vi, besplatno čuvate ovu našu državu" 
- rekao je optuženik. Istražitelj se osjećao kao poliven hladnom vodom, a kad 
se je snašao, brzo je papir na kojem je pravio zapisnik, zabilješke strpao u 
ladicu, pozvao stražara i dok je ovaj ispraćivao optuženika, on je ostao glasno 
mrmljajući i prijeteći. 


U srce pohranih riječ tvoju, 

da protiv tebe ne sagriješim. 

Blagoslovljen si, o Jahve, 

nauči me svojim pravilima. /Ps 119,11-12/ 


Kod slijedećeg ispitivanja bilo je slično. Istražitelj se pravio miran i kao 
malo zaineresiran, ali je uvijek ponavljao već poznate optužbe, a uzapćenik 
je odgovarao protudokazima 1 sve se je opet vrtilo u krugu. Na koncu bi se 
gotovo prijateljski rastali. - 

10. VOJNO SUDSKI ISTRAŽITELJ 
PRIPREMA SUĐENJE 


Dosadašnja saslušanja i pokušaj pravljenja zapisnika provodili su I. 
Jeričević i Hrastimir Pavlović, a kad je 4. lipnja 1945, stupio u kancelariju - 
valjda nakon ustanovljenja, da je uhapšenik sposoban hodati - doživio je 
neočekivano iznenađenje. Našao je dva nepoznata uniformirana čovjeka. 
Jedan je sjedio za stolom, a drugi za stolićem s pisaćim strojem. 

Onaj za stolom - vidjelo se je odmah da je on glavni - rekao je gotovo pri- 
jateljski: “Vidi se da ste iznenađeni ovom promjenom, ali ovo nije ništa 
posebno. Ja sam vojno-sudski istražitelj (nije rekao svoje ime, ali se je kasni- 
je doznalo: Srećko Peran), a ovo je (pokazujući na onoga drugoga) zapisni- 
čar (opet nije rekao ime i prezime, ali se kasnije doznalo: Pavao Bašković), 
pa ćemo napraviti, sačiniti zapisnik." 

Vojno-sudski istražitelj, mislio je optuženik, došli smo već do Vojnog 
suda, a to ne će sigurno biti ugodno, no što je - tu je. 

saslušanje je počelo odmah i pisaći je stroj počeo "kucati", 

Kod generalija je sve išlo brzo i glatko, ali kad je počeo razgovor o kriv- 
nji nastale su poteškoće i neslaganja. Istražitelj je ustrajao na aktivnoj krivnji 
u sudjelovanju, a okrivljenik odricao aktivnu ulogu - sve je bilo već gotovo 
kad je on došao u Grad - i sve svodio samo na promatračku, pasivnu ulogu. 
Zapisničar je marljivo udarao po stroju koji je često zastajkivao - bio je jako 
stari stroj, to se je odmah vidjelo, te je dolazilo do zastoja, i zapisničar nije 
mogao pratiti razgovor, pa mu je istražitelj morao često ponavljati obavljeni 
razgovor da može zapisati. Ipak je koješta krivo zapisao, pa je morao ispravl- 
jati, čak jedanput i papir mijenjati. Sve je to jako dugo trajalo, ali se ipak 
došlo svršetku. Zapisnik je dan optuženiku na potpis, ali ga on, nakon što ga 
je pročitao, nije htio potpisati, jer je u njemu bilo neistinitih tvrdnja, a o 
nekim navedenim činjenicama nije bilo ni govora. Istražitelj nije bio spreman 
ništa mijenjati, ali kad je naišao na otpor nerado je pristao i zapisničara priv- 
olio na ispravak. Zaključak je glasio: “Ja sebe smatram u svemu ovome kao 
jednog posmatrača (tako je to zapisničar formulirao), i kriv sam što nisam 
sprečavao rad i djelovanje grupe, već sam se slagao s radom iste." 

Kad je optuženik dobio zapisnik na potpis, tražio je da se izbriše posljed- 
nja tvrdnja («već sam se slagao s radom iste"), ali istražitelj nipošto nije pri- 
stao tvrdeći da to ne mijenja ništa u pitanju krivnje, koja je zanijekana u 
prvom dijelu (znajući da je osuda već donesena). 

Nakon duljeg natezanja i uvidjevši da istražitelj ne namjerava popustiti, 
konačno je pristao i potpisao zapisnik i svoju smrtnu osudu. 


Izbavi me, Jahve, od čovjeka zlobna, 

zaštiti me od čovjeka nasilna: 

od onih koji pakosti u srcu smišljaju, 

i čitav dan začinju kavge. 

Kao zmije bruse jezike svoje, 

pod usnama im je otrov ljutičin. = /Ps140,2-4/ 


Nakon tih neobičnih, žalosnih i tragičnih događaja, lažno optužujućih 
saslušanja i podlo sročenih zapisnika, a oni su u tome imali bogato iskustvo, 
kao da je nastalo neko tiho primirje. Svaki put u dodiru sa službenim osobama, 
optuženik se žalio na njegovo stanje u spremici. "Usko je (čovjek se ne može 
opružiti), ležaj je neizdrživ (poderan, iz madraca ispada morska ZVE a što je 
najgore nema zraka, jer su vrata (prozora nema) stalno zatvorena“ - tužio se je. 

Što se je on više žalio, to su se vrata "svjesnije" zatvarala i brižljivije nad- 
gledala. Kad bi stražar izašao na kat, svaki bi put iskušavao je su li vrata 
dobro zatvorena. Sada kao da stražari nisu strogo pazili na zatvaranje sobice- 
spremice, tako da su vrata često ostajala otvorena. 

Zatvorenik se je ipak vrlo oprezno kretao po hodniku i nije daleko 
odlazio. Bojao se posljedica - da ga ne bi ulovili daleko od sobice - pa je uvi- 
jek nastojao biti blizu svoje nastambe. Kad stražar nije bio na vidiku ili bi ga 
čuo negdje u prizemlju, otišao bi malo dalje, da nekoga sretne, da nešto 
dozna, jer je bio u savršenoj izolaciji. Tako je jednom na hodniku susreo 
njemu nepoznatog zatvorenika (izgledalo je da taj njega poznaje, ali o tome 
nisu razgovarali, jer nije bilo vremena) i taj mu je na brzinu ispričao da je 
nedavno ovdje doveden Pero Bakić, predsjednik HSS-a, koji se je sakrivao 
negdje u primorju, među stijenama. S njim je uhvaćen i suseljanin Božo 
Martinović i oba su prilikom zarobljavanja ranjena, a Perov zet Mato Marti- 
nac, postolar, je poginuo. Premda oba ranjena nitko ih ne liječi i nalaze se u 
vrlo teškom stanju (uskoro se je čulo da je Pero umro, a Božo je bio osuđen, 
poslan u Lepoglavu i na bijegu iz kaznionice ubijen). Dodao je da je ovdje 
nedavno bio Baldo Mladošević, mladi bogoslov iz Vitaljine, križarski djela- | 
tnik, osobito s djecom i njihovom glazbom (fanfarom), ali da je već otišao, 
vjerojatno u Karmen, kasnije osuđen, bio u Lepoglavi, sada župnik na Grudi. 

Mladi zatvorenik kao da je imao i htio još nešto ispričati, ali se je nešto u 
prizemlju pokrenulo, kao da se je čuo bat koraka i on je bez pozdrava nestao 
(soba mu je vjerojatno bila otvorena), a zatvorenik se je našao pred svojom 
sobicom-spremicom upravo u času kad se je stražar počeo penjati uz ste- 
penice. Stražar se je ogledao - kao da mu je bilo nešto sumnjivo - a kad je 
vidio da je sve u redu, otišao je bez riječi natrag niz stepenice. Onog mladića 
zatvorenik nije više nikad vidio. Vjerojatno je otišao u Karmen, a možda 
nakon suđenja i dalje. 

Nekako u to vrijeme, u rano poslije podne, tek je objed bio podijeljen, a 
vrata još u svim sobama nisu bila zatvorena, zatvorenik je bio još pred svo- 
jom sobicom, u prizemlju se je čulo žustro i ubrzano udaranje čekića. Čekić 
je udarao čas po drvu, a čas po željezu, pa su se zatvorenici, koji su još bili 
izvan svojih soba pitali što bi to trebalo značiti. N agađanja su bila raznolika, 
ali nitko nije bio siguran da je njegovo mišljenje točno. Uskoro se je sve ra- 
zjasnilo. Udaranje je u prizemlju prestalo i stražar se je stubama počeo pe- 
njati na prvi kat. Za njim je išao jedan poznati mehaničar (Pero Dalmatin), 
koji je čim je uzašao upitao: "Ima li ovdje pokvarenih brava ili prozora, koji 
se ne mogu zatvoriti?“ Tim pitanjem bilo je sve riješeno. Zatvorenici su se 
razbježali po svojim sobama, a zatvorenik iz sobice ostao je pred njezinim 
vratima. Mehaničar mu je odmah neopazice dao znak da ga poznaje i da mu 
želi nešto reći. Odmah je počeo popravljati i obližnji prozor i kad je bio 
gotov, prešao je popravljati bravu na sobici. Ona je već odavno bila u kvaru i 
stražar se je uvijek dugo mučio pri otvaranju i zatvaranju. Odjednom su se 
čuli glasovi na udaljenom hodniku, pa je stražar žurno otrčao da vidi što se 
tamo događa. Mehaničar je odmah zatvoreniku rekao: "Ništa se ne boj! Do 
sada se nije moglo ništa napraviti, ali je sestra obišla sve, pa 1 svećenika 
Salacana i bit će sve u redu." Možda bi još nešto rekao, ali se je stražar već 
vraćao, pa je zamuknuo. 

Popravljanje brava trajalo je prilično dugo i zatvorenik nije mehaničara 
više vidio, jer je bio odmah zatvoren čim je bila popravljena brava na nje- 
govoj sobici. 

On je pak dugo razmišljao o mehaničarevim riječima i one bi bile vrlo 
utješne, kad se ovdje ne bi sve pripremalo za Vojni sud, a to je vrlo opasno, da 
se ne kaže sasvim tragično, u ovim pogibljenim vremenima, kad čovjek, nje- 
gova glava, ništa ne vrijedi i kad se nevinoga može nekakvim izmišljenim 
optužbama i tobože zakonitim načinom poslati u smrt. Žalosno, ali istinito. 

Nekoliko se dana nije ništa događalo, pa se zatvorenik snašao, prilagodio 
- a čovjek je prilagodljiva Životinja - 1 proso se je privikavati na prazne, 
dosadne i opasne dane. 


Oholnici mi jame iskopaše: 
oni ne rade po Zakonu tvojemu. 
. Bezbožni vrebaju da me upropaste, 
ali ja na tvoje pazim propise. /Ps 119,85,95/ 

11. SUĐENJE 


To je primirje ipak prekratko potrajalo. Desetak dana nakon susreta s 
vojno-sudskim istražiteljem, skoro tri mjeseca nakon uzapćenja, stražar je 
otvorio spremicu i povikao: "Spremi se!", Zatvorenik nije imao što spremati 
(sve što je imao bilo je na njemu) i bio je za čas spreman. Sišli su žurno u 
dvorište, gdje ih je čekala omanja četa zatvorenika. Kad su se sakupili svi, 
koji su bili određeni, pošli su dvorištem prema izlazu. Čekao ih je kamion, 
čiji je motor već bio u pogonu, pa su se popeli, dva stražara ušli su kod 
vozača, a dva među zatvorenike i kola su po danu i u društvu (sjetio se 
zatvorenik svoga dolaska) krenula prema Gradu, prema zatvoru u Karmenu. 
Okolina je prebrzo izmicala, da se je čovjek jedva snalazio kamo se voze, ali 
kad su počeli ulaziti u Grad bilo je jasno kamo idu. Kamion se je zaustavio 
pred Katedralom i slijedilo je iskrcavanje, postrojavanje i zatvorenici su u 
dvoredu u pratnji stražara krenuli prema Karmenu. Brzo su stigli pred zatvor 
i ući unutra nije bilo problema. Problem je nastao kad je trebalo zatvorenike 
rasporediti po ćelijama. Dugo su čekali na hodniku dok je upravnik raspo- 
ređivao po sobama, a zatvorenik iz sobice na koncu je dospio u samicu. To je 
bila oveća soba u kojoj nije bilo ništa osim kible, a prozor je bio zakovan 
daskama, ne dopuštajući ulaz suncu ni pogled u nebo. 

Dva dana poslije tih događaja, 18. lipnja 1945. - zatvorenik se još nije 
upravo snašao u svojoj sobi - nastala je uzbuna u hodniku. Počelo je prozi- 
vanje i dozivanje, spominjala su se i neka imena, neke su prozvane požuri- 
vali, pa je zatvorenik pretvoren u uho slušao. Ubrzo je zaključio, da se jedna 
skupina sprema na suđenje, a po nekim imenima je bio siguran da je to ona 
njegova tobožnja skupina, pa se čudio zašto njega ne zovu i kako su to njega 
izostavili. Taj postupak nije nikako mogao protumačiti. Na koncu je zaklju- 
čio: Možda će ovo biti javno suđenje, pa postoji opasnost da se tamo i ne- 
hoteč otkrije kako on ne spada u skupinu, jer većinu ljudi ne poznaje, a s 
nekima se je sastao jedanput, najviše dvaput, pa to polupoznanstvo ne može 
biti ozbiljni temelj pripadnosti nekoj, najmanje opasnoj terorističkoj skupini. 
Što će biti s njime nikako mu nije bilo jasno, ostalo je neprotumačivo. Oko 
podne skupina se osuđenika vratila sa suđenja. Glasno su se dozivali i govo- 
rili koliko je tko dobio. Petorica su bila osuđena na vremenske kazne - fra 
Bertrand (Rando) Paršić, dominikanac, Vinko Filičić, Ivka Kristović, Mira 

Skansi i Sofija Plančić - a dvojica na smrt - dr. Dominik Barać i Pero Miha- 
ljević. 


Nek u vlastite zamke upadnu zlotvori, 
a ja nek im umaknem! Ps 14110 


Kratko nakon hladnog i neukusnog zatvoreničkog objeda otvore se vrata 
sobe 1 stražar vikne: “Spremi se!" Zatvorenik je bio malo iznenađen, jer je u 
to doba bilo vrijeme za odmaranje, pa mu je bilo neobično da ga u to vrijeme 
uznemiruju, ali se je odmah spremio. 

Na hodniku je našao Jakova Andrijuci, pa ga je rukama i jezikom pitao: 
"Što ovo znači?" On je jednostavno rekao: "Idemo na suđenje." Zatvorenik je 
bio vrlo iznenađen. Ista skupina, dvostruko suđenje - mislio je i u tim misli- 
ma sa suuznikom ispred dva stražara s puškama krenuo prema izlazu zatvora, 
pa ispred Katedrale - moleći od prečiste Djevice pomoć i zaštitu - ulicom Od 
Puča do Široke ulice. Nikoga poznatoga nisu susreli. U toj ulici su ušli u 
nedavno ustanovljenu sudnicu iznad restauranta Šarić, kasnije ribljeg restau- 
ranta, koja je bila prazna, jer se je spremalo tajno suđenje. 

Čim smo ušli, pojavilo se je i sudsko vijeće: kapetan Kruno Mariani, 
predsjednik Vojnog suda Oblasti za Dalmaciju iz Splita, major Drinko Tolić, 
komandant Komande područja Južne Dalmacije, Drago Pipinić, intendant 
Komande područja Južne Dalmacije, kao članovi vijeća, uz sudjelovanje bor- 
ca Pavla Baškovića, kao zapisničara-sekretara, uz nazočnost poručnika Sre- 
ćka Perana, vojno-sudskog istražitelja, u zastupstvu optužnice (pisano prema 
sudskoj presudi). Optužnicu je bez nekog uvoda i predstavljanja Vijeća odmah 
počeo čitati Srećko Peran i navodio neke paragrafe Vojnog suda - po paragrafu 
12, 141 16 Vojnog suda, a u vezi paragrafa toga i toga (a to zatvorenik nije 
uopće razumio, jer uopće nije bilo govora o optužbama iz zapisnika) - i po tim 
paragrafima tražio najstrožu kaznu. 

Nije istina, kako piše u optužnici - da se spominjala osuđena skupina 
(govorilo se doduše o nekakvim neprijateljima, ali je izgledalo da su dvojica 
teroristička grupa) i da su se oni spremali srušiti državu, da su se čitali njihovi 
zapisnici i da se je raspravljalo o materijalu Ustaške nadzorne službe nađene 
tobože kod optuženika (on bi sigurno protestirao, jer o tome nema spomena u 
njegovom zapisniku, a bilo je samo spomenuto kod jednog saslušanja 1 
nalazi se na kraju presude kao usput) budući da za to nije bilo vremena, jer se 
je sve odvijalo u najkraćem mogućem roku - nekoliko minuta. 

. Optužnicu potpisanu od 1. Jerićevića zatvorenik nije nikad ni vidio, ka- 
moli primio, da se može eventualno braniti, a presudu je primio nakon deset 
godina (g. 1955.) u Staroj Gradiški poslije drugog traženja, a obje je primio 
g. 1991. 

Nakon kratkog - oko 2 minute - čitanja zajedničke optužnice, koja nije 
uopće odgovarala sastavljenom zapisniku optužitelj je došao do J. Andrijuci- 
ja i pitao: "Jesi li ti kriv?" On je odgovorio: "Djelomično." 

Dok se drugi zatvorenik pitao odkuda mu taj pametni odgovor i smišljao 
što će on odgovoriti na takvo pitanje, tužitelj se okrenuo i pošao natrag prema 
Vijeću, koje se je odmah povuklo na vijećanje. Nevjerojatno brzo se je Vije- 
će vratilo i sudac, predsjednik Mariani je pročitao: "Obojica se osuđuju na 
smrt strijeljanjem, konfiskaciju imovine i opći gubitak građanskih prava." 

Zatvorenik, sada osuđenik, nije bio vješt sudskim postupcima, pa se na- 
dao da će sada početi dokazni sudski postupak, govor o optužbama kod saslu- 
šanja i pravljenja zapisnika, ali ništa. Za sud je bilo sve gotovo, pravedna je 
presuda donesena i nema se što više očekivati. Stražarima nije nitko ništa 
naređivao - kao da su oni unaprijed znali presudu - i oni su odmah stavili 
noževe na puške i osuđenike prisilili da se što prije vrate u zatvor Karmen. 

Na povratku su susreli samo jednog poznanika, gosp. Pera Vukića, novi- 
nara, kojega je na suđenje pratio jedan vojnik, a koji je osuđen na vremensku 
kaznu. 


Kaznom teškom kaznio me Jahve, 
ali me smrti ne preda. IPs 118,18/ 


Došavši u zatvor Karmen, nije bilo previše premišljanja kamo osuđene 
smjestiti. Otvorili su tmicu (tako se je zvala soba bez prozora na prvom katu 
u koju su ranije spremali stvari pogubljenih) i u njoj su našli svoje sudrugove: 
dr. Dominika Baraća i Pera Mihaljevića. Ista tobožnja skupina, a dvostruko 
suđenje, ujutro javno, a poslije podne tajno i od devet suđenih četvorica na: 
smrt. To bi možda za javno suđenje bilo: previše, is su vlja zato priredili i 
to poslijepodnevno tajno suđenje. 

Bilo je ipak veliko iznenađenje kad su se jedva poznati nakon organizira- 
nog suđenja i najstrože osude našli zajedno. U ćeliji se je jedva što vidjelo, pa 
su se teško i prepoznali. Iznad vratiju nalazio se je prozorčić promjera oko 20 
cm2, s rešetkom i premda je bio okrenut prozoru, jedva se je što vidjelo. Jedi- 
no kad bi se, obično kod dijeljenja jela, otvorila vrata nešto se je vidjelo, pa 
su se osuđenici međusobno zagledali, da bi se prepoznali i utvrdili jesu li to 

oni isti prijašnji. Kad bi se zatvorila vrata osjećali su se živi zakopani. 

Nakon pozdrava i izmjene nekih misli o posljednjim tužnim događajima, 
trebalo je ići dalje, pa su se počeli ponajprije brinuti za jadne i bijedne leža- 
jeve, da se još ne smrznu na tom hladnom pločniku. Stražari su iz pojedinih 
ćelija donijeli njihove pokrivače, a oni su nastojali napraviti ležajeve kako su 
najbolje znali i mogli. 

U početku nisu gotovo ništa govorili - svatko je bio zauzet svojim teškim 
i tragičnim mislima - a poslije se je i više razgovaralo. Nitko se nije previše 
žalio, nitko nije nikome predbacivao, da je u istrazi ili na suđenju previše 
rekao i drugoga nehoteć optužio; vladalo je upravo prijateljsko ozračje, jer 
im je i sudbina bila jednaka. Preostala je molitva i ljudska pomoć. 


Iz dubine, Jahve, vapijem tebi: 

Gospodine, čuj glas moj! 

Neka pazi uho tvoje 

na glas moga vapaja! hPs 1304 - 21 


Kad je tako s ljudima - dobro reče Jeremija: “Ovako govori Jahve: 
Proklet čovjek, koji se uzdaje u čovjeka... blagoslovljen čovjek koji se uzdaje 
u Jahvu i kome je Jahva uzdanje." (Jr 17,5-7) - trebalo se je pouzdanije 
obratiti Bogu da on pomogne, jer on jedini ovdje može pomoći, pa pišući 1 
krivim crtama, nama nepoznatima, uvijek, pravo piše. 

Osim privatnih molitava i uzdaha, molilo se je često zajednički. Molila se , 
je svaki dan krunica, nekad i više puta i to svaki put klečeći. Redovito bi 
predmolio o. Dominik, a ostali su se rado i pobožno pridruživali. “Ti se, da- 
kle, Bogu svojem vrati, čuvaj ljubav i pravednost i u Boga se svoga uzdaj 
svagda." (Noš 12,7) 

"Jahve je dobar onima koji se u njeg uzdaju, on je okrilje u dan nevolje, 
poznaje one koji se njemu utječu." (Nah 1,7) 


Bože moj, istrgni me iz ruke zlotvora, 

iz šake silnika i tlačitelja: 

jer ti si, o Gospode, ufanje moje: 

Jahve, uzdanje od moje mladosti! 

Na te se oslanjam od utrobe; 

ti si mi zaštitnik od majčina krila: 

u te se svagda uzdam. /Ps 71,4 -6/ 

Smatrajući da optužba za tako drastičnu osudu župnika iz Topologa nije 
sasvim dovoljna, vojno-sudski istražitelj Srećko Peran sa zapisničarom Pa- 
vlom Baškovićem dne 24. lipnja 1945. (šest dana poslije presude) saslušava 
svjedoka 1 tobožnjeg uhapšenika od 20. lipnja 1945. (Mija Semiz Mihova iz 
sela Stupe, župa Ošlje, kojega župnik sigurno ne poznaje jer ne spada u nje- 
govu župu, a nije poznavao još ni sve svoje župljane), koji župnika teško 
optužuje: On je kao dezerter iz JA s još nekima (izričito ih spominje) bio kod 
župnika na večeri (što je nevjerojatno jer nikoga nije pozvao na večeru) i 
župnik ih je nagovarao, da ubiju (navode se imena) njegove župljane. Oni su 
bili čak postavili zasjedu, ali ovi nisu došli. Župnik im je još govorio kako 
treba ubiti don Antu Salacana, što je opet nevjerojatno, jer ga je on kao ile- 
galca primao i štitio. 

Srećko Peran taj zapisnik šalje Vojnom sudu za Oblast Dalmaciju, kako 
bi dokazao da je župnik “bio jedan od glavnih organizatora škripara u 
Topolomu i okolici, te nagovarao škriparske bande na ubijanje onih ljudi 
koji rade za NOP. Dakle i prema ovome se vidi da on spada u jedne od 
najtežih krivaca i zločinaca naše NOB-e" (o tome u istrazi i u zapisnicima 
nema ni govora). Taj se zapisnik upućuje Vojnom sudu za Oblast Dalmaciju 
- Split (svojem sudu), da ga taj dostavi Višem Vojnom Sudu Jugoslavenske 
Armije, kako bi on (sud) “pravilnije ocijenio protunarodni rad osuđenoga"i 
potvrdio donesenu osudu, što je ovaj i učinio i tek je Prezidium donio pomi- 
lovanje. 

Nužno je napomenuti da ni jedan od spomenutih nije ni saslušavan, a 
negoli osuđen, a to je najbolji dokaz o istinitosti. 

Osuđenici na smrt, živi zakopani ostali su jako dugo, njima se je činilo 
čitavu vječnost. Nastojali su se prijateljski ophoditi, a o istrazi i suđenju što 
manje govoriti. Premda su jedan drugome imali štošta prigovoriti i predbaci- 
ti, da je netko previše rekao, što nije trebao i tako drugoga optužio, ali to 
nikad nisu spominjali. Jednaka ih je sudbina nekako zbližila, pa su smatrali 
da je najbolje u te probleme ne ulaziti. Svatko je imao svojih tajni koje je htio 
samo za sebe sačuvati i smatrao da je nepotrebno o njima govoriti. 

Nastojali su, koliko je to bilo moguće, jedan drugome i muke olakšati, pa 
su pokušavali nešto veselo iz svoga prošlog života ispričati, kako bi ostale 
zabavili. Ono što bi od prehrambenih stvari izvana dobili nesebično bi uvijek 
dijelili i tako su sivi i jednolični dani prolazili. Ako bi nekad dobili novine, ni 
za najvedrijeg dana nisu mogli čitati, jer je tako malo svjetla dopiralo, pa su 

koristili vrijeme dijeljenja hrane, kad bi se vrata otvarala, ili uvečer kod osku- 
dne i kratke električne svjetlosti da nešto doznaju. 


On će spasiti siromaha koji uzdiše, 

nevoljnika koji pomoćnika nema; 

smilovat će se ubogu i siromahu 

i spasit će život nevoljniku: 

oslobodit će ih nepravde i nasilja, 

jer je dragocjena u njegovim očima 

krv njihova. (Ps 72,12 - 14) 

12. MAJCI NISU DOPUSTILI DA 
SE OPROSTI OD SINA 


Jednog dana dok se je dijelio objed zbilo se je nešto neobično, što je bilo 
povod mnogim i raznolikim tumačenjima. 

Stražar, koji je pratio kuhara zatvorenika, ogledao se je po sobi i osu- 
đeniku svećeniku rekao: «Došla ti je majka, da te vidi i posjeti, da se s tobom 
eventualno oprosti, ali joj nisu dozvolili.» 

To je u onoj mrtvoj zatvoreničkoj sredini odjeknulo kao prasak bombe i 
kad su se zatvorila vrata nastali su žučljivi komentari. «Kakva je to vlast, koja 
ne dopušta da se starica majka (70 g.) oprosti sa svojim na smrt osuđenim 
sinom?» - pitali su. Dugo se i dugo o tome razgovaralo i razglabalo, 
prosuđivalo i osuđivalo, a tada su se počeli zapitkivati: «Zašto je stražar to 
uopće rekao? Je li to bilo iz samilosti ili mržnje, kojom je htio povećati bol 
zatvorenika, osuđenika? Što ga je na to navelo?» 

Taj je stražar, za razliku od drugih koji su bili osorni i nepristupačni, bio 
uvijek ljubazan, veselo bi i srdačno pozdravljao osuđenike kod dijeljenja 
hrane i kod otvaranja i zatvaranja vrata. Ako je koji osuđenik nešto tražio on 
bi to, koliko je mogao, vidjelo se to i rado učinio. Osuđenici su se žalili na 
hladnu hranu, ali kad je on bio u službi, hrana je uvijek dolazila topla. Uza 
sve razgovore i razmišljanja nije bilo jasno zašto je on to rekao. Možda su mu 
tako naredili da se poveća bol. Ipak je prevladalo mišljenje da je on to rekao 
iz sažaljenja, da pokaže kako bi on drukčije postupio, a to je potvrđivalo nje- 
govo nepromijenjeno, uvijek ljubazno postupanje prema osuđenima. Ozna- 
čeni osuđenik je duboko osjećao svoju bol, ali o njoj nije želio razgovarati. 
Mislio je kako je propuštena prilika, da se posljednji put oprosti sa svojom 
starom majkom, koja se nakon muževljeve smrti (konac 1944.) nadala da će 
s njime ili uza nj proživjeti svoje staračke dane, a sada su sve nade zauvijek 
pokopane (nisu se mogli ni oprostiti). 

I tom se prilikom potvrdila stara izreka: Majka najviše voli ono dijete, 
koje joj je najviše jada zadalo. 

Život joj nije bio lagan. Najbolje joj je bilo u djetinjstvu kad je bila sret- 
na i zadovoljna sa svojim sestrama (4), bratom 1 svojim roditeljima. 

Djevojaštvo je prolazilo u radu i seoskim druženjima. Jedna joj je sestra 
otišla u učiteljsku školu, pa su svi bili zbrinuti hoće li uspjeti. 

Na jednom seoskom plesu počeo joj se udvarati mladić za koga je doznala 
da se je nedavno vratio iz Amerike, pa su je svi hvalili, da je dobro izabrala. 


56 


Ubrzo se je razvila ljubav i uskoro se slavila svadba. 

Došavši u kuću punu djece muževljeva brata, trebalo je mnogo raditi. 
Pratila bi muža na posao i s njime radila i pomagala. Kad se je rodila prva 
djevojčica Jele-Đure, bila je sretna jer će joj ona pomagati kod buduće djece. 
Tako je 1 bilo. Ona bi kasnije, pogotovo nakon diobe, kad je trebalo još više 
raditi, odlazila s mužem na posao, a kći se je brinula za mlađu dječicu. Muž 
je donio nešto novaca iz Amerike, ali se to brzo potrošilo pa je trebalo puno 
raditi, da se nešto privrijedi. 

Muž je bio poznat 1 kao otkrivač, pronalazač vode. S napetim rašljama je 
obilazio 1 gdje bi rašlje pale, on je bio siguran da tu protječu podzemne vode. 
Na dijelovima zemljišta gdje se je uzgajala loza, on je pronašao vodu i sagra- 
dio puč, da ne mora vodu kod špricanja loze izdaleka nositi. 

Mnogim je ljudima pomogao pronaći vodu i sagraditi puč, a u tomu mu 
je često pomagao 1 njegov najstaiji sin. Prema broju padanja rašlja, on je 
određivao metarsku dubinu podzemne vode i rijetko bi se prevario. 

Ljudi su se čudili otkuda njemu ta sposobnost; on je pričao da su ga tome 
naučili Indijanci s kojima je radio na jednoj farmi u Americi. S mnogim ljudi- 
ma, osobito sa svojom djecom, iskušavao bi tu sposobnost, ali uzaludno i 
tako je ta tajna ostala nepoznata i neiskorištena. 

Majka je pored brige za djecu bila vrsna kuharica, marljiva domaćica, 
pouzdana radnica, ali i uspješna «liječnica». Neka su djeca po licu dobivala 
vodene ranice, nešto kao osip - zvali su perušac - i kad liječnici i lijekovi nisu 
pomagali, roditelji bi se njoj obraćali. Ona bi napravila nekakav melem 1 
nakon nekoliko mazanja dijete bi ozdravilo, koža se obnovila. Koji su to 
doživjeli, pitali su odkuda joj to znanje, a ona je pripovjedala da ju je poučio 
jedan talijanski liječnik, koji se brinuo za svoje ljude kod izgradnje želje- 
zničke trase kroz Konavle (oko godine 1900.). 

Ona pak nije nikome saopćavala svoju tajnu. Naslućivalo se i govorkalo, 
da je svoju tajnu povjerila najstarijoj kćeri i ona je to vjerojatno 1 učinila, ali 
se kći za života nije njom služila, pa je i dalje ostala tajnom. 

Život majke Pave nakon, ljudski govoreći, uspješnog sklapanja braka 
nije bio nimalo ružičast. Samo neprestana briga oko djeteta, stalno bdijenje 
nad kolijevkom, saginjanje da utvrdi je li dijete još diše, uporni pokušaji 
hranjenja spasilo je dječaka. Ostao je podulji mršavko, ali nije više bilo 
zdravstvenih problema. Majčina se briga produljila i povećala kad je dječak 
 stasao za školu. Osim brige za ovce i koze, koje je trebalo odvesti na pašu 

prije i poslije škole, trebalo se brinuti da se dovrše domaći radovi i da se na 
vrijeme stigne u školu. Uvijek ga se svjetovalo, da bude dobar, skladan, 
svakoga putem pozdravi i da dobro uči. 

Kad se je pokazao uspješan u školi, te kad ga se spremalo na napuštanje 
rodne kuće, njoj je s jedne strane bilo žao, a s druge se veselila da se njezin 
sin sprema za bolji život. 

Još ga je revnije ujutro budila i požurivala da ne zakasni u crkvu. Kad je 
došao čas rastanka, ona je obilno plakala, ali se je 1 utješila i otpratila sina na 
autobus i u Grad. Htjela je vidjeti gdje će njezin sin boraviti, tko će o njemu 
brinuti, i zadovoljno se je vratila kući. 

Kad bi sin za božićne i uskrsne dane ili za praznike došao kući, ona ga je 


dugo i prodorno gledala, gladila i postavljala mu bezbrojna pitanja o školi, 
Sjemeništu, profesorima i starješinama i nije bila zadovoljna kratkim odgo- 
vorima; htjela je sve znati, o svemu biti obaviještena. 

Nikad nije zaboravila navrijeme ga probuditi, požuriti da ne bi zakasnio 
u crkvu, a kad se je spremao u Grad, ona je dugo bdjela da sin ne bi zakasnio, 
pa ga je, osobito ako je bila mrkla ili kišovita noć, rado pratila do pola puta ili 
sve do autobusa. 

Uvijek mu je davala savjete: «Sinko moj, budi dobar, pošten, pravedan i 
ne boj se nikoga. Budi oprezan i nikome ne vjeruj do kraja. Ne klanjaj se 
nikome. Budi skladan sa svima, ali ono što misliš čuvaj za sebe.» 

Sin je pobožno slušao savjete svoje nepismene majke i nastojao ih 
održati, što nije uvijek bilo lagano i jednostavno, pače, bilo je nekad vrlo 
teško i opasno. — 

Kad bi mu nekad govorili i prigovarali zašto ne popusti, zašto se ne po- 
kloni ili barem prikloni, odgovarao bi: «Ne mogu! Ali nisam ja kriv. Meni su 
kao djetetu stavljali dasku u povoj, da se ne bi mogao nm pa mi je to 
tako ostalo.» 

Kad bi kao lošiji đak bio osuđen na dvomjesečni popravak pojedinoga 
predmeta, majka to nije nikad tragično shvaćala. Ona je uvijek našla ohrabru- 
juću riječ i uvijek je vjerovala da će njezin đak uspjeti, pa se je to 1 obistinji- 
valo. 

Rubenina i posteljina se je iz Sjemeništa slala kući na pranje, pa je ona 
uvijek nastojala da ista bude uvijek dobro oprana, uzorno opeglana i pravilno 
složena. Kad bi se posebno uželila vidjeti svoga sina, onda bi se odvažila 
sama ili s jednom kćeri uputiti pješke «okolo u Grad» (22 km). Nije baš da 

nije imala novaca da plati autobus, ali ako bi to učinila, ne bi bilo dovoljno da 
se nešto dade sinu, koji je uvijek nešto trebao. 

Kad je sin otišao u udaljeniji grad (Split) na daljnje školovanje, nije joj to 
teško palo, jer se je na njegovu izočnost već bila nekako privikla. Kad je 
školovanje i ređenje završeno, ona je svakako željela da se svečanost Prve sv. 
mise obavi u rodnoj župi i poduzela je sve moguće, da ona bude što sveča- 
nija, pa je tako i bilo. 

Iza kako je sin neko vrijeme proboravio kod kuće, dobio je dekret, kojim 
se postavlja župnikom u Topolomu, stonsko primorje, i tamo odlazi koncem 
listopada 1942. Nedugo zatim dolazi mu majka u posjet, da vidi kako se je sa 
starijom sestrom snašao. Bila je zadovoljna i nadala se je da će on tu moći 
provoditi mirni i zadovoljni život. 

Saznavši da je sin zatvoren, nije mogla vjerovati, pa je mislila da je to 
sigurno neka zabuna, koja će se ubrzo ispraviti, a kad je čula da je osuđen na 
smrt bilo joj je previše. Makar su je odgovarali da to ne čini, da to nema smi- 
sla i da ne će biti od koristi, ona se u svojoj odluci nije pokolebala. Ona ne 
vjeruje da joj je sin toliki zločinac, da je zaslužio smrt i hoće s njim razgo- 
varati. Da ne ide sama, s njom je pošla i najstarija kći. Kad je od službenika 
doznala za zabranu, ostala je bez riječi. Tužna i žalosna vratila se kući i sve je 
svoje pouzdanje upravila prema Bogu. 

Ostala je čvrsta i nepokolebljiva i Bog je doista ispunio njezine molitve. 
«Čovjek snuje, a Bog određuje», pa nije sve išlo prema okrutnim ljudskim 
planovima. Nakon 12 godina robije (bilo je 20 godina, ali je Vrhovni sud u 
Zagrebu snizio na 12) sin se napokon vratio i našao majku, premda staru, još 
čilu i razmjerno zdravu i to joj je bila utješna nagrada za sve podneseno i 
pretrpljeno. Bog ipak drukčije određuje 1 presuđuje. Nakon nekoliko godina 
mučenica majka je blago i zadovoljno završila svoj tegobni život. 

Ni s drugom djecom nije imala puno sreće. Najstarija Jele, zvana Đure, 
nije se udavala; prvi je zaručnik razvrgao zaruke, a drugi je umro neposredno 
prije vjenčanja, pa je pratila brata župnika, a kad je on uhićen, vratila se kući, 
često dolazila zatvorenom bratu u Staru Gradišku i kad se on vratio, ostala uz 
majku, a nekoliko godina nakon majčine smrtii ona je ovaj mukotrpni život 
zamijenila boljim. | 

Mare se rano udala i nakon što je rodila dva sina također rano umrla. 

Katija, najmlađa kći, se također udala, porodila djecu (dvoje umrlo), sin i 
kći (udata) živi i ona je s oženjenim sinom živjela u Lapadu i nedavno umrla. 

Sin Luko-Sinat se oženio i imao pet kćeri (sve su se razišle, samo je jedna 
ostala u kući). On je imao nesreću u Gružu; vozio se na kamionu i bačva iza 
koje je sjedio zapela je za Taracu (prema Vojnovićevu djelu) i on je pao na 
put i udario glavom. Otada je bio bolestan od padavice. To je bio strašan 
udarac za majku i kuću, jer je on zamjenjivao ostarjelog oca i na koncu ne- 
stao. 

Najmlađi Vicko, ljubimac obitelji, bistar i živ, pjevač i plesač, bio je nada 
obitelji. Kad se je negdje g. 1942. vraćao iz Domobranstva kući u Bradini je 
bila prekinuta željeznička pruga i tu je nestao. Pričalo se da je naišao na par- 
tizansku zasjedu i da je poginuo. Kasnije se pričalo da je u partizanima po- 
stigao visoki časnički čin, ali ni to nije bila istina. 

Kad je koncem 1944. otac umro, sin svećenik nije mogao doći na spro- 
vod, jer su putovi bili blokirani i neprolazni, a ratne operacije u tijeku, sva 
briga za kuću, i četvrti ugao pao je na majku ina bolesnog sina. Otac se ugla- 
vnom bavio baštinom i zemljoradnjom i zaista marljivo radio, a briga za kuću 
i djecu pripadala je majci. Ona se je hrabro nosila sa svim križevima i 
nevoljama, koje su bile česte i teške. Sve je do zadnjeg časa vodila brigu o 
svemu i o djeci, unukama, kući i poslu i zato joj neizmjerna hvala! 


Izvuci me iz blata da ne potonem 


od onih koji me mrze, izbavi me - 
iz voda dubokih. (Ps 69,15/ 

13. OSUĐENICI SU ODVEDENI U TROGIR 


Prvih dana u «tmici», živi zakopani, osuđenici na smrt teško su se sna- 
lazili. Ležaji su bili pretvrdi, zraka je bilo premalo i premda su boravili u 
donjem rublju, bilo im je prevruće. Jedva su čekali da se otvore vrata, da se 
malo osvježe, ali su se ona rijetko otvarala. Kad bi se, za vrijeme dijeljenja 
hrane i otvarala, to bi uvijek prekratko trajalo. Ipak su se nakon kratkog vre- 
mena prilično navikli na novi, očajni položaj. Hranu koju su izvana dobivali 
nesebično su dijelili i nastojali su jedan drugome život uljepšati i olakšati. 

Vrijeme je ipak presporo odmicalo i bilo im je čudno da nema nikakvih 
novih događaja. Znali su, a to im je prigodom suđenja bilo i rečeno, da nji- 
hove presude, da bi bile izvršne, mora potvrditi viši sud. Obično ta potvrda 
traje kratko vrijeme, a ovaj razmak traje već dulje vrijeme i ne stiže nikakva 
potvrda ili smanjenje kazne. Neko su se vrijeme nadali da viši sud ne će 
potvrditi presudu, već da će ih osloboditi smrtne kazne i pomilovati ih na vre- 
mensku kaznu. Što je vrijeme više odmicalo, to su pomalo gubili nadu u 
pomilovanje i očekivali najgore. Raspoloženje se ipak nije bitno promijenilo, 
pa su se neki, a da sami nisu pravo znali zašto, iskreno veselili. 

Negdje koncem kolovoza 1945. - osuđenici se nisu mogli snaći, jer su svi 
dani bili jednaki, tužni i žalosni - rano ujutro nastala je uzbuna u zatvoru 
Karmen. Vrata su se bučno otvarala i glasno su se izvikivala imena zatvore- 
nika. Otvorila su se i vrata tmice i stražar je vikao: «Odmah se spremite i 
uzmite svoje stvari.» 

Tmica, koja nije nikad nastavana - osim kad bi nekoga nemirnog i prko- 
snog zatvorenika privemeno tamo zatvorili dok se ne smiri, a inače je bila 
skladište i u zadnje vrijeme odlagalište robe onih zatvorenika, koje su odvo- 
dili na strijeljanje - brzo se je ispraznila i osuđenici su se našli na hodniku 
koji je bio pun zatvorenika. Oni koji se nisu dugo vidjeli, srdačno su se po- 
zdravljali i međusobno prijateljski pričali makar je to bilo zabranjeno. Stra- 
žari su bili zauzeti, pa nisu mogli i na to paziti. Neki upućeniji su govorili da 
su čitali, da su ukinuti vojni sudovi i da svi osuđenici po vojnim sudovima 
idu u druge za to predviđene zatvore, pa da se to i nama događa. 

Kad su svi predviđeni osuđenici bili sakupljeni, vezani su lancima po dva 
i izvedeni na ulicu. Tu je između svake dvojice provučen lanac i svaki je 
dvojac vezan za taj središnji lanac, da je svaki osuđenik bio dvostruko po- 
vezan. Tad je zapovjeđeno: «Naprijed!» i kolona je krenula. Sprijeda su išla 

dva vojnika, dvojica sa strane i dvojica otraga. Ubrzo su stigli pred Katedralu 
- mnogi su uzdahnuli i žarke molbe upravljali predragoj nebeskoj Majci da 
im zaštiti dušu i tijelo - i nastavili pokraj Kneževa dvora pa preko Straduna 
prema Pilama. Budući da je bilo još prilično rano, na ulici nije bilo ljudi - 
samo ranoranioci - i ti su se morali sklanjati - tako su zapovjedali stražari - da 
se ne bi susreli s osuđenicima. 

Došavši na Pile, ušli su u ispražnjenu tramvajsku prikolicu i pod oru- 
žanom pratnjom krenuli prema Gružu. Tu ih je čekao brod i teški osuđenici 1 
smrtnjaci morali su u podpalublje, a drugi su ostali gore, vani. 

Brod je uskoro krenuo i vožnja je bila duga i dosadna i makar se je imalo 
što vidjeti i prirodnim se ljepotama diviti, to nije nikoga zanimalo, jer su svi 
željno očekivali svršetak vožnje i buduće događaje. 

Skoro u mrak stigli su u Split, žurno napustili brod i ukrcali se u kamione 
koji su čekali i odvezli ih pred Vojni sud na Bačvice, tu su neki ostali, a ostali 
su krenuli dalje. Kamo? To se nije moglo ni naslutiti. Krenulo se je prema 
Solinu, a kasnije skrenulo prema Kaštelima. Konačno se je stiglo pred sudsku 
zgradu u Trogiru (tako su govorili oni, koji su nešto znali o mjestu gdje su se 
zaustavili). 

Osuđeni na vremenske kazne smješteni su u donje katove, a osuđeni na 
smrt odvezani su i povedeni na gornji, treći kat, i ubačeni u veliku sobu punu 
osuđenika na smrt koji su bili sakupljeni iz čitave Dalmacije, a bilo ih je 
tridesetak. To je za njih bio uzbudljivi događaj i oni su htjeli mnogo toga od 
pridošlica doznati: I koliko ih je došlo i odakle su i kako im je bilo i zašto su 
suđeni, kako je vani, na slobodi i još koješta. 

Novopridošla četvorica iz Dubrovnika nakon kratkog razgovora željeli 
su doznati kako među ovim ljudima, koji se nalaze u smrtnoj opasnosti s 
molitvom i je li se oni mole. Ljudi su bili iznenađeni, ali su nakon kratke 
stanke bojažljivo odgovorili: «Pokadkad moli svatko za sebe. Ne moli se ja- 
vno i glasno, jer nema tko predvoditi.» 

Na pitanje: «Imaju li što protiv da se počne javno moliti?», slijedio je 
odgovor: «Može, može!» Svi su, naime, u sobi bili Hrvati, samo je jedan bio 
pravoslavac, pa su svi pristali na molitvu. Neki nisu glasno molili, jer nisu 
znali, ali su svi bili mirni za vrijeme molitve i nisu razgovarali. Molitvu 
krunice opet je preuzeo 0. Dominik i redovito na koljenima. Molilo se osobi- 
to pobožno nakon odvođenja pojedinaca i skupina za njih i za preostale, da 
ih mimoiđe gorka sudbina. 

Nakon prve molitve nastavljen je kratki razgovor, ali jer je bila već noć i 
ugasilo se svjetlo<- tada se nije smjelo razgovarati - nastala je potpuna tišina i 
svi su se spremali na spavanje. 

Morali su prirediti ležajeve na betonu, pokušati zaspati i sve današnje 
doživljaje što prije i potpunije zaboraviti. 


Ali zbog tebe ubijaju nas dan za danom, 
imi smo im ko ovce za klanje. /Ps 44,231 


Nakon teške i nemirne noći - izmijenjeni i tvrdi ležaj bio je uzrok čestog 
buđenja - svanuo je vedar dan i osuđenici su se pomalo počeli približavati. 
Bilo je vrlo zanimljivih susreta u kojima su dosad nepoznati ljudi iskreno 
pripovijedali svoje doživljaje, jer se sada osuđeni na smrt i čekajući pogu- 
bljenje nisu imali više čega bojati. Vjerojatno su oni i prije međusobno pre- 
pričavali svoje doživljaje i otkrivali duše, ali su sada došli novi supatnici s 
kojima je trebalo uspostaviti srdačni i prijateljski odnos. Svi su oni čekali 
smrt, mnogi kao oslobođenje nakon teških i neljudskih postupaka, pa što je 
bilo prirodnije nego da se s novodošlima upoznaju, malo popričaju i tako raz- 
gale svoju ožalošćenu dušu. 

14. TROGIRSKO STRATIŠTE 


Sljedeći dan prilično rano, još prije doručka - kave - mnogi su osuđenici 
još spavali, drugi su se budili, rastezali i oblačili spremajući se na novi dan - 
naglo su se otvorila vrata i stražar je pozvao jednog osuđenika koji je bio 
smješten nedaleko vratiju. Taj se je odmah spremio, žurno izišao i vrata su se 
opet zatvorila. Nastao je šapat među osuđenicima: «Što se ovo događa? Zar 
su istražitelji i suci toliko marljivi, zauzeti, da ovako rano počinju radom?» 
Neki upućeniji, s više iskustva, govorili su: «Nije ovaj pozvan istražitelju ili 
sucu, već je izveden na strijeljanje.» 

«To nije moguće» - govorili su oni s manje iskustva, koji takvo nešto nisu 
još doživjeli. «Čut ćete uskoro pucnjeve na groblju i to je siguran znak stri- 
jeljanja» - govorio je jedan postariji čovjek. Dok su neki osuđenici o tom 
slučaju još žustro raspravljali, jedan je osuđenik nedaleko od njih podigao 
ruku i odlučno tražio tišinu, i zahtijevao slušanje. 

Čuli su se ubrzani, strojnički pucnji na nedalekom groblju i to je bio bje- 
lodani dokaz da je odvedeni osuđenik strijeljan. 

«Jesam li vam govorio?» - javio se onaj osuđenik koji je to naslućivao. 

Svi su se osuđenici, to je bilo očito, jako zabrinuli, jer su odmah pomislili 
na svoju presuđenu sudbinu, koja ih je mogla zadesiti svakog časa. Vrata su 
se uskoro otvorila, dijelila se je kava, pa je osuđenička pažnja skrenuta dru- 
gamo, te je nedavni događaj brzo zaboravljen, i o njemu se više nije razgo- 
varalo. Počinjao je novi dan, javljale su se nove brige, a neki su osuđenici 
razgovarali o budućim događajima i naslućivali kako će i oni jednog dana 
završiti kao i ovaj slučaj, jer je nakon tog događaja osuđenim život postao 
sasvim drukčiji, beznadniji. 

Osuđenici su se sabrali iz različitih krajeva, različite m i pogleda 
na svijet, sasvim suprotnih temperamenata, raznolikih političkih 1 vjerskih 
svjetonazora, pa je u takvoj skupini bilo uvijek zanimljivo slušati raznovrsne 
događaje i tužne doživljaje koji su bili ispričani živim, neposrednim, možda 
nevještim izričajem (jezikom), ali su uvijek bili zanimljivi, napeti. Do tada 
uopće nisu bili zabrinuti za svoju buduću sudbinu, kao da se to njih uopće ne 
tiče. Sve su to do sada smatrali teškim, ali zanimljivim događajima, koje će oni 
moći pričati drugima kad sve ovo prođe. Sve su to smatrali jednim žalosnim i 
zamornim snom iz kojega će se oni neizostavno probuditi i dalje mirno Živjeti. 

Ovaj ih je događaj probudio, vratio u okrutnu stvarnost. Počeli su sasvim 
drukčije misliti o sebi i o svojoj budućnosti. Zar će i oni tako završiti? Bili su 

već osuđeni na smrt i prestojao je samo jedan korak da završe kao ovaj danas. 

Dijeljenjem kave počelo se vraćati vedrije raspoloženje i nitko nije više 
mislio na smrt. Bio je lijep sunčan dan i osuđenici su naizmjenice prilazili 
prozorima da se malo ogriju, steknu nove snage i da potisnu crne misli na 
smrt. Pogledali su i na donje katove gdje su osuđenici na vremenske kazne po 
njihovu mišljenju bezbrižno šetali i čvrsto vjerovali da će se i njima uskoro to 
ostvariti. Sakupljali su se bolje poznati u krugove da se malo porazgovore, 
utješe, ispričaju kakav veseli događaj, kako bi lakše podnijeli ovu gorku sud- 
binu za koju nisu znali ni kad će ni kako, ali svakako žalosno završiti. Tako 
su se međusobno tješili, jer bi bez te utjehe osuđenički život bio puno tra- 
gičniji. 

Kao da je vrijeme stalo, jer se dulje vrijeme, osim onih dnevno uhodanih 
zbivanja, ništa nije događalo, pa je izgledalo da su osuđenici zaboravljeni. To 
je ipak bilo prividno, jer su događaji uskoro slijedili. 

Jednog dana u neobično vrijeme negdje poslije podne, otvorila su se 
vrata - koja su se otvarala samo kod dijeljenja hrane i kod iznošenja kible - 
pozvana su četvorica osuđenika iz Dubrovnika i saopćeno im je: «Vaša je 
presuda potvrđena od višeg suda, pa sada morate praviti molbu za pomilo- 
vanje.» To je bio teški, tragični udarac o kojem nije bilo vremena za razmi- 
šljanje. Saopćenje je donio stražar i počeo odmah zatvarati vrata. Zaustavio 
ga je jedan od četvorice pitanjem: «Kako to da nam nije saopćeno pismeno? 
Treba pisati molbu, a nemamo ni olovke ni papira.» 

Stražar je brzo zatvorio vrata i za tili se čas vratio noseći olovku 1 papir 
kao da je to prije zaboravio. 

Što i kako da se piše nije znao odgovoriti, već je ostavio osuđenicima da 
oni to prema nahođenju obave. 

Osuđenici su svaki za sebe na zgužvanom papiru nešto napisali, premda 
su bili uvjereni da ta molba ne će nikamo ići (ne će biti nikome proslijeđena) 
i da je to puka formalnost. 

Čudilo ih je da je potvrda Višeg vojnog suda tako dugo trajala (obično je 
to išlo vrlo brzo) i da se na ovaj način pravi molba za pomilovanje, ali u ne- 
normalnim sudovanjima i to je bilo normalno, demokratski. 


Pustio si da pred dušmanima uzmaknemo, 

i opljačkaše nas mrzitelji naši. 

Dao si nas ko ovce na klanje, 

i rasuo nas među neznabošce. /Ps 44,11-12/ 

Prošlo je podulje vrijeme a da se ništa značajno nije dogodilo, pa su se 
osuđenici pomalo uspavali vjerujući da je to dobar znak i da će uskoro doći 
masovno pomilovanje. Sav taj mir bio je vrlo varljiv i uskoro je slijedilo ne- 
što jako uznemirujuće. 

Jedne večeri, nakon podijeljene večere, dok su osuđenici prebirali i pre- 
pričavali dnevne događaje, čula se neka vesela vika u prizemlju. Stražari su 
se veselo dovikivali i osobito bučno veselili i to je bio nekakav znak. Kakav? 
Osuđenici su se pitali: «Što ovo znači?» Pogledavali su se međusobno i bez 
mnogo riječi postavljali pitanja na koja nije bilo odgovora. 

Neki stariji osuđenici su govorili da im se ne sviđa ovo stražarsko vesel- 
je 1 da je ono loš preznak. Jedan je osuđenik, koji je u svom gradu nešto sli- 
čno doživio govorio: «Ovo ti je znak da će noćas biti strijeljanje. Stražari se 
moraju napiti, ojačati, da bi mogli izvršiti svoj krvavi zadatak.» 

Nitko mu nije vjerovao, jer u takvu krvavu mogućnost nije nitko htio 
vjerovati. Uskoro su osuđenici pozaspali, neki su i hrkali, ali to druge, koji 
nisu mogli odmah zaspati, nije previše smetalo. 

U gluho doba noći - nitko nije mogao ni približno odrediti vrijeme, jer 
osuđenici nisu imali satova, pa su vrijeme određivali prema svanuću, suncu i 
sumraku - začuo se je teški bat vojničkih koraka, najprije izdaleka, a onda sve 
jače i sve bliže. Došli su konačno i do vrata i tu stali. Svi su osuđenici bili 
budni, ali bez riječi - čulo se samo ubrzano disanje - i očekivali su najgore. 
Nitko nije ni pokušao reći koju utješnu riječ, ohrabrenje, jer su svi u gole- 
mom strahu, koji oduzima riječ, naslućivali ono čega su se najviše bojali. 

Vrata su se s bukom otvorila, stražar je viknuo jedno ime i nadodao: 
«Spremi se!» Prozvani je drhćući ustao, brzo i nespretno se obukao, pokupio 
svoje oskudne stvari i pošao prema vratima. Vrata su se odmah zatvorila i 
kad su osuđenoga u hodniku vezali, ona su se opet otvorila i prozvano je 
drugo ime. To je bio omanji, ali zbijeni i jaki čovjek - kasnije se doznalo iz 
Imotskog, ali je ime zaboravljeno - koji je odmah kad su se vrata za njim 
zatvorila povikao «Živjela Hrvatska!» Mora da ga je stražar žestoko udario, 
jer je uz jecaj nenadano zamuknuo. Ipak se je uskoro ohrabrio i još jače po- 
vikao «Živjela Hrvatska!» Sada su se nemilosrdni udarci čuli i u sobi, a bili 
su sigurno vrlo jaki, jer se čovjek nije više JADA: Kad su ga umirili i sveza- 
li prozvan je sljedeći. 

Tako je to prozivanje ponavljano 7-8 puta i svi su osuđenici svaki put 
proživljavali smrtni strah. Srce je svaki put bilo u grlu i htjelo skočiti, jer je 

svatko očekivao da će sljedeći put njega prozvati. Srećom se ovaj put nije to 


dogodilo. 
Kad su prozvani osuđenici na hodniku vezani, slijedio je silazak niz stu- 


be, opet bučno, ali ovaj put u odlasku i sve udaljenije 1 tiše. Osuđenike su 
doveli u dvorište gdje je čekao kamion, i jer su bili svezani nisu se mogli 
uspeti, pa su ih stražari jednostavno ubacivali. To su najhrabriji gledali s pro- 
zora. Kamion je uskoro nestao i kratko vrijeme nakon toga jasno se čula 
mitraljeska paljba na nedalekom groblju i tako su supatnici ovaj okrutni svi- 
jet zamijenili boljim. 
«Pokoj vječni daruj im, Gospodine, - i svjetlost vječna svjetlila njima. 

Amen!» 

On će spasiti siromaha koji uzdiše, 

nevoljnika koji pomoćnika nema: 

smilovat će se ubogu 1 siromahu 

i spasit će život nevoljniku. /Ps 72,12-13/ 


Nakon toga tužnog događaja život se je uskoro u sobi nastavio kao da se 
nije ništa događalo. Danju su se vrata kao obično otvarala, stražari su bili 
pristojni i sve je išlo svojim uobičajenim tijekom. Sada je u sobi bilo više 
život, te su se osuđenici počeli zanimati o drugim problemima, počeli su opet 
pričati o prošlim događajima 1 sanjati o budućima. 

Kako su se do njih probile neke novosti, to zapravo nitko nije znao. Osim 
te velike osuđeničke sobe, postojale su na gornjem katu još dvije manje sobe 
i u pokrajnjoj su se također nalazili osuđenici na smrt. Doznalo se je da su to 
dva Dubrovčanina: Drago Veramenta, domobranski časnik, zapovjednik na 
Pelješcu, i dr. Antun Matić, sudac Kotarskog suda u Metkoviću. 

Neki su odmah htjeli s njima uspostaviti vezu kucanjem. Na kucanje je 
odgovoreno kucanjem i tako se je doznalo da je i tamo netko živ. 

Neugodno i žalosno,a u podsvijesti očekivano događanje uskoro je sli- 
jedilo. Stražari su se uvečer bučno veselili, a po noći se sve ponovilo kao i 
prošli put: oštro vojničko stupanje uz stube, otvaranje vrata, pojedinačno 
prozivanje, na hodniku vezivanje, ubacivanje u kamion u dvorištu i kasnije 
pucnjava na groblju. 

U toj skupini odveden je na strijeljanje jedini Srbin, pravoslavac, Jovo 
Radmanović. Premda je bio jedini, nije se osjećao osamljen. Ostali su mu se 

obraćali kao svojemu. Pozdravljali bi se i međusobno razgovarali ne praveći 
nikakve razlike. Ipak se je osjećalo da je on malo suzdržljiviji. Dok su drugi 
otvoreno pričali o svojim tobožnjim djelima za koje su osuđeni, on je to uvi- 
jek izbjegavao i ograničavao se na najnužnije. Prema nekima, u koje je 
stekao povjerenje, bio je znatno otvoreniji, pa im je nasamo pričao o svojim 
djelima: bio je u četi popa Đujića koja je bila poznata po svojim zločinima 
nad Hrvatima. U početku je bio običan vojnik, ali kako je bio hrabar 1 ne- 
ustrašiv brzo je napredovao. Poslije svakoga ratnog okršaja, pogotovo kad je 
bilo više ubijenih neprijatelja, spaljenih sela, dovoljno pljačke, njega bi uvi- 
jek hvalili, po ramenu tapšali i ubrzo je postao komandant. Nakon jedne 
krvave borbe bio je proglašen vojvodom i svi su ga hvalili i proricali mu sjaj- 
nu budućnost. Kad im je ratna sreća okrenula leđa, svi su se njegovi sta- 
rješine razbježali, posakrivali, nestali, a on je jedini ostao, uhvaćen, osuđen i 
nitko za njega ne mari, a kamoli da mu pomogne. I tako je bijedno završio. 
Osuđenik Ivo Nalis iz Metkovića bio je poseban slučaj. Imao je povezan 
vrat (ali ranu nije nikome pokazivao, govorilo se je da ju je dobio kod uhi- 
ćenja) i želio je i tražio da mu bolničar previje ranu (to se je činilo u 
istražnom zatvoru, govorio je) 1 stražari su svaki put kada je to tražio 
obećavali, ali nisu izvršavali, pa je pošao na drugi svijet «gdje s oka svaka 


suza (1 rana) nestaje.» 
Ivo Jovanović, osuđeni trgovac iz Metkovića bio je uvijek raspoložen i 


veselo pričao razne smiješne zgode iz svoje trgovine da bi se ljudi često i 
slatko smijali. Pričao je kako ga je brijač zabezeknuto gledao kad mu je 
nakon sapunjanja, a prije brijanja, rekao koliko je pokreta četkicom učinio, a 
koliko poslije britvom zarezao. On je sigurno sa smijehom otišao u bolji 
život. 

S njima je odvedena i nekolicina onda poznatih, sada zaboravljenih - 
skupina otprilike kao prošli put - da se pridruže onom prvom odvedenom i 
strijeljanom (fašist, squadrist koji je haračio Splitom, kako su govorili) i 
prošloj mučeničkoj skupini. «Pokoj vječni...» 


Predugo mi duša mora živjeti 

s mrziteljima mira. 

Kada o miru govorim 

oni sile na rat, /Ps 120,6-71/ 

Nekoliko dana poslije toga u sobi še jedva razgovaralo, a o nekim pošali- 

cama nije bilo ni spomena. Vedro raspoloženje kao da je netragom nestalo i 

svatko se je posvetio svojim turobnim mislima 1 tragičnim očekivanjima. 
Molitva nije prestajala, postala je češća. 

Neki su ipak pokušali kucanjem uspostaviti vezu sa susjednom sobom, 
ali se nitko nije javljao i to je bio dokaz da su i oni s prošlom skupinom otišli 
u vječnost. Bože, budi im milostiv! 

Nekoliko je dana prošlo u muku i žalosti, a kasnije se sve normaliziralo. 
Osuđenici su opet razgovarali, nekad se 1 šalili ne spominjući svoju zlu sudbi- 
nu, nadajući se da će ovaj ostatak biti pomilovan, te da će sve ovo žalosno 
jednom proći i da će moći mirno nastaviti živjeti kao prije. Žalili su one koji 
su tako žalosno završili svoj život, vjerujući čvrsto da se to njima ne će 
dogoditi. 


Što se to hvališ pakošću, 

silniče nesmiljeni? 

Neprestano snuješ o propasti, 

jezik ti je britva nabrušena, spletkaru! 
Zlo voliš više nego dobro 

i laž više nego pravednost! 

Mili su ti pogubni govori, 

lažljivi jeziče! /Ps 52,3-6/ 


Treći posljednji događaj bio je međutim najsudbonosniji, najtragičniji. 
Kad su uvečer osuđenici čuli kako se stražari nahranjeni i napojeni glasno 
vesele, bilo im je sasvim jasno što se sprema samo nisu znali tko je na redu, a 
to je bilo najgore. Osuđen na smrt i očekivati kad ćeš biti ubijen, to su osje- 
ćaji koji se ne mogu tako jednostavno opisati. To prelazi svako razumsko ra- 
zmišljanje, a osjećaji zamiru. Bilo bi najbolje ništa ne misliti, ali je to 
nemoguće. Biti siguran da ćeš noćas biti strijeljan, da si ti konačno na redu, to 
je nešto što se običnim razumom ne može shvatiti. Da će svatko jednom 
umrijeti, to je svakome, koji imalo razmišlja, sasvim jasno, ali da ljudi i to 
kakvi ljudi o tome odlučuju, to prelazi ljudske okvire, ljudsko shvaćanje. 
Nakon ovakvih strašnih pretrpljenih muka, neljudskih ponižavnja, kad je čo- 
vjek sveden ispod životinje - sa životinjama se sigurno bolje postupa - pa ovo 
izvođenje iz sobe, vezivanje na hodniku, odvođenje na groblje, strijeljanje 

nedužnih ljudi koji su služili svojoj državi, to je nešto neshvatljivo, neprotu- 
mačivo. 

Negdje u mrkloj noći 17.X1.1945. iza prvih «demokratskih» izbora, kada 
je vlast dobila potpunu narodnu podršku, čuo se je teški bat koraka uza ste- 
penice i sve se je više približavao. Svi su se osuđenici probudili i s vrlo uzne- 
mirenim srcem očekivali daljnju sudbinu. 

Vrata su se kao i uvijek naglo otvorila 1 jedan je osuđenik bio prozvan. 
Kad je taj izašao, vrata su se zatvorila 1 uskoro opet otvorila; bio je prozvan 
drugi. Tako su se vrata otvarala i zatvarala i osuđenici izvodili. To je bila i 
najveća skupina i tada su odvedena i dva osuđenika iz Dubrovnika: dr. 
Dominik Barać, dominikanac, i Pero Mihaljević, gostioničar. To je bio naj- 
teži rastanak, jer su se kroz patnju sasvim približili, sprijateljili. Bili su se 
dogovorili, tko bude prvi odlazio, da će mu onaj koji ostaje podijeliti poslje- 
dnje odrješenje. Kad je ustao sa zajedničkog ležaja, dok se je oblačio, osta- 
jući mu je podijelio odriješenje i dominikanac je ohrabren pošao na poslje- 
dnje putovanje. Tako se je to zbilo i s Perom Mihaljevićem. 

Kad su se zadnji put zatvorila vrata, čulo se je silaženje niz stepenice, 
Zatim se čuo šum motora i kasnije mitraljeska pucnjava na groblju. «Pokoj 
vječni daruj im, Gospodine!»... 


Da nije Jahve za nas bio 
kad se ljudi digoše proti nama, 
žive bi nas progutali. 
Kad je uskipio bijes njihov na nas, 
voda bi nas podavila: 
bujica bi nas odnijela, 
vode pobješnjele sve nas potopile. 
/Ps 124, 2-5/ 

15. POMILOVANJE 


Nakon ovoga žalosnog događaja, uzbudljiva iznenađenja nisu završila. 
Kratko vrijeme nakon pucnjave na groblju, čulo se zujanje kamionskog mo- 
tora u dvorištu i neposredno poslije toga teški koraci uza stepenice. Dok se to 
stupanje čulo izdaleka, nije bilo neugodno - mislilo se je da oni idu u donje 
katove u posjet osuđenicima na vremenske kazne - ali što su se više primicali, 
to se je u preostalim osuđenicima na smrt povećavao strah. Srce je sve uzne- 
< mirenije kucalo i htjelo iskočiti, jer su bili sigurni da dolaze po njih, da i njih 
otprave na drugi svijet. 

Koraci su utihnuli - bili su već pred vratima - čulo se okretanje ključa 1 
vrata su se širom otvorila - inače su se otvarala samo dopola ili još manje - i 
u sobu su stupila četiri vojnika (stražari) i jedan povisoki čovjek srednjih 
godina u civilnom odijelu (sudac ili predstavnik suda, Andrija Vučičević) 1 
on je saopćio četvorici osuđenika pomilovanje. 

«Privremena narodna skupština demokratske F.N.R.J. II broj 3801, 29. 
oktobra 1945. godine, Beograd, donela je odluku, da se kazna smrti osuđe- 
nim Andrijuci Jakovu i Bjelokosić don Ivi, svakom ponaosob, zameni s ka- 
znom lišenja slobode sa prinudnim radom u trajanju od 20 (dvadeset) godi- 
na, i Kaznom gubitka političkih i pojedinih građanskih prava, u trajanju od 5 
(pet) godina po izdržavanoj ili oproštenoj kazni.» 

(Sekretar: Potpis nečitljiv, Pretsednik: Dr. Ivo Ribar). Čovjek je doduše 
nešto pročitao, ali su osuđenici tek nešto shvatili a to rješenje je naknadno 
dobiveno, tek nakon izdržane kazne, 1 to g. 1991. 


Jahvina se proslavi desnica! 

Ne, umrijet ne ću, nego živjeti, 

i kazivat ću djela Jahvina. 

Kaznom teškom kaznio me Jahve, 

ali me smrti ne preda. /[Ps 118,16-18/ 


Bilo je glavno da su sva četvorica pomilovana i da se otvaraju nove 
perspektive. Nakon pet i pol mjeseci beznadnog čekanja i nepodnošljivih 
muka, pretrpljenog straha i gubljenja živaca, ipak je konačno stiglo pomilo- 
vanje. | 

Na golemo čuđenje stražara i predstavnika suda, pomilovani se uopće 
nisu veselili, nisu nikako reagirali. Stajali su i gledali kao da ne shvaćaju i 
kao đa se to njih ne tiče. Nisu imali snage za veselje. 

«Zar se vi ne veselite?» - pitali su donosioci radosne vijesti. 

Odmah nije bilo odgovora. Nakon dulje stanke, jedan je osuđenik pro- 
mrmljao: «Da, da veselimo se!» - ina tom je završilo. : 

Predstavnik suda je pokušao malo poboljšati raspoloženje, pa je počeo 
govoriti da će im sada kao pomilovanima biti puno lakše i da će uskoro biti 
upućeni u logore, radne zatvore, gdje će im biti jako dobro, gdje će se moći 
stručno usavršavati, gdje će prema svojim stručnim osposobljenostima nešto 
lagano raditi, dobro se hraniti, obilno pakete i češće posjete primati i gdje im 
se priprema i ostvaruje ugodni život. 

Mnogo je toga još htio reći, ali je uskoro uvidio da ga pomilovani 
osuđenici jedva slušaju, jedva što shvaćaju, jer u razgovoru nikako ne sudje- 
luju, naglo je prestao, dao znak stražarima i oni su bez pozdrava krenuli pre- 
ma vratima. Čim su se zatvorila vrata i utihnuli koraci odlazećih, pomilovani 
su se probudili i započeli živu raspravu. Najprije su se kao da se vide prvi put 
u čudu gledali i s nevjericom pitali je li istinito to priopćenje o pomilovanju. 
Nisu mogli shvatiti tu iznenadnu promjenu, jer su se nakon ovako dugog vre- 
mena i gorkih i žalosnih iskustava pripremali na najgore. Sada se je sve stu- 
bokom promijenilo i nisu mogli shvatiti da se život produljio. 

Razgovor su posebno zainteresirani predvodili dvojica drugih pomilo- 
vanih: Šime Talajić iz Opuzena i Ivo Medvidović iz Glavina kod Imotskoga, 
koji su nedugo iza tih događaja odvojeni i nestali. Nagađalo se je da su i oni 
strijeljani, ali je pisac kroničar dugo godina kasnije, nakon izdržane kazne 
Šimu Talajića susreo i vidio u rodnom Opuzenu i tom mu je prilikom rekao 
da je on onda pušten na slobodu. Nedugo kasnije je umro. O Medvidoviću se 
nije nikad ništa čulo. Ako i nije strijeljan, sigurno je već pokojni. 

Nakon kave, hladne i gorke, pomilovani su se malo okrijepili, počeli su 
se malo bolje osjećati, raspoloženje je poraslo, polako su se oporavili od ža- 
losti i ozbiljno shvaćajući pomilovanje, počeli su praviti planove za budu- 
ćnost. Najprije su zahvalili Bogu na nezasluženom daru - to su i inače često i 
to zajednički činili - a onda su se donedavnih, pogotovo današnjih supatnika 
sjećali i pitali se, kako su to oni izbjegli njihovoj žalosnoj sudbini. Po čemu 
su to oni bolji od njih? Možda su oni bili bolji od pomilovanih, a ipak su tako 
žalosno završili, daleko od svoje obitelji, od svojih milih i dragih, koji će tek 

kasnije saznati za njihov žalosni udes (jer se o tome ne smije, pogotovo ne 
javno govoriti). * 

"Tako je u pripovijedanju i u obnavljanju starih i novijih, uglavnom žalo- 
snih uspomena polako prolazilo vrijeme, a oni su i nehotice gledali oko sebe. 
Golema soba, koja je nedavno bila puna i prepuna osuđenika, da je za svako- 
ga bilo premalo mjesta, sada je zjapila sasvim prazna - samo četvorica - i 
izgledala je potpuno sablasno. 

Toliko razmjerno mladih i još aktivnih i u budućnosti korisnih života, 
toliko nepoznatih sudbina, neispunjenih planova sada je nemilosrdno preki- 
nuto, razoreno, uništeno. Žrtve su doista prevelike, preteške, nepodnošljive, a 
ti, Bože milosrdni, pogledaj na njih i budi njima i nama milostiv. 


Tebi se, Jahve, utječem, 

ne daj da se ikada postidim! 

U pravdi me svojoj spasi 1 izbavi, 

prikloni uho k meni i spasi me! /IPs ZlA-2 

16. RADNI LOGOR FIRULE 


Da se uzalud ne jede zatvorenički kruh - njega treba i u zatvoru krvavo 
zaraditi, govorili su oni koji su najmanje voljeli raditi - pomilovani su uskoro 
s još nekim osuđenicima kamionom prevezeni u radni logor Firule u Splitu, 
gdje se je već nalazilo mnoštvo osuđenika. Trebalo se je najprije snaći, pro- 
pitati se kako se to živi u radnom logoru, je li se teško radi i ima li tko poznati 
s kojim bi se mogao prijateljski porazgovoriti i koji bi mogao objektivno 1 
pošteno o svemu izvijestiti, jer je svaki upitani stanje u radnom logoru prika- 
zivao na svoj način. Nekome je bilo lako, gotovo ugodno, jer nisu morali pu- 
no raditi, znali su se snaći i teške radove izbjeći. Drugima, koji nisu bili vični 
teškim fizičkim radovima, bilo je teško, nepodnošljivo. Tamo se je nalazio i 
Niko Buško s Broca, Ston, koji je kao službenik radio u Dubrovniku i bio 
istaknuti član HSS-a Bio je vremenski suđen, u radni logor sproveden dok se 
negdje u zatvoru ne nađe smještaj (tako mu rekoše). 

U radnom logoru nije bilo počinka i svi su radno sposobni (bolesne i nes- 
posobne osposobljavao je stražar) morali raditi. Taj se je radni logor osnovao 
odmah po preuzimanju partizanske, "oslobodilačke" vlasti, a jer je to bio 
prazni prostor, trebali su osuđenici zdušno raditi, da za sebe stvore kakvo- 
takvo sklonište. Najprije je trebalo primitivno sagraditi drvene barake, da bi 
se osuđenici mogli zaštiti od žarkog sunca i od obilne kiše 1 da bude dovoljno 
mjesta. Mjesta je tada bilo dovoljno, jer su osuđenici dolazili 1z raznih prava- 
ca (zatvora) i odlazili u veće Kazneno-popravne domove, pa je uvijek bilo 
obilje radne snage, te je uskoro nastalo maleno kažnjeničko naselje ograđeno 
bodljikavom žicom. 

Skupina iz Trogira stigla je u radni logor negdje poslije podne i prva im 
je briga bila pronaći smještaj. U barakama je bilo dovoljno mjesta, a ona u 
koju su smješteni bila je gotovo prazna. Ono malo posteljine (pokrivač i- 
nešto rublja) bilo je lako razmjestiti po drvenom podu. U Trogiru se ležalo na 
betonu, ali nije bilo tako hladno, jer su se prozori mogli zatvoriti, a bilo je i 
puno ljudi. Ovdje je u baraci po noći puhalo sa svih strana, pa su se osuđenici 
noću pribijali jedni drugima, kako bi lakše izdržali hladnoću. Noć se je ne- 
kako izdržala - mnogi su se budili ozebli, pa su pokušavali malo se ugrijati i 
ponovno zaspati, što je mnogima i uspijevalo - a poslije ustajanja kratka 
tjelovježba. Nakon doručka-kave svi su osuđenici morali stati u redove, a 
stražari bi uzimali veće ili manje skupine i odvodili bi ih na rad unutar ili 
izvan radnog logora. 

Jedan povisoki stražar prihvatio je skupinu međusobno nepoznatih ljudi, 
odveo ih do nedaleko već upaljenog kamiona i povikao: "Uskači!" Osuđenici 
su se poslušno popeli, kamion je krenuo, ali nitko nije znao kamo. Neki su 
osuđenici poznavali Split - bili su iz okolice - ali nisu mogli prepoznati kamo 
se voze. Vozilo je ubrzo stalo, osuđenici su iskočili, a stražar ih je počeo ras- 
poređivati. 

Uzduž ulice (Balkanske?) bili su ukopani drveni stupovi za elektriku ili 
telefon, i bili su samo ovećim kamenjem učvršćeni, pa ih je trebalo već 
iskopanom zemljom pokriti i poravnati. Tako je zapovjedao stražar i odvodio 
svakog osuđenika određenom stupu, gdje je dotični morao raditi. 

Stupovi su bili prilično udaljeni tako da osuđenici nisu mogli razgovarati, 
nisu se smjeli dovikivati, već samo raditi, da rad bude što prije gotov (bila je 
dopunidbena zapovjed). 

Stražar je nestao - nije ga bilo na vidiku, možda se je nalazio kod krajnje- 
ga osuđenika - i izgledalo je da ih nitko ne čuva. Rijetki prolaznici zagle- 
davali su te čudne, mršave i jadne radnike, ali im nitko nije posvećivao pose- 
bno pozornost. Mogao je osuđenik pobjeći, ali kamo? Stavio bi u opasnu 
nepriliku i sebe i onoga koji bi ga primio, pa je od te pomisli odmah odustao, 
nije htio o njoj dalje misliti, iako je grad površno poznavao iz godina višeg 
školovanja. 

Nakon dugog tamnovanja, predugo očekivanog izvršenja smrtne osude 
(5 i pol mjeseci) jedva je podizao alatku - neku staru i klimavu motiku - i po- 
kušavao nešto uraditi, da ga ne bi još kaznili zbog “zabušavanja“ (tako su 
govorili) na radu. Kratko vrijeme nakon podneva, stražar se pokazao, počeo 
sakupljati osuđenike pogledavši najprije urađeno. Neke je pohvalio, neke 
ukorio, a kad je stigao osuđeniku rekao je: “Dobro je!" i sve ih opet istim 
vozilom vratio na Firule. 


Jahve, ti nam bijaše okrilje 
od koljena do koljena. /Ps 90,11 


Promjene su sada brzale - za razliku od onog vremena kad se mjesecima 


nije ništa događalo, kada su rijetke promjene i događaji bili sve gori i tra- 
gičniji - i svaki dan su se očekivale i događale nekad i zanimljive novosti. 

17. ODLAZAK U KAZNENO-POPRAVNI DOM 
STARA GRADIŠKA 


Neposredno nakon tih događaja, 1. prosinca 1945. u samo jutro, odmah 
poslije ustajanja, pročitana je jedna skupina osuđenika i naređeno im je da se 
odmah spreme. Uskoro je stigao kamion, osuđenici su uskočili sa svojim 
zavežljajima i u pratnji više stražara krenuli na put. 

Koji su poznavali splitsku okolicu uskoro su povikali: "Evo nas u So- 
linu!“ Kasnije su nabrajali Kaštela, a oni koji su nedavno došli iz Trogira 
nagađali su sa zebnjom da se vraćaju natrag. 

Međutim je skupina produljila putovanje, prošla Šibenik, Zadar, Senj i 
stigla na Rijeku. Tu se na autobusnom kolodvoru neko vrijeme čekalo - dok 
je jedan stražar (vjerojatno vođa puta) otišao u grad i brzo se vratio. Putova- 
nje se je nastavilo prema Zagrebu u koji su stigli u sumrak. Zaustavili su se 
pred jednom golemom zgradom, dobili nešto za jelo i sa svojom posteljinom 
smješteni u zatvor (Petrinjska?) u sobu s drvenim ležajevima, pričnama. Bili 
su svi tako umorni, da nisu imali volje ni razgovarati, pa su odmah iza 
hladnog jela brzo kao zaklani pozaspali. 

Ujutro se straži nije jako žurilo, pa se je tek negdje neposredno prije 
podne krenulo dalje. Kad nisu ostali u Zagrebu, kako su mislili, osuđenici su 
znatiželjno pitali kamo sada putuju. “U Staru Gradišku" - odgovarali su stra- 
žari. Neki su čuli za Staru Gradišku, a neki nisu, ali su se svi nadali da će im 
tamo biti puno bolje i ugodnije nego do sada. 

Vrijeme je bilo prilično hladno, jer je po udaljenim brdima bilo mnogo 
snijega, a i puhao je hladni vjetar. Kamion je autoputom polagano klizio i u 
Okučanima skrenuo prema Staroj Gradiški. Nakon kratke vožnje našli su se 
pred skupinom zgrada okruženih visokim zidom, pred golemom "kapijom" 
iznad koje je pisalo Kazneno-popravni dom. "Hvala Bogu!" - mislili su osu- 
đenici. To je kraj naših patnji. Sada smo u logoru, sada smo u domu, skoro na 
slobodi, kao doma, kao kod kuće. Tek tada su nastali ozbiljni problemi. 
Službujući stražar nije nipošto htio pustiti kamion i skupinu unutra, jer da 
nisu bili najavaljeni. Nakon duge i žučljive međustražarske prepirke, slu- 
žbujući je konačno pristao pitati upravnika kako postupiti u ovom slučaju. 
Odgovor je trebalo dugo čekati, a na kraju je stiglo dopuštenje da ih se pusti 
unutra. Golema su se vrata otvorila, kamion je polako ušao, iskrcao osuđe- 

nike i nestao. Nije se vratio natrag, nego se je negdje smjestio što je bio bjelo- 
dani dokaz da tu-nije prvi put. Osuđenici su ostali vani, na snijegu, nedovo- 
ljno obučeni, drhtali su od hladnoće i poskakivali da se malo ugriju. Na Papu- 
ku ina Kozari bilo je obilje snijega, a i ovdje je, vidjelo se, nedavno sniježi- 
lo, hladni vjetar je prodirao do kosti. Osuđenici, neupoznati s tamošnjom 
klimom mislili su ako je čitave zime tako hladno, nema im ovdje duljeg ži- 
vota. 

Tad još nije bila u upotrebi karantena - prostor gdje bi se smještali dola- 
zeći osuđenici dok ne bi bili smješteni u odjele - pa su osuđenici na dvorištu 
morali čekati da ih smjeste. 

Osuđenici su se tako čekajući tresli i poskakivali uvijek u neizvjesnosti 
koliko će sve to trajati i kad će i kako završiti. Neki je od stražara - bilo ih je 
više, koji su se grijali u stražarnici - vidio kako se osuđenici pate pokušavajući 
da se malo ugriju, pa je predložio da ih se smjesti u III. odjel gdje prebivaju 
poluslobodnjaci, stari kriminalci. Kod napada partizana na Staru Gradišku 
radi oslobađanja zatvorenih partizana-sudrugova, svi su zatvorenici i mnogi 
kriminalci otišli u šumu, a neki na slobodu. Ti su iz šume brzo pobjegli 1 s 
onima na slobodi nastavili svoj prijašnji rad, pa su ih vlasti opet uhitile i vra- 
tile u Staru Gradišku, gdje su bili smješteni kao poluslobodnjaci u posebnu 
nastambu, u prijašnju konjušnicu. Oni su se mogli slobodno kretati po logo- 
rsko-domskom krugu i odlaziti u grad Bosansku Gradišku. 

U ovećoj prizemnoj sobi bilo je omanje društvo ljudi srednje dobi oku- 
pljenih oko benzinske bačve u kojoj je gorjela pilovina i grijali se. Soba je 
bila ugrijana, stanovnici su bili lagano odjeveni i izgledali su ishranjeni i 
zadovoljni. Neki su bili svježe obrijani, neki neobrijani, a poveliki broj s 
nemarno podrezanim brcima. Kad su nezvani gosti ušli, oni se nisu uopće 
uznemirili. Ostali su dalje mirno sjediti i gledali kako se došljaci smještaju 
oko peći pazeći da ne povrijede ili uznemire domaćine. Gosti su ostali na 
nogama i izdaleka pružali ruke prema ugrijanoj peći da prime njezinu topli- 
nu. Kad su se nekako smjestili, ne smetajući jedni drugima, počela su naizm- 
jenična pitanja i dobivali su se brzi i kratki odgovori. 

Odkuda gosti dolaze i zašto su suđeni bila su najčešća pitanja domaćina. 
Kad su došljaci smatrali da su dovoljno odgovorili na postavljena pitanja, 
počeli su i oni pitati: "Kako se to živi u logoru-domu? Kakva je prehrana? Je 
li rad pretežak i koliko presuđena kazna najdulje traje?" Nastao je veliki 

glasni žamor, jer su mnogi pitali i mnogi odgovarali. Kad se je glasni razgo- 
vor malo smirio, pitanja su se među pojedincima tiše nastavila i tada je novo- 
došli svećenik otkrio da među domaćinima boravi jedan čovjek, čija majka 
potječe iz njegovog rodnog sela i u kojem je on kao dijete često i dugo 
boravio (Drežančić) o kojemu je i on ranije čuo i oni su se kao zemljaci dugo 
i prijateljski razgovarali. Nakon razgovora rekao mu je sasvim povjerljivo: 
"Moj sinko", - on nije bio puno stariji, ali su ga brada i brci takvim činili - 
"nakon pet-šest godina boravka ovdje bit će ti žao izići i kući se vratiti.“ 
Ostao je sasvim ozbiljan, a novodošli, koji je tada imao 27 godina, bio je 
zaprepašten. Pet-šest godina u zatvoru, to je značilo čitavu vječnost, a, naža- 
lost, proboravio je u Domu 12 godina. 

Prilikom boravka u Kazneno-popravnom domu često je mislio, često se 
spominjao riječi toga čovjeka, zemljaka, kojega nikad više nije vidio, niti o 
njemu nešto čuo, doznao. 

18. SUSRET S KAZNENO-POPRAVNIM DOMOM 


Ugodno grijanje kraj užarene peći nažalost je brzo završilo. Ubrzo je sti- 
gao stražar, koji ih je tamo uputio i povikao: "Idemo!" Osuđenici su, premda 
im je bilo teško napustiti ugrijanu sobu i krenuti prema nepoznatom, po- 
slušno izišli i kroz dvorište-krug polagano krenuli prema Kuli. To je bila 
prijašnja obrambena tvrđava, sagrađena za vladanja carice Marije Terezije 
kao obrana od Turaka. Kasnije je pretvorena u zatvor u kojem su mnogi 
zatvorenici čamili ispaštajući svoje prekršaje. Za vrijeme prve Jugoslavije 
sagrađena je nova kaznionica tako da je Kula postala skladište, a raznolike 
radionice kao i prije ostale su u prizemlju. Za vrijeme II. svjetskog rata 
nagrnulo je radi ratnih prilika puno izbjeglica s Kozare, te je u zatvoru posta- 
lo tijesno, pa su vlasti Kulu i ILodjel spojili (opasali) visokim zidom, da su 
crkva, samostan i trgovine - dio sela Uskoci - ostale unutar zida, unutar ka- 
znionice. U taj se prostor, pogotovo u crkvu (prvo vrijeme su kažnjeni 
svećenici služili sv. mise) i u trgovine moglo ulaziti, jer su i Kula 1 II. odjel 
bili ograđeni visokim zidom i kažnjenici su tamo boravili. Nastupom parti- 
zanske - "narodne" vlasti najprije je zabranjeno dolaziti u trgovine i one su 
morale iseliti. Kasnije je zabranjeno dolaziti u crkvu, a kratko nakog toga 
porušene su bivše trgovine i bivši samostan, koji je neko vrijeme bio nasta- 
njen milicijskom jedinicom i kasnije KNOJ-a. Naposljetku su kažnjenici 
srušili i crkvu i od njezinog materijala napravili kinodvoranu. 

Kula je odmah aktivirana i u nju su smješteni osuđenici na dugogodišnje 
kazne (od 10 do 20 godina), a u novu kaznionicu, u II. odjel spadali su 
osuđenici s manjim vremenskim kaznama (1 do 10 godina). U bivše konju- 
šnice i gospodarske zgrade smješteni su bivši, stari kriminalci, tzv. III. odjel, 
a IV. odjel je čitava Jugoslavija (govorili su kriminalci). 

U Kuli su se na katu počele otvarati ćelije - službujući iz stražarnice na 
ulazu to je vrlo vješto činio - i po nekom popisu ubacivao privedene 
osuđenike u ćelije. Osuđenik - kroničar je uguran u ćeliju broj 10, koja je bila 
puna zatvorenika i morao se je najprije javiti sobnom starješini (Adam 
Janje). Vrlo pristojan mladi čovjek primio ga je vrlo skladno i prijateljski i 
smjestio ga kod sebe na donju pričnu - prične su bile na kat - jer je samo taj 
ležaj bio slobodan. Nakon mršave večere - tada su se otvorile sobe - ljudi su 
izlazili prati posuđe, zalaziti u druge ćelije, pozdraviti se i porazgovoriti s po- 
znanicima i vraćali se natrag. Osuđenik je nastojao da se preko sobnog starje- 

Slika 2. K.P.D. Stara Gradiška: kula ema 


Slika 3. K. P. D. Stara Gradiška - samice, tzv. “Vasin hotel" 

šine upozna sa zatvoreničkim životom i s kućnim redom, da ne bi upao u 
neprilike. 

U sobi nije nikoga poznavao, pa nije ni pokušao s nekim zapodjeti bilo 
kakav razgovor, jer su osuđenici u pravilu prema nepoznatima jako nepo- 
vjerljivi. 

Slobodno je vrijeme brzo prolazilo i dan je znak za spavanje. Svjetlo se 
= uskoro ugasilo, razgovor je zamuknuo, počelo je spavanje. Neki su odmah 
zaspali i počeli hrkati, ali to supatnike nije puno smetalo. Osuđenik je također 
uskoro zaspao nekako mirniji i opušteniji no u prošlim danima. 

Ujutro, još za mraka, zvono je zazvonilo, osuđenici su se budili, ustajali, 
odlazili na pranje, u nužnik i nastala je prava vreva. Kratko nakon toga 
dijelila se kava (crnački znoj - govorili su neki osuđenici), a onda brzo u stroj 
pa u četveroredu na mrtvu šetnju okolo Kule. Nakon toga raspored za rad. 

Osuđenici su pod vodstvom stražara odlazili na rad u radionice, na polj- 
ske radove izvan zida kaznionice, a neraspoređeni su bili određeni za 
čišćenje cigle od porušenih starih zgrada i za pripremanje budućih građevina. 

Osuđenik je ubrzo našao komad starog željeza i odmah u društvu nepo- 
znatih ljudi počeo čistiti ciglu koja je preosala od rušenja samostana pokraj 
župne crkve. Hladnoća je bila oštra, ali to nije uzrokovalo prestanak čišćenja 
cigle, premda se tim radom čovjek nikako nije mogao malo ugrijati. 

Povremeno je prolazio stražar, koji je nadgledao čišćenje, i tada bi se 
čulo jače i brže udaranje po cigli, a to je pak bila i opomena onima koji su 
manje i slabije tukli. S vremenom se uvidjelo da se ne čisti previše komada 
cigle, pa je bilo određeno da svaki osuđenik gradi pred sobom kup cigli, kako 
bi se odmah moglo utvrditi broj očišćenih. 

“ Onim osuđenicima koji su došli iz toplijih krajeva, a bili su oskudno 
odjeveni, ta oštra hladnoća bila je krajnje neugodna, ali nije bilo pomoći. Tre- 
balo je raditi, jer po pređašnjem prijedlogu, a kasnijem Zakonu o izdržavanju 
kazne svaki je zdravi i sposobni osuđenik morao raditi i svojim radom sebe u 
zatvoru uzdržavati. 

Majstori u radionicama poduzeća "Sava" bili su plaćeni kao majstori na 
slobodi, ali je njihova plaća išla kaznionici za izdržavanje kažnjenika, a oni 
bi dobivali učinak preko prebačene norme, koja se. je uvijek povećavala 
nakon što bi je nekolicina prebacila. 

Čisteći ciglu osuđenik je od sudionika na poslu - nalazili su se vrlo blizu, 

pa su mogli i razgovarati - mnogo toga doznao: Da su među prvim osuđe- 
nicima u ovaj Dom došli svećenici Zagrebačke nadbiskupije: Nikola Soldo, 
rođeni Hercegovac, župni pomoćnik u Petrinji, koji sada radi u soboslika- 
rskoj ekipi, i da su oni nedjeljom pribivali sv. misi u župnoj crkvi (neki da su 
i služili, slavili sv. misu) jer je to bila župna crkva za selo Uskoke, a župni 
stan je bio u selu. Kasnije im je to zabranjeno (“Nije zabranjeno, ali nije pre- 
dviđeno kućnim redom" - govorili su predstavnici Uprave). Vjernici su do- 
lazili u crkvu nedjeljom - za to su vrijeme kažnjenici bili strogo nadzirani i 
zatvoreni u svojim odjelima, da ne bi ni iz daleka vidjeli taj prizor. Nitko pak 
nije mogao ni naslućivati da će crkva biti uskoro srušena. 

Dani su jednolično prolazili - bilo je i kiše, pa su se osuđenici sklanjali da 
se ne smoče (gdje će se osušiti, kako mokro promijeniti?) - i izgledalo je da će 
tako i ostati. Međutim su stražari - da ne bi osuđenici "zabušavali" počeli stro- 
go nadgledati količinu očišćene cigle, češće obilaziti i strogo vikati. Prijetili su 
kaznama i raportima kod sekretara zatvora, a zatvorenici su pokorno slušali i 
svoje mislili. Kad bi netko vidio da se stražar izdaleka približava, vikao bi 
"Kiša", a to je značilo da je stražar blizu, pa su udarci po cigli bili češći 1 jači, 
dok stražar nije opet odmakao. I to se je često ponavljalo. 


Usliši me brzo, o Jahve, 
dah moj već je na izmaku! /Ps 143,7/ 

19. ISKAPANJE MRTVIH 


Nenadano se je pronio neobičan glas: Nekolicina osuđenika - jedna soba 
- išla je jutrom rano u podaleku šumu i iz masovnih grobnica iskopavala 
mrtve, žrtve fašističkog terora (tako se je govorilo). Nekoliko dana ti su 
osuđenici odlazili prilično daleko u šumu, čitav dan naporno radili i predve- 
čer se vraćali. Pronašao je i Vinka Filičića, kojeg je iz viđenja poznavao, a 
koji je suđen u njegovoj skupini. 

Pročulo se uskoro da će taj neugodni posao preuzeti svećenici, jer da su 
oni i onako duhovni začetnici, krivci ovih zločina, pa su počeli odmah saku- 
pljati svećenike koji su bili raspoređeni po različitim sobama. 

Tako je svećenik morao napustiti svoga sobnog starješinu, s kojim se je 
bio sprijateljio i dobro slagao i preseliti u sobu sa svećenicima (kraći hodnik, 
desna strana od ulaza). Tu je upoznao o. Bertranda Paršića suđenog u istoj 
skupini, don Romana Jeričevića te fra Benka Tulića. 

Nekoje je svećenike bio već upoznao, a sada je trebalo dugo vremena da 
ih sve, a bilo ih je mnogo, upozna. Pričalo se je mnogo; novosti, događaje 
stare i nove, iz prošlog života ili iz kaznionica, a nije se puno mislilo i govo- 
rilo o budućnosti. Raspravljalo se je opširno o iskopavanju mrtvih - neki su: 
svećenici u tome već sudjelovali - pa se pričalo o napornom putovanju, tamo- 
šnjem teškom i neugodnom radu i o umornom povratku nakon zamornog 
rada. 

Vrijeme je brzo prolazilo, uskoro je slijedila večera, gašenje svjetla i 
okrepljujući noćni počinak. | 

Buđenje je bilo teško i neugodno - nije bilo nimalo odmorno - ali se nije 
moglo i smjelo oklijevati, već se je trebalo na brzinu obući, umiti i otići u 
nužnik. 

Nakon tjelovježbe, mrtve šetnje i podijeljene kave, četa se je mladih sve- 
ćenika postrojila u dvorištu, podijeljeno je nešto prikladnog alata i uskoro je 
u pratnji više stražara krenula prema šumi, prema masovnim grobnicama i 
neugodnim iskopavanjima pogubljenih. 

Hodalo se je zamišljeno i bezglasno. Ako bi tkogod i pokušao nešto reći, 
brzo je zamuknuo, jer nije bilo odgovora, nikakve namjere da se razgovor 
nastavi. Snijega je bilo i na Kozari i na Papuku, a hladan se vjetar neugodno 
osjećao, jer su osuđenici bili neprilično zimskom vremenu lako i loše odje- 
veni. Odjeća je potjecala još od uhićenja i zatvora, a tada su vladale druge 

klimatske prilike. Nekoji su kasnije od kuće dobili nešto odjeće, ali je to za 
ove hladne prilike bilo nedovoljno. 

Ipak nije bilo zastoja i svi su osuđenici hrabro išli naprijed. Nakon odu- 
ljeg hodanja - oko 1 sat - stigli su na radno mjesto. Neke su jame bile već 
djelomično iskopane, neke tek započete, a nekoliko iznesenih tjelesa, trupala, 
ležalo je oko jama. Sve je bilo neugodno, grozno, ali je osjećanje gnušanja 
trebalo svladati, sa stvarnošću se suočiti, naređenja slušati i raditi. 

Na licu mjesta našli su nekoliko ljudi u bijelim ogrtačima, koji su razgle- 
dali teren. Oni koji su ranije na taj posao dolazili rekli su da je to ekipa stru- 
čnih liječnika Medicinskog fakulteta u Zagrebu i da im je predvoditelj dr. 
Premru. 

Nije se gubilo vrijeme i odmah se je pristupilo poslu. Nekoje su jame već 
bile otvorene i neka su se tjelesa počela odmah iznositi na pregled i utvrđiva- 
nje identiteta. 

Svećenici, uopće nenavikli poslu, a pogotovo ovakvome, svojski su oba- 
vljali svoju dužnost i posao se je odvijao na zadovoljavajući način tako da je 
liječnička ekipa uvijek imala dovoljno tjelesa za pregled i identifikaciju. Tru- 
pla, koje su svećenici iznosili iz jama bila su čitava, neraspadnuta, jer su le- 
žala u vlažnoj zemlji, gotovo u vodi, koja je priječila ubrzano truljenje, raspa- 
danje. Bilo je tjelesa u raznolikim odorama, a bilo ih je i u civilnom odijelu. 
Neki su bili pojedinačno vezani, drugi po dvojica i tako bačeni u jamu. 

Svećenici su se svojski trsili da liječnička ekipa ne ostane bez posla, a oni 
su marljivo tražili i proučavali dokumente i oznake po kojima bi mogli nešto 
zaključiti o dotičnoj osobi. 

Premda je bilo i kad je odanilo vrlo hladno i vjetar je snažno puhao, 
svećenici su se znojili kod ovog za njih teškog i neugodnog posla. Morali su 
koračati po blatu i u jamama i vani, pa su postali prljavi, a to je još više pove- 
ćavalo neugodno stanje. 

Vrijeme je sporo prolazilo, pojavila se je i glad, ali rad nije prestajao. Tek 
kad se sunce počelo naginjati prema zapadu dan je nalog za prestanak rada, 
jer je izgleda liječnicima bilo i previše neugodnog posla bavljenja truplima. 
Nastalo je odmah čišćenje cipela, zamazanih odijela i spremanje na povratak. 
Stražari su postrojili kažnjenike i krenulo se natrag. Uglavnom mladi sveće- 
nici - stariji su imali privilegij da nisu morali raditi - ujutro su išli puno brže, 
a sada se je opažao golemi umor. Ljudi su posrtali, nisu mogli držati korak, 

pa se je išlo polagano. Stražari su doduše požurivali ali kad su uvidjeli da se 
ne može postići željeni učinak i oni su odustali od žurbe. Četica se premda 
sporo ipak kretala i pred noć stigla u kaznionicu. Dobili su večeru i brzo je 
pojeli da dobiju više vremena za odmor, jer je opet sutra trebalo nastaviti 
započeti posao. Nisu puno ni pričali, ni međusobno, ni s drugim svećenicima, 
koji su željno čekali i pitanjima požurivali opširni izvještaj. Rekli su samo 
najnužnije jer su mislili o poslu koji ih sutra očekuje, pa su žurili na spavanje 
proživljavajući i u snu neugodne doživljaje. 

Sutradan se ponavljalo sve od prethodnog dana: Ustajanje i poslovi 
nakon toga, jutarnja tjelovježba, mrtva šetnja, kava, postrojavanje, putovanje 
u šumu, iskapanje i identificiranje žrtava terora. Liječnička je ekipa bila već 
tamo i iskapanje i prinošenje trupla na pregled počelo je odmah. 

Odjednom se na nasipima i prilazima pojavila poveća skupina ljudi i 
žena raznolikog izgleda, različite životne dobi, koji su najprije znatiželjno, 
začuđeno i zaprepašteno gledali što se radi, a zatim su počeli vikati: “Pobijte 
ih sve! Izvadite ove iz jama i njih zatrpajte. Oni su za sve krivi! Popovi su za 
sve krivi i njih treba prve pobiti" - nastavili su vikati i htjeli su svakako doći 
bliže, kako bi tu prijetnju i izvršili. Stražari su ih nasilo odbijali i nisu im se 
dali približiti, a oni su izdaleka nastavili vikati, psovati 1 prijetiti. 

Svećenici su radili dalje kao da se ništa posebno ne događa, samo su se 
čudili odkuda taj svijet zna da se iskapaju žrtve fašističkog terora i da to uz 
ekipu liječnika rade svećenici. Rješenje je ubrzo stiglo. Jedan svećenik, koji 
je u tim radovima sudjelovao od početka, izvijestio je: "O ovom iskapanju 
naveliko je pisalo u novinama (one su se primale i u kaznionici), pa su tako 
okolni ljudi doznali što se ovdje radi." Na drugo pitanje nitko nije znao 
odgovor, ali se je on naslućivao. 

Skupina je neko vrijeme vikala, vrlo nezadovoljna što se nisu ispunile 
njezine želje - što bliže pristupiti kažnjenicima, sigurno ne s bezazlenim 
namjerama - pa se je počela pomalo razilaziti. Najveće "galamdžije" su ostale 
još neko vrijeme, vikale i psovale, a onda je i njih netragom nestalo, tako da 
su stražari i liječnici vidljivo odahnuli. 

Preteški posao se nastavio. Jedna je jama bila ispražnjena, a iz druge su 
trupla polagano iznosili. Prva tjelesa, koja su iz vlažnih jama iznesena, po- 
čela su na zraku ubrzano trunuti i počeo se širiti nepodnošljiv smrad od koje- 
ga su se liječnici zakrivajući usta i nos pokušali zaštititi. Sav se taj posao s 

malim izmjenama odvijao nekoliko dana. Prema stručnim nagađanjima, tu su 
se nalazile četiri jame, masovne grobnice, koje je trebalo istražiti. Dvije su 
jame bile istražene, a nedavno je započeto s trećom i, prema nagađanjima, 
predstojao je još golemi posao. 

Međutim, uskoro je nastupilo golemo iznenađenje. Kad su svećenici 
nakon nekoliko dana došli u šumu na posao - liječnici su već bili tamo - izda- 
no je naređenje dr. Premru: “Lešine vratiti na svoja mjesta (u jame), nove ja- 
me ne otvarati i započeti posao što prije završiti.“ 

Bilo je to nešto jako neobično, ali što se je moglo drugo nego naređenje 
izvršiti. 

Jame su brzo zatrpane, svećenici su se vratili u kaznionicu, liječenici na 
Fakultet; o tome se nije više govorilo, ni u novinama pisalo. Sve je ostalo 
tajna. Možda je netko nešto i znao. 


Što se to hvališ pakošću, 

silniče nesmiljeni? 

Zlo voliš više nego dobro 

i laž više nego pravednost! 

Mili su ti pogubni govori, 

lažljivi jeziče! /Ps 52,3,5-6/ 

20. ŽIVOT U KAZNENO-POPRAVNOM DOMU 
SE NASTAVLJA 


Nakon jutarnjeg postrojavanja i raspodjele osuđenika po radionicama, 
građevinskim i vrtnim radovima, uvijek je preostajala znatna skupina nera- 
spoređenih. Njih su tada raspoređivali na čišćenje kruga, donošenja kruha iz 
pekare, a koji su se prijavili kao bolesni odlazili su sa stražarom u zatvorsku 
bolnicu. 

Nekoji su bili određeni pripremati drva i ložiti peći po uredima i nekojim 
nastambama. Maleni ostatak morao je čistiti okolinu Kule i hodnike. Na po- 
sao pripremanja drva s nekoliko nepoznatih supatnika bio je raspoređen 1 
svećenik (tom se prilikom nije istraživao socijalni status) i on je pošao s 
onima koji su taj posao već 1 prije radili. 

U početku je u Staroj Gradiški postojao i ženski odjel. Kako su se muški 
i ženski odjel danomice dolaskom novih osuđenika povećavali, te je nastalo 
goruće pitanje mjesta, smještaja, pa je ženski odjel prebačen u Požegu, a u tu 
je zgradu uselila vojnička straža (KNOJ). U taj je odjel bila određena mala 
skupina kažnjenika da pripreme drva i lože sobne peći, jer je bilo jako hlano. 
Kažnjenici su u jednom podrumu pilili, cijepali 1 pripremali drva, koja su 
tada nosili u vojničku zgradu i u više prostorija palili i ložili vatru. 

Idući tako hodnicima i tražeći sobe u kojima treba ložiti naišli su na 
glavnom, najprometnijem hodniku na jednu pričvršćenu tablu kao za zidne 
novine na koju nitko nije obratio posebnu pozornost. Jedan se je iz skupine 
zaustavio i pozorno ju je promatrao. Tabla je izgledala kao obična oglasna 
ploča, ali je sadržaj bio vrlo interesantan. Gore u sredini bio je jedan primi- 
tivni crtež, koji je trebao nešto značiti, predstavljati, ali se to nije moglo do- 
kučiti, shvatiti. Dolje niže, u prvom stupcu bila su navedena imena vojnika 
bez pobližih oznaka. U produžetku imena, malo uviše bio je razdijeljen pros- 
tor s rubrikama: Prijavljeni, uhvaćeni, ubijeni. To je bila natjecateljska lista: 
koliko je koji vojnik prijavio, uhvatio ili ubio klasnih neprijatelja. Bile su 
podijeljene i ocjene. Onaj koji je nekoga prijavio dobio je najmanju ocjenu 
(bod), onaj koji je nekoga uhvatio dobio je dva boda, a najviše je bodova 
dobio onaj koji je nekoga (ako ih je bilo više to bolje) ubio. Sve je to bilo 
ocijenjeno i onaj koji je imao najveći broj bodova bio je prvi, pohvaljen i 
nagrađen. 

Dva osuđenika, koji su u košari nosili drva za loženje zaustavili su se, 
odložili košaru na pod, zagledali se u tablu i neko je vrijeme netremice pro- 
matrali. Bili su zaprepašeni, te nisu bili svijesni koliko su vremena tako sta- 
jali i gledali. | 

Najednom su se otvorila jedna vrata, pojavio se je jedan uniformirani 
čovjek i povikao: «Što ste se zablenuli? Smjesta na posao!» Valjda mu je bilo 
hladno, pa ih je požurivao. 

«Ništa, ništa» - promrmljao je jedan i dodao: «Gledamo ovaj zanimljivi 
Crtež i žurimo odmah na posao.» Zgrabili su odmah košare s drvima i požurili 
u sobu iz koje je izišao taj podoficir ili oficir, sretni da ih nije dalje nešto 
pitao, jer tko zna što bi se dogodilo, kad bi se otkrilo, da je jedan od trojice 
svećenik. To sigurno ne bi prošlo glatko. 


Usta su im glađa od maslaca, 

a srce ratoborno; 

riječi blaže od ulja, 

a oni - isukani mačevi. IPs 55281 


S vremenom su se ljudi upoznavali, pogotovo ako su bili iz istoga kraja, jer 
ih je to ovdje još više zbližavalo, povezivalo. Jednog je dana svećenik kao ne- 
raspoređen bio dodijeljen skupini osuđenika, kojima je jedan nedostajao, a koji 
su bili zaduženi dovoditi pitku vodu - tada još nije postojao pravi vodovod, (na 
Kuli je poduže postojao jedan rezervar za vodu koji se punio) koji je kasnije 
uspostavljen, a na koncu sagrađen i vodotoranj - iz dvorišta župne kuće u 
Uskocima. Tada je doznao da je u toj skupini predradnik Miho Natrlin iz 
Oboda, za vrijeme NDH-a načelnik općine Konavle u Cavtatu. Bilo mu je dra- 
go, da je našao zemljaka i s tom je skupinom išao više puta po vodu. Trebalo je 
izići na glavna vrata prema Okučanima, na koja je i ušao i tada lošim putem 
pokraj tek uspostavljene pilane do župnog dvora u čijem se je dvorištu nalazio 
bunar. Trebalo je napuniti bačvu, dovesti je istim putem natrag, izliti kod 
kuhinje i opet se vratiti i tako nekoliko puta. Nije bilo teško, ali puno zanimlji- 
vije od čišćenja cigle. Nije se smjelo s nikim razgovarati, jer je stražar na to 
strogo pazio, a prema kažnjenicima je bio jako obazriv. Županik je bio upozo- 
ren da se zatvorenicima ne smije obraćati i on se toga savjesno držao. Nakon 
nekog vremena druga je skupina preuzela dužnost dovoda vode, pa se opet tre- 


vevo 


balo vratiti čišćenju cigle 


88 


Broj osuđenika u kaznionici stalno se uvelike povećavao, pa je nastao 
golemi prehrambeni problem. Uvijek je nešto nedostajalo, pa su se osuđenici 
uvelike žalili. Da bi se tome nekako doskočilo, netko se sjetio - tko je to bio 
nije se znalo, ali se bez znanja uprave kaznionice to nije moglo dogoditi - da 
bi sami kažnjenici mogli poboljšati svoju prehranu. Oni bi mogli od novca 
koji dobivaju od svojih, a koji leži u pologu, nešto odvojiti, tim novcem nešto 
kupiti i time poboljšati svoju prehranu i tako pomoći sami sebi. 

Osnovao se je tzv. «Kolektiv», pronašli su se kažnjenici, koji će sa stra- 
žarima ići u Bosansku Gradišku i kupovati potrebno za prehranu. Hrana se 
uskoro bitno poboljšala, kažnjenici su bili zadovoljniji i kao da je nastalo više 
slobode. U II. odjelu, ispred poduzeća «Sava», bilo je igralište gdje su se ne- 
djeljom odigravale nogometne utakmice i gdje se je svojski bodrilo igrače. 
Među igračima, osim amatera i priučenih igrača, bilo je poznatih zvijezda: 
čuveni igrač Bernard Hiigl, braća Rukljač, S. Kremzir, Dule Stojanović, 
Crnogorac i ostali. To je bila prilika da se čovjek vidi i porazgovori s osuđe- 
nicima iz drugih odjela, koje inače nije mogao vidjeti, da potraži poznate i 
nepoznate zemljake i da dozna nešto iz svoga kraja. 

U takvim prilikama upoznao je Đura Vidaka, Vinka Filičića u istoj skupi- 
ni osuđenog (prodavao novine), Boška Ljubenka, Mata Miloglava, Jaka 
Zadra, Iva Rustana, Mata 1 Mija Dropca, Stijepa Krilanovića, Matkovića, | 
Metoda Rogulja, Iva Čaglja i s njima se češće družio. Miha Natrlina je upo- 
znao kad je s njim nekoliko puta išao po vodu. Tom je prilikom upoznao dr. 
Bruna Nardellija 1 Iva Tedeski (radio u bolnici) s kojime je i nakon izlaska iz 
zatvora prijateljevao do njegove smrti. Također je susreo 1 s nekima se upo- 
znao: Mija Kocelja, o. Srećka Dragičevića, D.1., don Frana Vučetića, upra- 
vitelja sjemeništa u Dubrovniku, o. Bertranda Paršića, dominikanca, fra 
Antuna Krilu te naknadno dopremljene iz Lepoglave Pera Žuvelu i Augusti- 
na Franića. | 

Družio se s Jakovom Andrijucijem (s kojim je bio suđen) ali on nije dugo 
ostao u Staroj Gradiški, već je prebačen u Lepoglavu, a g. 1947. pušten kući. 

«Kolektiv» je vrlo kratko trajao, jer se je pronio glas da je sramota za 
kaznionicu, da ne može osuđenike, koji za nju rade, hraniti, pa je to sve pre- 
stalo i vratilo se na početak, na prvotno stanje. 

Hrana je opet postala rijetka, vodenasta, a bila je prava svečanost kad bi 
se vrlo rijetko dijelili žganci. Osim kave, dijelila se je hrana za objed (7 dl) i 

za večeru (5 dl), kruh se primao za glavni obrok (objed), a trebalo ga je sa- 
čuvati, što: se je vrlo rijetko činilo, i za večeru. Oni koji su teško radili dobi- 
vali bi kruh R 1 (oko 80 dkg), koji su lakše radili primali bi R 2 (oko 50 dkg), 
nezaposleni i neraspoređeni dobivali bi G (100 dkg dijeljeno na četvoricu). 
Rezanje toga kruha bio je pravi pravcati obred. Sva su četvorica bila nazočna 
kod rezanja i budno motrila kako se 1 je li se pošteno reže. Rezač, koji se sam 
javio ili su ga ta četvorica izabrala, pokušavao bi otrgnutim poklopcem od 
konzerve (jer se nikakav nož nije smio imati, žlice su bile drvene) pošteno 
izrezati kruh. Tada je svaki kažnjenih uzimao svoj dio, a rezač bi ostao po- 
sljednji. On je ipak bio privilegiran, jer je mogao pokupiti mrvice, koje su 
kod ovakvog rezanja morale ostati. 

Osuđenici su najvećma govorili o jelu (o čemu će gladan govoriti nego o 
hrani) i kad bi netko između njih dobio paket, svima su zubi činilo vodu. 
Onima koji su se kod kuće, kako su oni govorili, normalno hranili, trbuh je 
uskoro postao kao vreća i sami su se čudili kako su tako brzo smršavili. 
Premda su kažnjenici uglavnom dobivali pakete (neki i po više njih) mršav- 
ljenje je bilo na dnevnom redu i oni koji su se poznavali na slobodi međuso- 
bno su se pogledavali i utvrđivali kako sada drukčije izgledaju. 

Primanje paketa se ubrzo ograničilo, Kažnjenik je mogao primiti jedan 
paket s hranom (do 10 kg), a drugi s voćem (do 5 kg) i to je neke osuđenike, 
koji su ih primali više, jako pogodilo. 

Paketi su redovito stizali sa znatnim zakašnjenjem tako da bi se svježe 
kuhana hrana često kvarila. U početku se paket pregledao i u istom omotu 
predavao osuđeniku. Kasnije se je to izmijenilo. Kažnjenik je morao donijeti 
svoj pokrivač (deku) i sadržaj paketa bi se istresao i tako bi se sve izmiješalo. 
Kasnije je sve trebalo odvajati, ali su sve te neprilike brzo uzmicale pred 
činjenicom da je paket ipak stigao. O paketima se često i žučljivo raspravlja- 
lo i osuđenici su se ljutili i nervirali kad bi paket iz nepoznatih razloga zaka- 
snio. Ako je do tada redovito dolazio, oni nisu mogli shvatiti da nekad može 
i zakasniti. | 

Oni koji su primijetili da se netko ljuti zbog toga što paket nije na vrijeme 
primio, tješili su ga: «Zašto se srdiš što nisi na vrijeme primio paket. Budi 
sretan. Što kasnije dođe, dulje će trajati.» 

Obično je sadržaj paketa vrlo kratko trajao, jer gladni čovjek obično ne bi 
imao mjere, htio bi se svakako barem jedanput najesti ne misleći na sutra. 
«Pojeo bi ga očima» - govorili su kao neko opravdanje. 

Budući da nije bilo nekih osobitih novosti, pričalo se obično o radu, o 
svakodnevnim događajima i time se ispunjavalo: vrijeme. Novine su se pri- 
male, nekad je bilo i obvezno zajedničko čitanje, a o izvanjskim događajima 

vrlo malo i površno razgovaralo. Ljude su više zanimale unutarnje, domske 
novosti. Tko je dobio paket, tko je bio na raportu i kažnjen samicom, tko je 
bolestan i završio u zatvorskoj bolnici, tko je dobio batine od stražara ili iz 
međusobnih obračuna, koji su ponekad bili vrlo ozbiljni i nemilosrdni. 
Kasnije bi obojica ili - ako ih je u obračunu više sudjelovalo - svi su bili 
kažnjeni i završili u samici, a to je bilo češće. To su bile senzacije koje su se 
na dugo i široko prepričavale 1 tako se kratilo vrijeme. 

Jednom je kažnjeniku stigao očekivani paket. U njemu je uz ostale 
prehrambene predmete bila zamotana pečena kokoš. Kad su odstranili zamot, 
kokoš je bila već pljesniva, jer je paket dulje putovao, pa se to dogodilo. 
Stražar je zahtijevao da se kokoš odmah baci, ali je kažnjenik oklijevao i 
govorio da će on to učiniti u sobi. Stražar mu nije vjerovao, pa je iz stražar- 
nice ispred pošao s njim u Kulu da vidi kako će kažnjenik to učiniti. Došavši 
u sobu, kažnjenik je još uvijek oklijevao baciti pljesnivu kokoš, pa ju je 
stražar zgrabio i bacio u kiblu. Smatrajući da je time u potpunosti izvršio svoj 
zadatak, stražar je odmah otišao na svoju dužnost. Netom se je stražar 
odmakao, kažnjenik i jedan njegov prijatelj izvadili su kokoš iz kible - kibla 
je doduše bila prazna - i pojeli je na zaprepaštenje i uz brojne komentare 
nekolicine promatrača, gledalaca. 

To je bila tema dana. O tom se događaju pričalo na dugo 1 široko i na II. 
Odjelu, jer se takve senzacije neobično brzo šire i svatko dodaje ponešto tako 
da takva novost postaje zanimljivija. 
> Mora se ipak dodati da sudionici nisu doživjeli nikakve neugodne po- 
sljedice. 

Koliko je glad domišljata pokazuje i ovaj slučaj: Upravnikov pas nedale- 
ko od uprave kaznionice bio je privezan za dugački lanac, koji je mogao kli- 
ziti oduljom zategnutom žicom, pa je imao široki krug kretanja. Dobivao je 
uvijek obilne i masne obroke. To mnogi nisu znali, jer se tuda nije smjelo 
prolaziti. Rijetki su tamo dolazili i prolazili, a neki su već imali određenu 
ideju, koju su pokušali provesti u djelo. Oni su napravili plan: Jedan će draži- 
ti psa i kad on za njim potrči, drugi će u donesenu posudu istresti sadržaj pa- 
sjeg obroka, koji će oni onda zajednički pojesti. Dogovoreno i izvršeno. Kad 


Ji 


se je pas vratio i vidio da mu je posuda prazna, počeo je žestoko lajati, zavi- 
jati, da su mnogi iz uprave i okolnih zgrada izišli da vide što se to psu do- 
godilo. U prvi mah nisu mogli dokučiti razlog takvog pasjeg ponašanja dok 
jedan nije prišao psu, pogladio ga i vidio da je pasja zdjela prazna. Nagađali 
su da je to razlog pasje uznemirenosti, pa su ga pokušali smiriti i donijeti mu 
novi obrok. Pas se odmah smirio i halapljivo gutao donesenu hranu, a gleda- 
telji su stali nagađati tko bi to mogao biti, pa su zaključili da je to sigurno 
učinio neki kažnjenik. | 

Kažnjenici su u skrovištu slasno pojeli zasluženi obrok i pravili se kao da 
se to njih ne tiče. 

Kasnije su to povjerljivo ispričali svojim pouzdanicima, ali se je taj 
događaj ubrzo proširio i o njemu se među kažnjenicima dugo i opširno govo- 
rilo i komentiralo. 

Taj se je događaj još nekoliko puta ponovio, ali je ubrzo prestao, jer se je 
pojačao nadzor, pa je bilo vrlo opasno, te se nitko nije smio tamo ni približiti. 


A ja se Jahve, u tebe uzdam; 

govorim: Ti si Bog moj! 

U tvojoj je ruci sudbina moja: 

istrgni me iz ruku dušmana 

i onih koji me progone! = /Ps31,15-16/ 


Dok je još postojala relativna sloboda, dok su se kažnjenici mogli posje- 
ćivati i dok su svećenici bili zajedno s ostalim kažnjenicima, nije moglo 
izmaći pozornosti da su neki jastuke stavljali pod ili na noge umjesto pod 
glavu. 


Kad bi se pojedinca zapitalo zašto to radi, on bi kratko odgovorio: 
«Da ne bi nogu ostao bih sigurno bez glave. To je pak duga priča, koja se 


ne može kratko i jednostavno ispričati» - dometnuo bi. 

Jednoga dana, kad je bilo na raspolaganju malo više slobodnog vremena 
- Još su se tada igrale nogometne utakmice u II. Odjelu - jedan je zatvorenik 
srednjih godina, krupan, nekad jak, tada osjetljivo omršavljeni čovjek (ime 
sam nažalost zaboravio) započeo svoju priču: 

«Kad se je pred partizanskom opasnošću počela povlačiti vojska i mno- 
štvo civila iz Zagreba i moja je domobranska jedinica to isto učinila. Za ra- 
zliku od vojske, civili su išli prilično neorganizirano, pa je putem nastala 

velika gužva. Usput se nalazilo onesposobljenih automobila, zaprežnih kola, 
očajnih ljudi i žena koji nisu mogli naprijed. Vojna je kolona sporo ali sigur- 
no išla probijajući se naprijed, pa je nakon dugog i napornog putovanja 
stigla u blizinu Bleiburga. Tu smo doživjeli prvo razočarenje. Mjesto da su 
nas Englezi primili raširenih ruku - kako su nam uvjeravali naši rukovoditelji 
- oni su nas na poljani zaustavili i s vojnim zapovjedništvom započeli pre- 
govore. Nadali smo se da se vode pregovori o primopredaji, ali se ispostavi- 
lo da su to pregovori o predaji partizanima. Nekoji zapovjednici su sa svojim 
izabranim jedinicama počeli bježati prema šumi, pa je nastala pucnjava, te 
su nekoji na bijegu i na poljani poginuli. Zavladala je strava i ljudi su očeki- 
vali najgore. To se uskoro i dogodilo, pa je poljana postala groblje. Koji su 
ostali živi bili su postrojeni u kolone i u jednu sam i ja dospio, pa smo krenuli 
prema Jugoslaviji. Svatko je uzeo svoju prtljagu, neke zalihe hrane, nadajući 
se da će se natrag putovati vlakom. Krenulo se je, nažalost, pješke i to 
ubrzanim korakom. Stražari su jahali na konjima i ubrzavali kretanje. Ako bi 
tkogod zaostao, jer nije mogao pratiti korak, bio je jednostavno ubijen. 
Mnogi su odbacivali suvišnu prtljagu, da nakon duljeg i zamornog putovanja 
odbace i ono najpotrebnije, najnužnije. Putovanje kroz Sloveniju bilo je pri- 
lično opasno, jer su seljaci osim pogrdnih povika: “Ustaše! nekoji pokuša- 
vali s motkama se obračunavati s pripadnicima kolone. | 

Ako netko nije mogao dalje, prijatelj bi ga uprtio na leđa i neko vrijem 
nosio, ali kad bi i on posustao, morao ga je ostaviti da spasi svoj život. 

Putovanje kroz Hrvatsku bilo je nešto ugodnije, ali zato puno teže, Se- 
ljaci su nas sažaljivo gledali i nekoji pokušali dobaciti nam kruha i cigareta. 
To je pak bilo jako opasno. Tko je napustio kolonu, da uzme dobačeno, bio je 
ustrijeljen, a tko je iskočio da se u baruštini napije vode, doživio je istu su- 
dbinu. Prvu noć proveli smo u jednom selu (ne znam mu imena, jer ne po- 
znam kraj) djelomično u malenoj školi, djelomično pod vedrim nebom, ali 
dobro čuvani. Tko je ostao živ, stigao je do Bjelovara i prenoćio u jednoj ka- 
sarni, gdje smo dobili nešto za jelo i prvi put obilno vode. 

Put se nastavio do Zrenjanina s uvijek manje ljudi u koloni, pa smo se 
čudili i pitali gdje je ono mnoštvo koje se s nama uputilo. Pokoj vječni... 

Nakon nekoliko dana čekanja u kasarni, počeli su dolaziti neki ljudi u 
“vojnim uniformama obavljati neka propitkivanja. Nekoji su iz kolone otpušte- 
ni i poslani u svoja zavičajna mjesta da ih tamo rasporede 

Moje preslušanje trajalo je vrlo kratko, pa sam i ja upućen u svoje rodno 
mjesto. Tamo sam odmah pritvoren, dugo ispitivan - tražili su nekakve do- 
kaze, a kad ih nisu našli na brzinu su me osudili kao domobrana na 5 godina 
i sada sam evo ovdje sjećajući se zarobljavanja, napornog putovanja, velike 
kolone koja se je uputila, a koja je jako malena stigla na odredište, pitajući 
se kako su žalosno i okrutno završili ti ljudi samo zato što nisu mogli hodati, 
što su htjeli nešto pojesti i svoju žeđu prljavom vodom utažiti, 

Zato treba jastuk pod noge stavljati, jer da one nisu izdržale - cipele su se 
usput poderale - mene ne bi ovdje bilo, završio bih okrutno kao mnogi.» 

Imao je pravo! 


LZ 

21. UVOĐENJE TERORA 


Tada je još vladala nekakva polusloboda. Kažnjenici su mogli ići po 
sobama u posjet jedni drugima - sobe su se zatvarale samo po noći - a prigo- 
dom nedjeljnih nogometnih utakmica mogli su se družiti s kažnjenicima iz II. 
Odjela (manje kazne). Kasnije je to bilo zabranjeno: sobe su se zatvarale i 
nije bilo nikakvih šetnja. | | 

Najprije je počelo sa svećenicima. Uprava je zaključila da oni negativno 
djeluju na druge osuđenike, jer su nekad nekome dali komad kruha koji stari 
i bolesni nisu mogli pojesti, pa su ih htjeli tako izdvojiti, a time i osamiti. 
Onaj koji je uhvaćen u druženju sa svećenikom, bio je kažnjen da se drugi 
ustraše. 

U to vrijeme počeli su se držati javni sastanci. Svi bi se kažnjenici morali 
sakupiti u dvorištu Kule, a jedan je kažnjenik (dr. Mlinarić?) držao pregled 
važnijih svjetskih političkih događaja, da ljude upozna s dostignućima i uspje- 
sima pobjedničkog socijalizma pred kojim je ružičasta budućnost. Jedan takav 
govor o sjajnoj pobjedi socijalizma i njegovoj sjajnoj budućnosti održao je i 
upravnik (Ivan Kosak ubojica lovočuvara, koji se u zatvoru osposobio za 
rukovodioca) i na koncu se zakleo svojom časnom partizanskom riječju da ni- 
tko živ ne će odavde izići na slobodu. 

Kažnjenici su do tada nosili svoja odijela i spavali na svojoj posteljini. S 
vremenom su počeli dobivati kažnjenička odijela, dolamice, čak i rublje. Odi- 
jela su bila napravljena od celuloze (tako se je općenito govorilo), pa nisu 
preveć zaštićivala od preoštre hladnoće. Svoju su odjeću kažnjenici trebali 
dati u polog (u magazin/skladište), da je dobiju natrag kod izlaska na slobodu. 
Kasnije su se dobivale i cipele, najprije radnicima, a poslije neraspoređenima. 

Kad su koncem 1946. stigli u kaznionicu suđeni u procesu s tadašnjim 
zagrebačkim nadbiskupom dr. Alojzijem Stepincem svećenici dr. Ivan Šalić, 
nadbiskupov tajnik, Nikola Borić, kanonik, Josip Šimecki, vjeroučitelj, te re- 
dovnici franjevci: o. Modesto Martinčić, provincijal franjevačke provincije 
Sv. Ćirila i Metoda i fra Mamerto Margetić, brat-laik, svećenička soba na 
katu u Kuli postala je premalena, pa su ih preselili u veću sobu u prizemlju. I 
ona je, premda znatno veća, bila premala. U onoj sobi na katu ležajevi, prične 
su građene na kat, a u prizemlju nije bilo prični, nego samo pod na koji se je 
trebalo smjestiti, a to je bilo preteško. Trebalo je mjeriti i premjeravati, pa se 
je došlo do zaključka da svatko može dobiti najviše 37 cm prostora. Glave su 

morale biti okrenute prema zidovima, noge prema sredini sobe, svi su morali 
ležati na boku i kad bi se jedan okrenuo svi su se morali okrenuti. Kibla je 
stajala nasred sobe bez ikakva zastora i praznila se je jedanput dnevno. Teško 
je zamisliti kako su se osjećali stanovnici te sobe. 


Povjeri Jahvi svu svoju brigu, 
i on će te pokrijepiti: 
ne će dati da ikada posrne pravednik. /Ps 55 231 


U prvim mjesecima g. 1947. nestao je jedan kažnjenik. Pripadnici nje- 
gove ćelije brojani su po nekoliko puta - brojanje se je obavljalo redovito 
svake večeri - ali je te večeri jedan nedostajao. Nastala je prava uzbuna u 
Kuli. Brojalo se po svim ćelijama u nadi da je možda zalutao u koju ćeliju, ali 
je sva potraga ostala uzaludna. Kažnjenika nije nigdje bilo. Zaključilo se je 
da je bjegunac Mađar novinar i da je sigurno pobjegao kroz kanalizaciju 
prema rijeci Savi. Trebalo je nešto poduzeti da se takvo nešto ubuduće spri- 
ječi, jer se nekako potiho govorilo da je bjegunac novinar, pa da bi, ako uspi- 
je, mogao iznijeti istinu o našoj stvarnosti i tako škoditi ovoj najdemokrat- 
skijoj zemlji. Uskoro je formirana ekipa, uglavnom intelektualci i stariji 
ljudi, koji su u dvorištu Kule prema rijeci Savi počeli kopati jarak, koji se je 
trebao spojiti s kanalizacijskim kanalom i napraviti neku ustavu, koja bi pri- 
ječila svako buduće izlaženje. 

Ovaj put nisu uključeni svećenici, ali bi neraspoređeni (čistači cigla) 
često uskakali, jer je posao bio težak, a mnogi su nenaviknuti takvom teškom 
radu dobivali žuljeve, pa nisu mogli raditi, a među njima je bio katkad i 
pokoji svećenik. Oni bi obično zamljenjivali jedan dan dok se ne bi vratili 
oboljeli i tada bi se vraćali svojem uobičajnom poslu. 

Nakon stanovitog vremena poduzete su još neke drastične mjere, koje su 
bile usmjerene na zastrašivanje kažnjenika, a koje su tek naknadno obja- 
šnjene. 


Tebi se, Jahve, utječem, 

O da se ne postidim nikada: 

u svojoj me pravdi izbavi! 

U tvoje ruke duh svoj predajem: 

otkupi me, Jahve, Bože vjerni. /IP£31,2,6/ 

22. PREODGOJNE MJERE 


Jednog dana počeli su po sobama prozivati i sakupljati već unaprijed 
predviđene osuđenike. Iz svećeničke sobe službujući stražar je izveo sve- 
ćenika, koji se morao na brzinu spremiti, i doveo ga pred stražarnicu u Kuli 
gdje je našao nekoliko tako sakupljenih kažnjenika. Pitao je: «Što ovo 
znači?» Nitko od nazočnih nije mu znao odgovoriti. Nagađali su da se ide 
na saslušanje ili na obavljanje nekih osobito teških ili prljavih zadataka. 
Kad se je sakupilo još nekoliko kažnjenika, posebni stražar je rekao: 
«Idemo!», vrata su se ulazna otvorila i skupina je krenula. Bilo im je čudno 
da ne idu prema upravi kaznionice, gdje bi se zagonetka objasnila, gdje bi 
možda bili kažnjeni ili ukoreni. Išli su ravno prema II. Odjelu i mislili su da 
idu obaviti neki zadatak. Ušavši u Il. Odjel krenuli su prema samicama. To 
je poseba zgrada, koja se nadovezuje na drugi odjel, a koja je bila 1 ostala u 
lošoj uspomeni svih koji su i najkraće u njoj proboravili. Među kažnjenici- 
ma kolale su o njoj fantastične priče, koje su pobuđivale strah i ulijevale 
jezu. Domar kuće bio je stražar Vaso - krupni nabijeni, jaki i visoki čovjek 
koji je svojom pojavom ulijevao strah i jezu. Što su se više približavali 
samicama, to ih je više obuzimala strava i zle slutnje. 

Svećenik je već dvaput bio u samici - nije mogao ni naslutiti po čijoj 
optužbi i prijavi, jer mu to na raportu nije bilo rečeno, već mu je samo 
pročitana kazna: sedam dana samice i mjesec dana zabrane primanja pake- 
ta - pa je znao kako je tamo, ali bi ga svaki put obuzimala tjeskoba i strah, 
a ovaj put posebno. 

Nedavno je u svećeničku sobu došao mladi svećenik Vlado Jurjević. 
Njegovi su roditelji iz Svinišća kod Omiša preselili u Odžak u Bosansku 
Posavinu i bio je svećenik Vrhbosanske nadbiskupije. Dolaskom «naro- 
dne» vlasti bio je mobiliziran i po lažnoj optužbi osuđen na 10 godina 
prisilnog rada (izdržao do kraja). Došavši u Staru Gradišku bio je smješten 
s drugim kažnjenicima, većinom kriminalcima. Po nekakvoj optužbi, da su 
nešto razgovarali bio je s jednom skupinom osuđen na samicu. Jedne noći, 
u gluho doba, stiglo je nekoliko stražara koji su tukli osuđenike (njemu su 
počupali brke) i konačno ih odveli. O njima se nikad nije nešto čulo i do- 
znalo. Kad je bio oslobođen samice, dosudili su ga svećeničkoj sobi gdje je 
on s velikim strahom povjerljivo pričao i vjerovao, da ga je svećeništvo 

spasilo. Znajući to, svećenik je s velikim strahom išao prema samicama pun 
zlih slutnja. 


U Jahvu se on uzda, neka ga sad izbavi, 

neka ga spasi ako mu omilje! 

Ne udaljuj se od mene, blizu je nevolja, 

a nikog nema da mi pomogne. iPs 229,124 


Stražar Vaso ih dočekao sa suzdržanim smiješkom, a toga su se kažnjeni- 
ci najviše i bojali. Na njemu se vidjelo da ih je očekivao i da mu je drago da 
su stigli. Obećavao je odmah da će ih dobro smjestiti i da će sigurno biti 
sasvim zadovoljni. 

Kažnjenici su bili uvelike zaprepašteni kad su mjesto u gornje samice bili 
sprovedeni u podrum i raspoređeni po samicama. Podrum je bio vrlo hladan i 
nerasvijetljen premda je bilo rano popodne. Nešto malo svjetla dolazilo je iz 
malenih prizemnih prozora, koji nisu imali ni okvira ni stakala već samo 
gvozdene rešetke. Vrata nisu postojala, a ćelije-samice bile su sasvim prazne. 
U sredini poda nalazila se zakovana alka, a na njoj pričvršćen lanac od odpri- 
like jednog metra. 

Dok je stražar razmještao osuđenike po samicama, u prednjoj ćeliji naj- 
bliže ulazu čulo se je neko zakivanje. Nitko nije mogao shvatiti što se to 
događa, dok jedan kažnjenik, sigurno onaj kojemu se je to događalo, nije 
povikao: «Zašto me zakivate?» 

To je za kažnjenike bilo još jedno golemo iznenađenje, ali i dokaz da je 
sve bilo unaprijed savršeno organizirno. Dok stražar Vaso raspoređuje 
kažnjenike po ćelijama, drugi stražar već dovodi kovača i pomoćnika u 
kovačnici da zakovicama zakuju nogu svakog osuđenika za lanac, koji je 
zakovan u sredini ćelije. 

Kad su svi kažnjenici bili zakovani, a stražari i kovač otišli nakon okru- 
tno obavljenog posla, nastali su komentari i nagađanja zašto se sve ovo dogo- 
dilo. i 

«Ovo je sigurno radi onoga bjegunca, pa su kažnjeni svi, koji su se s njim 
družili, s njim radili, kao da su ga oni poticali ili nagovarali da to učini! - 
tvrdio je jedan. 

«Ima među nama i onih koji ga nisu ni poznavali, pa to ne može biti 
istinito» - tvrdio je drugi. 

< «Tad bi trebalo zatvoriti i kazniti sve one koji su u to vrijeme stanovali u 
Kuli» - tvrdio je treći i tako su se mišljenja sukobljavala. 

Nisu se mogli nikako složiti, pa je nakon stanovitog vremena razgovor 
prestao. Mogli su se dozivati, razgovarati, čak su se, ako su željeli, mogli i 
vidjeti, samo je trebalo nategnuti lanac - kažnjenik je bio zakovan samo je- 
dnom nogom - i pogledati kroz vrata. 

Uza sve to je razgovor prestao, jer se svatko zabavio svojim problemima, 
svojom zlom srećom i smišljao kako će sjediti, kasnije spavati kad u ćeliji 
nije bilo ni daske na koju bi se čovjek mogao osloniti, ništa. 

Popodne je ipak razmjerno brzo prošlo, a iza bijedne večere, kad je 
stražar otišao, nastala je golema vika. Netko je pjevao tužne, sentimentalne 
pjesme, drugi je vikao i postavljao teška i nerješiva pitanja na koja nitko nije 
htio ni mogao odgovarati, treći je psovao okrutne ljude i proklinjao opaku 
sudbinu koja ga je zadesila, netko se glasno molio Bogu, ponizno prosio da 
ga oslobodi tih patnja i tako je svatko izvodio svoj program. Kad se je prvo- 
tna uznemirenost donekle smirila, poznati su se dozivali, međusobno hrabri- 
li, da mogu lakše podnijeti sve patnje, jer drugog izlaza, za sada boljeg, pri- 
mjerenijeg rješenja nije moglo biti. 

Sa spavanjem je bilo najtragičnije, jer se nije moglo naći pogodno mjesto 
gdje bi se čovjek smjestio. Svuda samo hladni beton, ali san ne pita i čovjek 
se negdje konačno smjestio i pokušao zaspati. Još nije pravo 1 zadrijemao, a 
hladnoća ga je probudila, osvijestila i on je počeo skakutati, lanac je zvonio, 
a on je u polusnu vikao, tražio pomoć. Većina se je probudila, tješili su jedni 
druge i tako je uznemireno i žalosno protekla ta prehladna proljetna - svuda 
je još po brdima bilo obilje snijega, a hladni vjetar je osjetljivo puhao - pre- 
duga i prežalosna noć. 

Obilje snijega na Papuku i Kozari, a i po bližoj okolici, počelo se uskoro 
otapati i razina vode u Savi se znatno podigla. Voda je kanalizacijom počela 
prodirati i u kaznionicu. Najprije se pokazala na nogometnom igralištu u II. 
Odjelu, a onda se u većim količinama pokazala u Kuli. Prizemne su sobe, 
razne radionice poplavljene, pa su kažnjenici morali skakati u mrzlu vodu 1 
spašavati strojeve (tako su kažnjenici kasnije pričali). 

Da se otežaju muke okovanih i u samički podrum je počela prodirati 
voda, pa tko nije imao nepromočive cipele - neki su imali samo šlape, koje su 
se po kući nosile - dobio je uskoro mokre noge. Nije bilo druge pomoći, pa 

je morao skakutati da se ne smrzne, kako se je, prema pričanju dogodilo je- . 
dnom osuđeniku, koji se je navodno smrznuo, pa su mu u bolnici morali 
odrezati prednji dio stopala do peta i koji je tako postao doživotni invalid. 
Kad bi se osuđenik umorio, klonuo, čas bi se odmarao, da opet nastavi skaku- 
tanje. 

Nisu svi jednako podnosili dosuđenu kaznu. Neki su psovali, drugi su 
molili, većina je strpljivo podnosila vjerujući i uvjeravajući i druge da će i 
ova kazna jednom završiti i da će oni izdržati. 

Nakon četrnaest dana - pričali su osuđenici, koji su to doživjeli, upravnik 
je na raportu govorio: «Osuđujem te 14 dana samice: više (po zakonu) ne 
mogu, a manje ne ću.» 

Voda se je djelomično povukla, ali je tlo ostalo vlažno. S tom promjenom 
stiglo je i radosno iznenađenje. Došao je kovač i otkovao sužnje, ali time nije 
bilo još sve gotovo. Bili su prebačeni u gornje odaje, svaki u svoju samicu i 
opet zakivanje. Ovaj put su okovane obje noge, koje su na lancu morale vući 
kuglu težine 10-15 kg. Samica je bila prazna, samo kibla, a prozor je bio 
samo djelomično ostakljen. Beton je doduše bio suh, ali neugodno hladan. 
Vrata je otvarao i zatvarao stražar, koji bi često pogledao i na «špijunku», da 
valjda vidi kako se kažnjenik osjeća, vlada i što radi, a_bilo je strogo zabra- 
njeno dovikivati ili lupati. 

Nije se imalo gdje sjesti, da se čovjek barem malo odmori. Netko je sjeo 
na kiblu smatrajući da je ona pogodna za tu svrhu, ali je u snu prevrnuo kiblu, 
izlio sadržaj i stao uzbuđeno vikati da su u noćnoj tišini svi znali što se 
dogodilo. 

Jedino mjesto gdje je kažnjenik mogao sjesti bio je drveni prag vrata i tu 
je oslonjen na vrata pokušao drijemati, spavati. Taj je pokušaj često uspije- 
vao 1 kažnjenik se je mogao kako-tako malo odmoriti. 

Uzbuđenje je počinjalo odmah ujutro. Već rano vrata su se ćelija otvarala 
i trebalo je kiblu nositi u nužnik na kraju hodnika i tamo je isprazniti. Osu- 
denik je noseći kiblu vukao i gvozdenu kuglu, koja je vučena po betonu stva- 
rala golemu buku, da se je tresao čitav hodnik. Kad bi se posao završio i buka 
smirila, dijelila se je već ohlađena kava i nastavljao bi se dnevni red bez 
ikakve bitne promjene. 

Trajalo je to stanje opet 14 dana, a tada je u pratnji stražara Vasa došao 
kovač i otkovao osuđenike. To je zaista bilo pravo ugodno iznenađenje, koje 

su kažnjenici prema prvom slučaju mogli samo naslućivati i jedva su mogli 
vjerovati da opet mogu slobodno hodati po malenoj i hladnoj ćeliji. 

To je, naime, bio jedinstven način kazne, da je čovjek osuđen na samicu 
bez službenog raporta 1 izricanja kazne. 

Obično je kažnjenik, prijavljen od stražara ili uhvaćen na djelu, bio pre- 
dveden upravniku, koji je pred sobom imao kažnjenikov spis, presudu i taj 
mu je bez velikih objašnjenja saopćio kaznu samice. To je obično bila kazna 
14 dana samice, a rijetko, za neka posebno teška djela, prekršaje izrečena je 
kazna dva puta po četrnaest dana samice. 

U ovom slučaju sve se je odvijalo nezakonito, bez uobičajene procedure. 
Na novo iznenađenje nije trebalo dugo čekati. Već sutradan kažnjenici izvan 
samica, sa II. Odjela, donosili su gvozdene postelje, koje su raspoređivali po 
praznim samicama: u svaku samicu po dvije postelje. Kad je to bilo gotovo, 
kažnjenike su rasporedili po novouređenim ćelijama: u svaku ćeliju četvo- 
rica. Doveli su još nekoliko novih kažnjenika (u svemu oko dvadesetak) i 
tako se spremao osnutak kaznene čete (Štraf-bataljona, kako su ga kasnije i 


službeno nazivali). 
Upravnik (Ivan Kosak) i sekretar (Cvetko Krajina) došli su također u 


odjel samica da pogledaju kako izgledaju dosadašnji kažnjenici, kojima su 
oni namijenili i tu pretešku kaznu. Htjeli su malo i razgovarati s kažnjenici- 
ma, ali su ih oni zaprepašteno samo gledali sasvim svijesni da su im oni sve 
ovo dosadašnje priredili i da im još koješta neugodnog spremaju, pa nisu 
uopće odgovarali na postavljena pitanja. Samo su ih uporno gledali, a ti su 
pogledi govorili više i rječitije od najrječitijeg govorenja. Oni su sigurno 
smatrali da su to neprijateljski pogledi i da se je bolje ukloniti, pa su brže-bo- 
lje nestali. Za zapovjednika novoustrojene kažnjeničke čete postavljen je 
povisoki, produga lica, oštrih crta, odlučnog vojničkog koraka stražar Stevo, 
kojega kažnjenici nisu do tada viđali u kaznionici i on je svoju novu dužnost 
savim ozbiljno shvatio. 

Stevo bi odmah poslije kave pred samicama postrojio svoju četu - ugla- 
vnom mladih, ali je bilo i starijih ljudi - i s njom krenuo prema izlaznim vra- 
tima II. Odjela. Trebalo je prijeći tada prostor između II. Odjela i Kule. On bi 
na tom prostoru zaustavio svoju četu, koja je do tada morala ići «pod korak» 
(kako je on govorio. 

«Kad krenete, tražim pjesmu!» - viknuo bi zapovjednik Stevo prije nego 
bi četa krenula. Pjesma je s početnim koracima odmah započinjala, ali 


101 


nekako neusklađeno 1 tiho. Stevo je bio zadovoljan, zaustavio četu i ponovno 
naređivao pjevanje. Više iz straha, nego nekoga vedrog raspoloženja, slje- 
deće pjevanje i «pod korak» stupanje bilo je glasnije i bolje - tako se je barem 
njemu činilo - i on je bio zadovoljan. Pred ulazom u Kulu pjevanje bi presta- 
lo i nakon ulaza kažnjenici su bili raspoređeni u predjelu prema rijeci Savi, 
gdje se već bio počeo kopati jarak, da se spoji s knalizacionim kanalom, kako 
bi se onemogućio prilaz rijeci, kuda je bjegunac izašao. 

Taj je posao započela druga ekipa, ali kako su većina bili intelektualci i 
nevješti teškim fizičkim poslovima, zadobili su uskoro krvave žuljeve - dr. 
Petar Bačić 1 dr. Ramov Viktor, pa je posao slabo napredovao. 

Dovedena je zato nova ekipa, podijeljeno je nešto priručnog alata i treba- 
lo se je prihvatiti posla. 

Nakon posla opet postrojavanje, hod vojničkim korakom i moralo se je 
pjevati. Pjevanje je išlo mnogo lošije od jutrošnjeg, ali je i Stevo, nakon uza- 
ludnih pokušaja, odustao od pjesme i četu bez riječi doveo do samica. 

Objed je u drvenoj posudi, u kakvim se je nosilo i po odjelima, čekao na 
bodniku 1 kuhar - kažnjenik pod budnim Stevovim okom počeo je odmah 
dijeliti hranu. Hrana je na brzinu progutana, da se što prije utaži glad, a onda 
se je trebalo malo odmoriti. 

Prvi dan je bio težak, a kasniji su bili još teži, jer su često nailazili neki 
civili, koji su požurivali rad budući da s polaganim napredovanjem posla nisu 
bili zadovoljni, ne uvažavajući da gladni i iscrljeni ljudi nisu mogli više 
učiniti. Neki, pogotovo stariji, nisu mogli teško raditi - imali su povezane 
ruke - pa su dodijeljeni drugim lakšim poslovima. Iza kako su predviđeni 
radovi bili barem djelomično gotovi, brigu i rad su preuzeli neki drugi ka- 
žnjenici pod vodstvom pravih ili priučenih stručnjaka, a Štraf-bataljon je pre- 
šao na drugi posao. 

Za red u kaznionici brinuli su se u početku, kod uspostave, sudski stražari 
(crna odora), malo kasnije je tu brigu preuzeo KNOJ (Korpus narodne obrane 
Jugoslavije), a kad se broj osuđenika znatno povećao, dodijeljena je milicija. 
Kako se je povećavao broj osuđenika, tako se je umnožavao i broj mili- 
cionera, pa za njih nije bilo dovoljno mjesta u nastambi u krugu, unutar 4 m 
visokih zidova, pa se trebalo pobrinuti za njihovo novo boravište. 

Oni koji su se trebali o tome brinuti ubrzo su zaključili da treba izvan 
kažnjeničkog kruga sagraditi novo milicijsko naselje. Istražujući okolicu 
kaznionice, smatrali su da bi najprikladnije mjesto za gradnju novih zgrada 

bio ugao, koji pravi cestu Okučani-Bosanska Gradiška i rijeka Sava. Trebalo 
je po njihovom mišljenju samo ukloniti sloj zemlje, da se mogu postaviti 
temelji novog naselja. Problem radne snage nije ih ni najmanje mučio. Oni su 
iz iskustva znali da će taj posao najbolje i najcjenje uraditi njima podložni 
osuđenici, pa je za to određen Štraf-bataljon. 

Stražar Stevo je marljivo postrojavao svoju četu, koja je po krugu prema 
izlazu (u pravcu Okučana) morala stupati vojničkim korakom i katkad pje- 
vati, jer je bio odustao od stalnog pjevanja pri hodu. 

Vodio ih je prema radilištu, koje je bilo izvan kažnjeničkog zida i koje su 
zato čuvali mnogi stražari s puškomitraljezima, koje su imali stražari u svim 
stražarnicama na svim uglovima visokoga kaznioničkog zida. Oni su, dodu- 
še, bili podalje i nisu se miješali u kažnjenički posao. 

Kažnjenici su morali preuzeti već tamo pripremljena kolica (tačke) i 
prenositi nakopanu zemlju s mjesta određenog za gradnju na drugo za to 
predviđeno mjesto. Na prilično udaljenom putu nalazila se je jedna omanja 
uzbrdica, koju je s punim kolicima (tačkama) bilo prilično teško savladati, ali 
to nikoga od rukovoditelja nije ni najmanje brinulo. 

Za izvršenje mučnog zadatka, norme - bilo je strogo određeno koliko 
svaki osuđenik mora prevesti kolica - bio je zadužen evidentičar, koji je 
morao brižljivo zapisivati prolaz natovarenih tački svakog pojedinca. 

Da sve bude u redu i i da se ne uvuku možebitne zloporabe, stražar Stevo 
je često dolazio evidentičaru da kontrolira njegov posao. Nekad je bio jako 
nezadovoljan, pa je srdito i glasno vikao da ga kažnjenici čuju. Tada bi išao 
od kažnjenika do kažnjenika, opominjao ih i nagonio, pogotovo one za koje 
je smatrao da idu prepolagano ili da nemaju prepune tačke i prijetio im da će 
oni i poslije rada ostati dok ne izvrše propisanu normu. 

Kratko nakon toga stražar bi se Stevo smirio, odlazio udaljenim stražarima, 
s njima glasno razgovarao, a često se čuo i njegov smijeh. 

Kad bi se vratio, nastavio bi svoje nadgledanje i bio jako zabrinut hoće li 
toga dana biti ispunjena norma, te hoće li on biti pohvaljen ili, ne daj Bože, 
ukoren. Pri koncu radnog vremena on bi neizostavno došao evidentičaru da 
kontrolira jesu li kažnjenici izvršili normu. Obično je bio jako zadovoljan, jer 
je vjerovao evidentičaru - Božu Sinkoviću kod kojega su svi kažnjenici 
ispunjavali normu - i veselo bi pozivao na prekid rada i na povratak u kazni- 
onicu. Povratak je bio puno teži nakon napornog rada, pa stražar Stevo nije 
strogo pazio na vojnički korak i nije zahtijevao pjevanje. 

Tako je to trajalo danima, a svaki dan je bio dug kao godina. 

Najednom, bez ikakve najave, nestao je stražar Stevo - nagađalo se je, da 
je otišao kući, ali nitko nije znao kamo - i njegovu je dužnost preuzeo mlađi, 
niži rastom, ali puniji i snažniji stražar, koji je bio sasvim drukčiji. Nije zahti- 
jevao vojnički korak, nije tražio pjesmu, ali je bio stroži na radu i prisiljavao 
na pune tačke i na brži hod, pa je ubrzo izgubio simpatije koje je u kažnjenika 
bio pobudio pri dolasku. 

Nakon nekoliko dana vratio se je stražar Stevo, ali se je ponašao sasvim 
drukčije, izgledalo je da je neraspoložen, nečim razočaran. 

Prestao je vojnički korak, zamukla je pjesma, nije bilo naganjanja, rjeđe 
je i površnije nadgledao evidentičara, nije pregledao puninu tački, kao da je 
bio nezadovoljan svojom ulogom progonitelja kažnjenika, pa je nastojao s 
njima susretljivo, blaže postupati, te im je nastojao, koliko je to mogao, po- 
moći i kažnjenički život olakšati. 

Nakon stanovitog vremena - kažnjenicima je izgledalo vrlo dugog - ra- 
sformirao se je Šraf-bataljon i kažnjenici su iz samica vraćeni u odjele, ugla- 
vnom u sobe iz kojih su bili odvedeni, premda se je sastav ljudstva u sobama 
bitno izmijenio osim u svećeničkoj sobi u koju su pristigli neki novi pacijen- 
ti. Suosuđenici su mnogima sačuvali stvari, koje odvedeni nisu mogli sobom 
ponijeti, pa su im sada vratili. U prijašnjem su se društvu osjećali puno ugod- 
nije, jer su do sada bili dvostruko izvan zakona (u kaznionici i u samici). 


A ja se, Jahve, u tebe uzdam; 

govorim: Ti si Bog moj! 

U tvojoj je ruci sudbina moja: 

istrgni me iz ruke dušmana 

i onih koji me progone! /Ps 31, 15 - 161 


104 


Zi, POKUŠAJ DA SE OSLOBODI ZATVORA 


Srećenik niledka nije sebi mogao abjasnisi kako je on i zašto dospio u sa- 
micu i u Štraf-bataljon. Pokušao je s nekoliko prijatelja porazgovoriti o svom 
slučaju, ali mu ni oni nisu mogli ništa objasniti, pa je sve to ostala tajna, dok 
nakon dugo godina, na slobodi, nije dobio uvid u svoju dokumentaciju. 

Prema Ukazu o pomilovanju vojnih lica, a povodom majčine molbe, da 
se na njezina sina primijeni Ukaz, a na osnovu uvjerenja Mjesnog NO-a To- 
polo i Kotarskog NO-a Dubrovnik od 7.VII. 1947. god.br.13491/47 Divizij- 
ski sud u Kninu S.A.broj 1086/47 od 21.VI1.1947. godine donio je rješenje 
kojim se na osuđenoga primjenjuje Ukaz o pomilovanju i pušta na slobodu. 

Međutim, «Vojni sud II Armije II Sud br. 293/47 od 29. jula 1947. god., 
a povodom žalbe Vojnog tužioca II Armije ukida rješenje Divizijskog suda u 
Kninu, jer da se Ukaz ne odnosi na lica koja su pravosnažnom sudskom pre- 
sudom osuđena na kaznu smrti, pa im je poslije ova kazna putem pomilova- 
nja zamijenjena kaznom lišenja slobode s prinudnim radom ili nekom dru- 
gom vremenskom kaznom U konkretnom predmetu bio je baš takav slučaj, pa 
je ovaj sud uvažio žalbu vojnog tužioca i ukinuo rješenje prvoga suda» Smrt 
Jašizmu - Sloboda narodu! 

Sekretar, kapetan: Ružić Marijan - Pretsjedatelj, major: Frković Mirko. 

Nakon ovoga Divizijski vojni sud u Kninu SA br. 1537/47 od 24.IX. 1947. 
šalje dopis Vojnom sudu II. Armije i piše: 

«Potvrđujemo primitak riješenja tog suda II Sud br. 293147 od 29. jula 
1947. u predmetu osuđenoga. Smatramo potrebnim napomenuti, da je u istom 
krivičnom predmetu jednako bio osuđen i pomilovan Andrijuci Jakov i da je 
na istog primijenjen Ukaz pod br. 1058 od 18.VII 1.g., te da se pomenuti već 
nalazi na slobodi. Prema tome se i na dva lica uz jednako stanje činjenica 
Ukaz nejednako primjenio.» 

Smrt fašizmu - sloboda narodu! Pretsjednik, kapetan: Jenjić Mihajlo. 

Vojni sud u Splitu - M.br. 38/48 od 15.IV.1948 u dopisu Pravnom odje- 
ljenju M.N.O. - Beograd o sličnom predmetu piše: «Molbu za pomilovanje 
podnela je majka osuđenog, kojom moli da se njezinom sinu oprosti ostatak 
neizdržane kazne... Uslovi iz čl. 2 i 6 Zakona o davanuju amnestije i pomilo- 
vanja ispunjeni su. 

Iz izvještaja Odjela za izvršenje kazne Ministarstva Unutrašnjih poslova 
NR. Hrvatske vidi se «da je imenovani na radu vrlo slab i nemaran, politički 

potpuno negativan, mrzi postojeće uređenje i jedan je od najpokvarenijih 
tipova. Dalje navodi da svojim negativnim držanjem i propagandom nega- 
tivno djeluje na cijelu okolinu, da je nedisciplinovan i više puta disciplinski 
kažnjavan. 

Mišljenja je ovaj sud da ne bi bilo mjesta, da se njegovoj molbi udovolji.» 

Smrt fašizmu - Sloboda narodu! Pretsjednik suda major; Malešević Slav- 
kO. 

Ova je karakteristika sigurno pisana u Staroj Gradiški i zorno pokazuje 
što je ta kaznionica spremna poduzeti protiv osuđenika, pa da im onemogući 
primjenu zakona, ukaza, koji bi ih mogli vratiti u slobodu. 

Među dokumentima ne postoje originalne karakteristike, ali se iz tih sud- 
skih dokumenata nazrijeva njihova nakana uništiti čovjeka, koji drukčije 
misli kao što je govorio onaj istražitelj na početku zatvora. 

Kasnije su karakteristike još stravičnije. 


Dobrota Jahve, Boga našega, nek bude 

nad nama 

daj da nam uspije djelo naših ruku, 

djelo ruku naših nek uspije. /Ps 90,17) 


U to vrijeme je svećenikova majka pravila molbu - jer je bila nepismena 
za nju su to činili drugi, jedanput župnik don Luka Antunović, drugi put dr. 
Vicko Kisić, odvjetnik iz Dubrovnika - dokazujući da je njezin sin surađivao 
S partizanima 1 da na njega treba primijeniti Ukaz o pomilovanju vojnih 
osoba. 

Takvu potvrdu br. 479/47 od 8.V1.1947. izdaje Mjesni N.O. Topolo, 
predsjednik: Stijepo Jeljenić, tajnik: Kaznačić, a potvrđuje Kotarski odbor 
Dubrovnik, predsjednik: Niko Bokarica. 

Opširniju, vrlo pozitivnu Izjavu daje don Ante Salacan, narodni zastu- 
pnik u Dubrovniku 14.V1.1947. pred Kotarskim sudom u Dubrovniku (Grbić 
Ivanka). Slično Uvjerenje o ilegalnoj suradnji izdaje Kotarski narodni odbor 
Dubrovnik broj: 13491/47 od 7.VII.1947. (za tajnika: Niko Obradović). 

Na osnovi ovih potvrda Divizijski sud u Kninu donio je oslobađajuću 
presudu koju je na tužbu javnog tužitelja, a sigurno na osnovi karakteristika o 
vladanju iz Stare Gradiše mjerodavni sud poništio. Time se je potvrdilo 
mišljenje zatvorenika da se nikakva pomilovanja ne provode ako kažnjenik 

ne surađuje s upravom i ako ona ne dade svoje odobrenje, jer su se tako sele- 
ktivno primjenjivale sve dotadašnje tobožnje opće amnestije. 

Sve se te igre doznaju mnogo godina kasnije kad je osuđenik dobio na 
uvid materijal koji se odnosi na njegov slučaj i tako upoznao «narodnu» 
pravdu. 

Sve te izjave nisu bile lažne, možda nešto uljepšane, koje su imale na- 
mjeru da pomognu osuđenomu, koji im naknadno srdačano zahvaljuje. 

Neposredno nakon dolaska u župu Topolo - konac g. 1942. župnik se 
upoznao s mnogim do tada nepoznatim ljudima i nastojao je sa svima biti u 
prijateljskim odnosima. Primao ih, rado s njima razgovarao i nastojao im 
pomoći koliko je mogao i uskoro je stekao njihovo povjerenje. Dolazili su k 
njemu ili ga susretali iznoseći mu otvoreno svoje probleme svijesni da će oni 
ostati tajna, jer se baš zato nisu usuđivali drugima ih povjeriti. Koliko je mo- 
gao, župnik im je nastojao pomoći ili im barem dati prikladni savjet. Jednoga 
su dana došla dvojica s nekim zgužvanim papirom, koje su dobili u pismu, 
koje im je bilo po nekom čovjeku dostavljeno, a oni ga nisu mogli ni znali 
pročitati. «Pismo je možda važno, vjerojatno treba žurno odgovoriti, jer će 
čovjek uskoro doći po odgovor, a mi ga ne možemo pročitati» - rekoše. 

Izvukoše list iz omotnice. Bio je zgužvan i to je bio bjelodani dokaz da je 
prošao kroz mnoge ruke i da su ga mnogi uzaludno pokušavali pročitati. 
Pismo je bilo napisano rukom, ćirilićnim pismom, prilično nespretno i nera- 
zumljivo, pa se je župnik morao mnogo truditi da nešto shvati i da ga barem 
djelomično pročita. Bile su tu označene kao neke šifre, koje je tek u razgo- 
voru s donosiocima mogao riješiti. 

Pismo je najavljivalo dolazak nekih ljudi, koje je trebalo tajno, ali sigu- 
rno dovesti na određena mjesta, gdje će ih drugi ljudi čekati i dalje odpratiti. 
Njemu je to bilo prilično nerazumljivo, ali su mu oni koliko su znali pokušli 
objasniti. : 

«Ovaj je kraj najpogodniji spoj Hercegovine i Dalmacije i ovuda se naj- 
lakše prolazi, pa partizani koriste ovaj put. Ako netko iz Hercegovine treba 
ići po zadatku na Vis, najzgodnije mu je koristiti ovu vezu. Oni ga doprate 
nama, a mi ga dalje otpratimo, prevezemo preko Bistrine, predamo vezi za 
Pelješac, a oni ga dalje prate, da preko Korčule stigne na Vis» - pokušali su 
mu objasniti. 

«Ima i obratnih slučajeva, kad nam pelješka veza dovede nekoga koji se 

vraća s Visa, pa ga mi ispratimo u Hercegovinu, tamo ga predamo i on se po 
vezi vrati u Glavni štab» - raspričali su se ta dvojica. 

Župnik, mlad i neiskusan, nije imao veze s politikom, pa je sve ovo samo 
djelomično shvaćao, ali se je pravio da nešto zna, kako ne bi ispao neznalica. 
Kad su se opraštali, posjetioci su rekli: «Ne treba ni govoriti da sve ovo mora 
ostati tajna, jer bi bilo vrlo opasno, da se išta dozna. i i da se držite 
one: 'Što vidiš, ne vidiš, što Čuješ, ne čuješ.'» 

Nakon duljeg razgovora, oni su se oprostili, ali bi češće navraćali kad bi 
imali problema, pa ih je župnik poučavao, kako će voditi protokol (urudžbeni 
zapisnik) i odgovarati na primljena pisma. 

Kad je župnik iz Smokovljana, don Ante Salacan, susjed i poznanik iz 
škole otišao u partizane, on je kao ilegalac često dolazio i boravio u kući koja 
je s crkvom bila izvan sela, pa se je u nju moglo neopazice dolaziti i odlaziti. 
K njemu su po noći dolazili mnogi ljudi, pa i ona dvojica, te su održavali ra- 
zne sastanke, kojima župnik nije pribivao. 

Iza kako je don Ante Salacan postao načelnik općine Ston, on je često 
dolazio u selo, javno hvalio župnika da bi ga zaštitio, pa nije ni čudo da je 
napisao onako pohvalnu Izjavu. 

Kasnije su se viđali, ali o tome nisu govorili, a svećenik je ovo sve do- 
znao, nažalost, nakon njegove smrti. 

Poništenu odluku Vojnog suda u Kninu na osnovu dopisa vojnog tužio- 
štva II Armije Vojnom sudu II Armije - V.T.A. br. 790/1/47 od 29. jula 1947., 
koji naređuje, da se Rješenje Divizijskog vojnog suda, A.A. br. 1086647 od 
21. jula 1947. u cijelosti ukine i naredi daljnje izdržavanje kazne, saopćila je 
majci Milicijska stanica u Cavtatu. Potpis komandira nečitljiv (ćirilicom). 
Nakon odbijanja te molbe, majka početkom 1953. pravi novu, koju svojim Po- 
svjedočenjem podupiru 17.11.1953. Niko Butigan, bivši predsjednik, i Đuro 
Konsuo, bivši vijećnik Mjesnog odbora Topolo, i Ivo Vićan, bivši član NO 
Odbora Izjavom, koju je dao u kancelariji Narodnog odbora Općine Ston pred 


tajnikom (Baldo Dender) 18.11.1953. 
Na traženje Vojnog suda Split br. 132/53 od 20.VIII.1953. stiže iz Ka- 


zneno-popravnog doma Stara Gradiška br. 9814 IV 1953. od 8.IX.1953. 
grozna karakteristika: «Imenovani odmah po dolasku okuplja oko sebe 
najveće ratne zločince iz redova okorjelih ustaša i organizuje grupu za bjeg- 
stvo. U ovome ne uspijeva, jer je na vrijeme otkriveno i spriječeno. Međutim, 
on ne miruje već ponovo organizuje drugu grupu, ali je spriječen i ponovo 

kažnjen ... Godine 1947. (u vrijeme pravljenja molbe za primjenu Ukaza) on 
istupa otvoreno pred svim ostalim osuđenicima kao proustaški elemenat i 
javno pjeva ustašku pjesmu u domu zbog čega je disciplinski kažnjen i sta- 
vljen u osamljenje, jer je ne samo pjevao ustaške pjesme već je i aktivno širio 
ustašku propagandu među osuđenicima... Međutim, polovinom 1951. godine 
kada naša štampa objavljuje djelovanje Pavelića u emigraciji on se aktiviše i 
tako je drsko počeo nastupati, kao da je Pavelić u Zagrebu. Zbog ovakvog 
< otvorenog i štetnog ustaškog djelovanja stavljen je sa sebi sličnim osuđenici- 
ma u posebne sobe (samice) odvojeno od ostalih osuđenika gdje se i sada 
nalazi... U posljednje dvije godine on se naročito okomio na onaj dio 
katoličnog svećenstva, koje je stupilo u staleško udruženje. U nekoliko navra- 
ta on je pokušavao sebe prikazati kao žrtvu Narodne vlasti. Kada bi napravio 
prekršaj i to težeg značaja, pa bio disciplinski kažnjen on bi to protumačio 
kao naše mjere da se uništi katolička vjera pa bi i na taj način štetno djelo- 
vao na najprimitivnije osuđenike u domu. Prema tome iz gore svega 
iznešenog zaključujemo da kazna na njega nije djelovala kao popravna 
mjera, već nasuprot, on je još postao veći neprijatelj današnjice. Zdra- 
vstveno stanje mu je dobro, sposoban je za rad.» 
Upravnik: Ivan Kosak. Primljeno: Vojni sud u Splitu M br. 132/53., 
12.14.1953, 
Sasvim nevjerojatno, a da bi moglo biti istinito. 
Tako se je to «pakovalo», pa što je drugo preostalo Vojnom sudu u Spli- 
tu nego odbiti, ne uslišati ni ovu ponovljenu molbu. 

24. RAD SVEĆENIKA U KROJAČNICI, 
VRTU I PUSTARI 


Nakon samice i Štraf-bataljona, kažnjenik se među svećnicima jedva 
snašao, stiglo je novo naređenje. Mnogi su kažnjenici pošli na izvanjske 
radove - Novi Beograd, Lonjsko polje i mnoga druga manja radilišta - pa se 
je osjetio nedostatak ljudstva u radionicama. Trebalo je radionice opskrbiti 
ljudstvom, da mogu normalno raditi, pa je bilo određeno da veliki dio nera- 
spoređenih bude odvojen i raspoređen po raznim radionicama. Nekoliko sve- 
ćenika bilo je određeno za krojačku radionicu što je do tada bilo nečuveno. | 

U kaznionici je postojala tzv. Umjetnička ekipa - sačinjavali su je umje- 
tnici glumci: Lovro Matačić, Viki Glovacki i drugi, a u početku su bila tamo 
i dva svećenika: Đuro Paša i Franjo Lodeta - koji nisu morali raditi, već su u 
posebnim prostorijama vježbali igrokaze i koncerte (koje su izvodili kažnje- 
nicima). 

Svi su fizički sposobni osuđenici morali raditi, a suđeni iznad dvije 
godine, koji nisu bili zanatlije, morali su učiti neki zanat, da kad izađu imaju 
od čega živjeti i da se kriminalci ne vrate svom starom zanimanju. Zato su 
bili raspoređeni po radionicama da se uče praksi, a teoriju su trebali završa- 
vati u tečajevima. Na koncu bi dobivali potvrdu zanatske škole u Novoj 
Gradiški, kako se ne bi vidjelo - što bi im u životu ili kod zaposlenja moglo 
škoditi - da-su zanat završili u kaznionici. Predavači su bili kažnjenici raznih 
zanata koji su bili raspoređeni po radionicama prema svojoj stručnoj spremi. 

Intelektualci su bili raspoređeni kao voditelji poslova, evidentičari, pisari 
po uredima i sličnim poslovima. 

Svećenici su s ostalim neraspoređenima bili određeni za rad na grade- 
vnim, izvanjskim poslovima (rušio se je samostan, neke građevine u krugu, a 
kasnije crkva i gradila se kinodvorana). | 

Neki su se svećenici namjeravali upisati u zatvorsku šegrtsku školu i učiti 
neki zanat - to je prema izvanjskom radu bio privilegij, jer je kažnjenik bio 
uvijek u zatvorenom prostoru i nije bio izložen vremenskim nepogodama - 
ali nisu mogli jer su intelektualci, tvrdili su im i tako im priječili namjeru. 
Kad su pak željeli obavljati neki intelektualni rad, odgovarajuće poslove, bili 
su odbijeni jer nisu intelektualci. 

Tako je to išlo dugo vremena, pa je ovo sada bilo pravo iznenađenje. 

- Krojačka radionica bila je sastavni dio velikog poduzeća «Sava», goleme 
građevine u II. Odjelu, neposredno uz nogometno igralište. Radionica se je 
nalazila na katu (u drugom dijelu se nalazila cipelarska radionica, a u pri- 
zemlju nekoliko raznih manjih radionica), a sastojala se je iz dva dijela: u 
jednom dijelu se je rezalo platno - «Triput mjeri, jedanput reži» visila je 
parola - a u drugom dijelu strojevima su se šivala radnička odijela (kombine- 

. zoni). U tom odjelu nalazila su se tri lanca (tako su ih nazivali) po dvanaest 
šivaćih strojeva, pa bi se razrezano platno raspodjeljivalo na ta tri lanca koji 
su neovisno radili. Na jednom bi se kraju započinjalo šivanja odijela, a na 
drugom bi se, ako svatko uredno i na vrijeme završi svoj dio posla, završa- 
valo odijelo. 

To je bio prilično zamršen posao, pa za tu se službu vođenja i nadgleda- 
nja postavljao vrlo vješti krojač. Povjereni posao odvijao se uz veliku viku, 
jer je svaki osuđenik htio što brže obaviti svoj dio posla, kako bi navrijeme 
izvršio svoju normu, ali mnogoput ono što je tražio nije bilo pripravljeno, pa 
bi se pojedinac ljutio, nervirao, jer nije sve išlo, pa bi se i on ljutio, bezvezno 
odgovarao, srdito vikao, nepristojno psovao, a tada se posao odvijao još gore 
i često zastajkivao. 

Svećenici su bili dodijeljeni lancima (trakama) pogonima kao pomoćno 
osoblje, pa su se, jer se nisu razumjeli u posao, morali u svemu pokoravati 
voditelju. U posljednjem lancu - dva su bila usporedo postavljena, a poslje- 
dnji posebno - bilo je uposleno nekoliko svećenika koji su se u početku kre- 
tali kao slijepci, trčali su užurbano tamo-amo, a da zapravo nisu znali kamo, 
jer nisu shvaćali ustrojstvo proizvodnje, pa nisu ni naslućivali kako se najbo- 
lje vladati, što raditi. Voditelj požurivao, vikao, a oni su čekali ne znajući što 
treba poduzeti. 

Pokazivali su im kako treba neki dio platna uzeti od jednog šivača za 
strojem, na nedalekom stolu okrenuti, spremiti i drugome koji čeka dodati, 
da ne bi zastala proizvodnja. Nekoliko su dana začuđeno gledali, a tada su se 
počeli pomalo privikavati. Jedan je svećenik posebno pozorno gledao, ponaj- 
prije se čudom čudio, a onda je počeo pomalo shvaćati kako bi se posao 
morao odvijati i što bi trebalo poduzeti, da sve ide bez zastoja i suvišne vike, 
međusobnog dozivanja i pretjerane nervoze. 

Kad je bio siguran da je prodro u tu zamršenu tajnu, sredlušio je vo- 
ditelju nekoliko potrebnih izmjena koje su ciljale unapređenju rada. 


Ill 


Voditelj je slušao sa sumnjičavim pogledom i podrugljivim smiješkom te 
prijedloge siguran da taj nevježa ne zna i ne može učiniti nešto bolje od nje- 
ga. Bio je ipak dobar znak kad je konačno pristao da sluša. 

Nakon nekoliko dana svećenik je voditelju predložio da on privremeno 
svoje mjesto prepusti predlagaču. To je ipak voditelju bilo previše, pa o tome 
u početku nije htio ni čuti. 

«Što će misliti voditelji posla, koji su ga postavili na taj položaj?» - pitao 
je. «Kako može jedan nevješti čovjek voditi stručni posao?» - on to nije 
mogao shvatiti. 

Kažnjenik je ustrajao, pa je predlagao jedan kratki pokus. Voditelj treba 
samo sjesti, vodstvo posla prepustiti i pažljivo gledati kako se posao odvija, a 
svaki čas može pokus prekinuti i uspostaviti prijašnji način. 

Voditelj je oklijevao, jer se je bojao da će se posao zapetljati i da će on 
biti pozvan na odgovornost i sigurno kažnjen budući da nije dorastao povje- 
renom zadatku. 

Nakon nekoliko dana - posao je postao još zamršeniji, vika i dozivanje 
radnika za strojevima i onih koji su ih trebali posluživati bila je uvijek gla- 
snija i uzbudljivija, pa je prijetio zastoj - voditelj je konačno pristao na pokus. 
On je u neposrednoj blizini, da može pokus bolje promatrati, sjeo i gledao, a 
kažnjenik je preuzeo njegovu ulogu. 

Zaglušna vika je najednom prestala, svi su šivaći za strojevima bili 
pravodobno opskrbljeni potrebnim materijalom, jer ga je pomoćno osoblje na 
vrijeme dostavljalo 1 svi su bili potpuno zaposleni. 

Voditelj se iznenadio promjeni, nije se mogao snaći, jer je sve krenulo 
drukčije, pa nije mogao protumačiti kako se je to dogodilo. 

Mjesto da se veseli što je posao napokon dobro krenuo, on se je počeo 
bojati da bi mogao izgubiti povjereni posao, biti ponovno vraćen na šivanje u 
lanac kako je to bilo na početku, a taj posao nije nikako volio i da bi netko 
drugi mogao preuzeti njegov posao, oduzeti mu vodstvo. 

Uskoro je ustao i vrlo uzbuđeno počeo vikati: «Rekli su mi, da si pop» - 
to je i pred kažnjenicima i pred upravom bila najteža moguća optužba - «ti 
nisi pop, ti si vrag!» - vikao je zapjenjeno. «Ti ne možeš preuzeti ovaj posao, 
jer nisi za to osposobljen!» 

Kažnjenika je odmah vratio na njegov posao - stanje se je u lancu vratilo 
na prijašnje - uz viku i nezadovoljstvo - unaprijed ga je uvijek gledao s 

neskrivenim podcjenjivanjem i nastojao mu je naći zamršniji, teži posao, a 
ubrzo ga se je posve oslobodio. 


Ti sve vidiš, o Jahve! Nemoj šutjeti! 
Gospode, od mene se ne udaljuj! 
Preni se, ustani da me obraniš, 
Bože moj, Gospode, vodi parnicu moju! [Ps 35,22-23/ 


Uskoro je uslijedilo novo naređenje: Svećenici ne mogu dalje raditi u 
radionicama, nego samo na izvanjskim radovima i to sami, jer negativno 
djeluju na druge osuđenike, pa su se svi mlađi 1 sposobni morali uposliti na 
poljskim zemljanim radovima. 

Ispred glavnih vrata kaznionice okrenutih prema Okučanima nalazilo se 
prostrano zemljište, koje se nekad obrađivalo kao vrt, ali je već odavno bilo 
zapušteno i tu su svećenici pridijeljeni na rad. 

Zemljište je bilo zaraslo travom, zasađene biljčice su bile zakržljale, jer 
se već odavna nije nitko za njih brinuo, a trebalo im je sunca i vlage, marne 
brige oko uklanjanja korova. 

U blizini je radila pilana i počeo se graditi vodotoranj, pa su kažnjenici 
uzanim puteljkom - ali tko se je držao puteljka - tuda prolazili, pa je zemljište 
bilo jako izgaženo, pogotovo ono neposredno uz puteljak. 

Pod brojnom stražarskom pratnjom svećenici su izlazili na i rad odmah 
ujutro nakon rasporeda. Stražari su se s puškomitraljezima prilično udaljili - 
nekoji sa stražarnica na uglovima zidova kaznionice mogli su ih vidjeti - ali 
nisu se miješali u posao. Jedan je predradnik, također kažnjenik (Švel 7) 
vodio brigu o vrtu i radu, ali bi on rijetko dolazio, jer je imao mnoštvo drugih, 
vjerojatno važnijih obveza. 

Premda se stražari obično nisu miješali u posao, nekad bi neki, vjerojatno 
iz dosade povikao ako bi vidio da je netko sjeo ili se naslonio na motiku, pa 
su se kažnjenici odmah žustrije kretali. 

Kad bi zagrijalo sunce, svećenici su se znojili, ali su i dalje prema fizi- 
čkim mogućnostima radili. U obrađenu zemlju u proljeće su sadili kupus, 
papriku, rajčice i ostalo povrće, koje je trebalo zalijevati. Voda, doduše, nije 
bila daleko, ali su posude bile velike i mogli su ih nositi samo mladi i jaka. 
Vrijeme je uvijek prolazilo polagano i jedva bi se očekivao završetak rada i 
stražarski povratak u kaznionicu. 

Bilo im je dopušteno da se u Kuli na katu operu - na Kuli je postojao re- 
zervoar s vodom - pa onda da pođu u sobu. U sobi su neraspoređeni i nespo- 
sobni znatiželjno očekivali novosti, pa im je trebalo potanko pripovijedati 
kako je bilo na radu i koliko se je tko umorio. Tako je to trajalo dugo vreme- 
na. Kad bi povrće marljivim radom poraslo i počelo donositi plodove, stra- 
žari su na ulazu u kaznionicu detaljno pregledavali svećenike, da koji nije 
nešto nedopušteno uzeo i pokušao to prokrijumčariti. Poslije nekog vremena 
- kad ni nakon strogog pregleda nisu u nikoga ništa našli - odustali su od pre- 
gledavanja i zadovoljavali su se samo pitanjima: «Nosite li nešto nedo- 
pušteno? Jeste li nešto uzeli?» odgovor bi uvijek bio: «Nemamo ništa!» i 
tako bi prolazili. 

Jedanput je jedan redovnik o. kapucin (Ilija Borak) na postavljeno pitanje 
rekao: «Da, imam rajčice.» Kad se je stražar zaputio da ga pregleda, on je 
rukom pokazao trbuh. Svi su se kažnjenici grohotom nasmijali, a stražari su 
se pogledali i nisu mogli suspregnuti trpki smiješak. 

Zimi se nije radilo u vrtu, ali svećenici nisu bili raspoređeni na druge ra- 
dove, jer «štetno djeluju na ostale osuđenike», pa su boravili u sobi po danu 
čekajući noć, a po noći čekajući dan i dnevne događaje. 

Budući da su se svećenici pokazali marljivi i savjesni na radu u vrtu, bili 
su jedno proljeće određeni za rad na Pustari. Tako su, naime, zvali veliko ka- 
znioničko imanje na pola puta između Okučana i kaznionice. Mladi su tamo 
prebačeni kamionom sa svojom odjećom i posteljinom i stigli u nastambe- 
barake s drvenim pričnama na kat, koje su nastavali kažnjenici koji su prije 
radili na tom imanju. Nakon što su se kako-tako smjestili, odmah sutradan 
započeo je rad, a predradnik (Švel?) vječno je bio s njima uvijek određujući 
što će se i kako raditi. Stražari su s puškomitraljezima stajali podalje i nad- 
gledali rad, koji je bio vrlo težak, jer su pravljeni planovi za svaki dan, a oni 
su bili vrlo opsežni. Zemlja je bila suha i tvrda, znoj je curio, ali se išlo poma- 
lo naprijed. Predradnik je bio zadovoljan, pa ih je nekad vrlo oprezno, da 
stražari ne bi čuli, pohvalio. 

Negdje u jesen, kad su se trebali pobirati plodovi, dogodio se nevjero- 
jatan slučaj. Jedan je redovnik Serafin Gršković pokušao bijeg. Sve je to oko 
bijega bilo čudno, nevjerojatno. On nije bio uopće odmakao i odmah je 
uhvaćen, te je sve izgledalo kao namješteno. On je po sudu subraće bio vrlo 
nespretan i teško je bilo i zamisliti da se je odlučio na bijeg, koji nije imao 

nikakvog izgleda u uspjeh. Odmah je odvojen, upućen u samicu, pa se nije 
moglo ništa određeno doznati. Neposredna posljedica je bila da su svećenici 
vraćeni u Kulu i time je prestao njihov izvanjski rad. 

Kad je veliki broj osuđenika otišao na izvanjske radove, u kaznionici je 
započeo novi raspored. Odlučeno je da se sve manje radionice - osim 
poduzeća «Sava» - smjeste u prizemlje Kule, a da se kat upotrebi kao skla- 
dište. Kažnjenici bi se preselili u TI. Odjel. Tako se je to neko vrijeme govo- 
rilo, a onda se je i ostvarilo, pa su svi osuđenici i svećenici premješteni u II. 
Odjel. U Kuli su prične-postelje bile dvokatne, a u II. Odjelu trokatne, pa su 
svi svećenici smješteni u jednu sobu. Da ne budu besposleni, zabavljali su se 
golemim mnoštvom vrlo gladnih stjenica, jer su sobe nakon odlaska kažnje- 
nika na izvanjske radove ostale prazne. 

Da kažnjenike oduševe za jedinospasavajući demokratski socijalizam, 
prikazivali su im ruske filmove u kojima se trebalo diviti njihovim vojničkim 
i privrednim uspjesima. 

Budući da kinodvorana još nije bila gotova, filmovi su se prikazivali u 
jednoj za rušenje predviđenoj prizemnici. Dvorana je bila malena, a posje- 
titelja puno, pa su se neki zatvorenici zavlačili iza ekrana. To je bilo strogo 
zabranjno - svi su morali gledati i diviti se - pa bi ih stražari silom izvlačili 1 
postavljali ih u prve redove, što bliže ekranu, da «bolje» vide. 

Vrijeme je i brzo i polagano prolazilo - ovisilo je to o raspoloženju, o 
strpljivosti, o dragovoljnom nošenju križa, a i o radu - a kažnjenici, koji su se 
kod kuće normalno hranili, počeli su oskudijevati, ozbiljno gladovati, pa je 
jedini razgovor bio o hrani, nešto rjeđi o pušenju. 

Mnogi su pokušali primiti dvostruki podnevni ili večernji obrok - brzo bi 
pojeli, oprali porciju i ponovno se svrstali u red za primanje obroka - ali to je 
rijetko uspjevalo, jer je na to budno pazio stražar koji je pratio kuhara-za- 
tvorenika. Na to je posebno morao paziti kuhar, koji je trebao brojiti izdane 
obroke prema broju sobnih stanovnika. Hrana se je dijelila na sobnim vrati- 
ma; kad bi se drveni kazan ispraznio ostao je na hodniku, a iz drugoga se je 
dalje dijelilo. 

Jednom prilikom kad su se dijelili žganci (pura) - a tada je to bila 
svečanost - ostavljenom kazanu na hodniku prikrao se je jedan mladi kažnje- 
nik da ga počisti. Vjerojatno se je previše sagnuo, pa je jednostavno upao u 
kazan glavom dolje, pa se nije mogao natrag izvući. 

Stražar je začuo buku na hodniku, potrčao do kazana, vidio da je kažnje- 
nik upao, da se ne može izvući, pa ga je izvukao i udarcem noge otprašio. Taj 
je zajauknuo i brzo nestao u obližnjoj sobi. O tom se je događaju na dugo i 
široko prepričavalo. 

Jedanput se je jedan prilično izgladnjeli osuđenik sa svojim drugovima 
kladio da bi on barem deset redovitih porcija pojeo, pa su se kažnjenici dogo- 
vorili da mu to omoguće, te su se odrekli svojih obroka. Taj je sve te obroke 
doista i pojeo, pa su osuđenici znatiželjno očekivali kakve će biti posljedice. 
Sve je prošlo normalno; čitavo je popodne doduše odpuhivao, morao je malo 
i prileći, ali drugih poteškoća nije bilo. 

U kaznionici je život prilično jednoličan, pa bi se takvi događaji kao sen- 
zacije dugo pamtili i prepričavali. 

a, EREKUME ZA UVOĐENJE REVIDIRANJA I DOLAZAK 
INFORMBIROVACA 


U Kuli su se novine dobivale i čitale, nekad i zajednički, a u II. Odjelu je 
to bilo obvezno. Jedan bi čitao, drugi bi slušali, a poslije komentirali, da se 
vidi kako i koliko su slušali. Razgovor bi bez puno riječi brzo zamuknuo, jer 
je bilo opasno puno govoriti, a još opasnije šutjeti, jer je svaka šutnja sma- 
trana neprijateljskim činom, ali se ipak radije šutjelo. 

Jednog je dana na stubama, koje su vodile iz prizemlja u prvi kat, posta- 
vljena kutija (kao poštanska) u koju bi svatko mogao ubaciti svoje mišljenje, 
optužbu protiv svakoga poznatoga. Širilo se mišljenje da se time svakome 
pruža mogućnost popraviti svoj kažnjenički položaj i otvoriti mogućnost 
bržeg izlaska na slobodu. Mnogi su kažnjenici nastojali iskoristiti tu povoljnu 
priliku, pa su marljivo pisali i ubacivali, tako da se je kutija morala često 
prazniti. | 

Kao grom iz vedra neba odjeknula je vijest o sjednici Informbiroa, osudi 
Jugoslavije i prekidu diplomatskih odnosa s majčicom Rusijom. To se među 
kažnjenicima uglavnom nije vjerovalo, jer se smatralo da je to sve smišljena 
varka i da sve ostaje po starom. 

Uskoro se doznalo da je to sve puno ozbiljnije nego se je u početku drža- 
lo. Čulo se je o osnutku logora na Golom otoku i o mnoštvu zatvorenika, 
neposlušnika, koji se tamo neprestano šalju. Odmah iza toga govorilo se je da 
će se Goli otok kao sasvim neprikladan, neizgrađen uskoro rasformirati i da 
će kažnjenici stići u Staru Gradišku. Ta nagađanja, kojekakva govorenja 
počela su se uskoro ostvarivati. Prvi su stigli teži bolesnici u zatvorsku bolni- 
cu, zgradu u produžetku samica naprama poduzeću «Sava», preko nogo- 
metnog igrališta. Neki su bili jako oslabljeni i iscrpljeni, da su uskoro umrli. 
To se je zaključivalo po paljenju slamarica, a to se je obavljalo obično ujutro 
na igralištu. 

To je sve trajalo neko vrijeme, a tad je stiglo naređenje: Stari se kažnje- 
nici vraćaju u Kulu, jer u II. Odjel stižu kažnjenici s Golog otoka. 

Kažnjenicima povratnicima Kula je izgledala kao prije, kao da se ništa 
bitno nije promijenilo. Uskoro su uvidjeli da se je ipak štošta izmijenilo: 
manje se je radilo (radna mjesta su popunili došljaci), režim se je postrožio, 
stražari su postali osorniji i nepristupačniji, pa je zajednički život postao siro- 

mašniji i teži, jer je većina prije zaposlenih sada primala G kruh - od 25 dkg. 

Stražari bi, predvođeni glavnim ključarom, obično u skupinama, ugla- 
vnom uvečer zalazili po sobama - zatvorenici su morali stajati u stavu mirno 
- i najčešće išli od zatvorenika do zatvorenika i ispitivali zašto je tko suđen. 
Odgovor ih očito nije previše zanimao, pa su obično napola slušali - kažnje- 
nici su odgovarali površno i nejasno - ali bi se uglavnom vrlo jako uzbudili 
ako bi kažnjenik rekao: «Ne znam!» Tada bi pobijesnili - krivac je dobio 
udarac nogom ili rukom - i vikali: «Ve znaš! Time hoćeš reći da te je narodna 
vlast nedužna osudila!» Kažnjenik se je pokušavao izvući, nekako opravdati, 
ali ga to nije moglo osloboditi predviđenih udaraca. 

Kad bi stražari bili osobito borbeni i nasrtljivi, i to često nakon obilna 
pića, a to se je po zadahu vrlo dobro osjećalo, krivca bi odveli u stražarnicu, 
tu se nad njim iživljavali, da bi se on isprebijan jedva mogao vratiti. Jednom 
su tako jednoga osuđenika (kriminalca) odveli sa sobom a sutradan, kod usta- 
janja, nađen je na hodniku mrtav, pokriven poderanim pokrivačem. 

Većina kažnjenika nije radila, već su boravili u sobama, štogod čitali - 
moglo se je uzeti knjiga iz domske knjižnice, ali samo socijalistički, napredni 
pisci i napredne knjige - i uglavnom mirovali. Uprava i stražari bili su pak 
jako budni, pa su često priređivali premještaje po sobama i premetačine. Svi 
su zatvorenici sa svojim bijednim stvarima bili stjerani u dvorište, gdje su 
morali stajati u redovima, a stražari su pustošili po sobama, prevrćući sla- 
marice, oskudnu posteljinu i tražili ono što je bilo nedopušteno držati: no- 
ževe, pa i najmanje, željezne žlice (mogle su se posjedovati samo drvene), 
molitvenike, krunice ili slične stvari. 

U prvim premetačinama stražari su pomno tražili molitvenike i krunice, 
Od skupljenih molitvenika bi u dvorištu Kule napravili lomaču i to uz veliko 
veselje, a krunice trgali i gazili. Osobito su tražili nešto napisano (nije bilo 
dopušteno imati olovku), jer su vjerovali da je sve napisano kontrarevolu- 
cionarno, upereno protiv postojeće vlasti, kažnjeničke ili državne. Budući da 
je to obično predugo trajalo, kažnjenici bi u dvorištu, pogotovo ako je bilo 
sunce i toplo, padali kao snoplje, nenavikli biti na čistom zraku i stajati, pa su 
ih najbliži morali podizati, vraćati svijesti i hrabriti na daljnje čekanje. 

Kad bi sve bilo gotovo, pojavio bi se stražar koji je čitao imena kažnje- 
nika po pojedinim sobama. Tad bi nastajala strka, jer je svatko tražio svoju 
novu sobu i novo, nepoznato društvo. Kad bi se pak kažnjenik snašao u no- 

vom društvu, slijedila je nova premetačina i novi raspored. Sve je to bilo 
-upravljeno na to, da u svaku sobu bude raspoređen barem jedan potkazivač 
(cinker), kako su govorili dugogodišnji kriminalci, koji su u tom pogledu 
imali bogato iskustvo. Zato su oni uvijek savjetovali: “Ako govoriš, ne piši, 
ako pišeš ne potpiši, ako potpišeš, reci da su te prisilili.“ 

Promijenila se je uskoro i uprava kaznionice: Upravnik Kosak i Komesar 
Krajina otišli su na-nove dužnosti, a zamijenili su ih: Jovo Radić, upravnik, 1 
Nikola Cimeša, komesar, sekretar, ali se bitno nije ništa promijenilo. Sekre- 
tar Cimeša je svakog zatvorenika zvao Jura, pa su s vremenom kažnjenici i 
njega međusobno i potajno tako zvali. Tako je - kažu oni koji su imali više 
iskustva, a nekoji su bili i u Lepoglavi - tamošnji upravnik Josip Špiranec 
zvao svoje kažnjenike, pa se je to sviđalo i Cimeši, koji je bio njegov po- 
moćnik, te je produžio takvom praksom. Režim se je ipak nešto postrožio, jer 
su uskoro počele tzv. revidacije. Do tada nije nitko mislio da se kažnjenici 
moraju popravljati, jer se smatralo da će manje kazne osuđenici izdržati, da 
će se visoke kazne iz revolucionarnog doba smanjiti, neke i ukinuti, jer su i 
najviši rukovodioci javno govorili, da je u ono doba počinjeno mnogo 
nepravdi koje će se s vremenom ispraviti, pa će svi kažnjenici postepeno 
izaći na slobodu. 

Sada se je ukazala nova, vanjštinom privlačna, a zapravo lažna prilika, da 
što prije iziđe na slobodu. Potrebno je samo: 

1. Najiskrenije reći sve o sebi, 

2. Reći sve što znaš o svojim najbližima 

3. Iznijeti sve poznato i nepoznato o svojim prijateljima i svima poznatima. 

Tko ispuni sva ta tri uvjeta i nakon što se dokaže, mogao se je nadati 
smanjenju kazne ili ranijem, uvjetnom otpuštanju, ali je sve to sasvim ovisilo 
od zatvorske uprave. 

Pričalo se je da je ta metoda uspješno započela u II. odjelu sa zatvorenici- 
ma s Golog otoka, koji su nastojali ostati vjerni majčici Rusiji. 

Govorilo se je i o strahotama koje su morali trpjeti oni koji su odbijali 
tzv. revidaciju. 

Ono čega su se zatvorenici strahovito bojali, taj pasupsk revidacije 
započeo je uskoro i među njima. 

Sve bi zatvorenike skupljali u netom dovršenu kinodvoranu - napravljenu 
“od materijala srušene crkve - i na pozornici su se uskoro pojavili raznoliki 

poznati i nepoznati zatvorenici, koji su otvoreno optuživali sebe i svoje pri- 
jatelje s kojima su do jučer dijelili posljednji komad kruha i zadnju cigaretu 
(opušak) za razne nevjerojatne, strašne zločine. To je bilo zaprepašćujuće, ali 
su oni nastupali samouvjereno, sigurni da će optužujući druge sebi pomoći, 
ali se rezultat nije mogao ni naslutiti, a kamoli ostvariti, jer je sve to dugotraj- 
ni proces, pa brzog i masovnog otpuštanja nije bilo ni na vidiku. 

Jednom je prilikom, kad su se osuđenici sakupili u kinodvorani, bilo 
određeno da svećenici budu raspoređeni u prve redove. To je naviještalo 
neko vjerojatno neugodno iznenađenje. Tako se je uskoro i dogodilo. Kad je 
nastala više puta zahtjevana tišina na pozornici se je pojavio komesar Cimeša 
i odmah započeo oštar govor protiv Katoličke crkve i Pape, a posebno protiv 
svećenika optužujući ih da su oni duhovni začetnici svih ratnih zločina, da su 
nepopravljivi i u zatvoru, jer svojom propagandom kvare osuđenike odvra- 
ćajući ih od jedinospasavajućeg socijalizma, koji jedini ima svijetlu i vječnu 
budućnost. 

Kažnjenici su taj huškački govor često prekidali raznim uzvicima, živo i 
dugo pljeskali i na koncu - kako je to bilo valjda naručeno - skočili na noge te 
dugo i dugo uzvikivali skandirajući državi i drugu Titu. 

Svećenici su ostali sjediti i vladali su se kao da se sve to njih ne tiče. To 
je za komesara, ali i za ostale osuđenike, bila hladna kupelj. Komesar je bio 
zaprepašten, htio je nešto reći, to osuditi, ali je bio toliko iznenađen i uzbu- 
đen, da nije mogao naći prikladnu riječ osude, bio je pomalo nesiguran, pa je 
ubrzo raspustio zatvorenike i oni su se povratili u svoje sobe uzbudljivo ra- 
spravljajući, raščlanjujući najnoviji događaj. 

Nastavak je uskoro slijedio. Nakon dva dana stigli su neki ljudi, referenti 
iz Ministarstva u Zagrebu koje je komesar o svemu izvijestio, da ispitaju 
slučaj. Svi su svećenici bili pojedinačno pozivani u upravu, gdje su bili 
opširno ispitivani. Oni su svu krivnju svaljivali na komesara koji je vrlo ne- 
taktično postupio napadajući i optužujući Crkvu, Papu i svećenike koji se ne 
osjećaju krivcima, a nisu dali nikakva povoda takvom postupku. 

Referente su zanimale kolovođe, one koji su pravili takve planove ili one 
koji su naređivali takvo vladanje, a takvih zapravo nije bilo. Svatko se je 
opravdavao kako je najbolje znao i referenti nisu puno doznali. 

Ispitivali su na koncu, gdje je pitani sjedio, tko je bio ispred i iza njega, a 
tko sa strane. Budući da je odgovor najvećma bi: "Ne znam! Nisam na to 

pazio!" - referenti su se ljutili i znatiželjno pitali: “Kako to da nitko ništa ne 
zna?",ina tome je sve prestalo. 

Dugo se je na to pitanje citirao odgovor jednoga na duge kazne osu- 
đenoga svećenika koji je rekao: “Ne znam ! Da sam znao da ćete me to pitati 
bio bih pazio, pa bih vam znao odgovoriti.“ 

Referenti su ubrzo otišli, a da nisu stekli neka određena znanja osim da je 
komesar kriv za ispad, pa nije bilo nikakvih loših posljedica. 

Bila je šteta da zatvorenici sjede besposleni - tako se je širio glas, premda 
su mnogi željeli raditi, jer bi im tako brže prolazilo vrijeme, a ovako su nakon 
uređenja postelje-slamarica morali čekati do povečerja, da se mogu ponovno 
uspeti i odmarati - pa su svećenici bili određeni za posao. 

U jednoj sobi u prizemlju Kule osnovana je košaračka radionica za koju 
su određeni svi radno sposobni svećenici. Voditelj je bio civil, postariji, 
omanji, mršavi čovjek okrugla lica, živih očiju, mirnih pokreta, po izgledu 
dobroćudan i opušten, koji ih je trebao poučiti kako se prave košare. 

On nije znao - tako se je po njegovom prvotnom vladanju moglo za- 
ključiti - tko su ti njemu povjereni radnici (on ih je smatrao zatvorenicima), 
pa ih je nastojao temeljito poučiti kako se to radi. Bio je uvelike iznenađen da 
su osuđenici njegovu pouku sasvim brzo shvaćali i u život, u pletenje odmah 
primjenjivali, a kad je doznao da su to svećenici - najškolovanija košaračka 
radionica u Jugoslaviji, a vjerojatno i u svijetu - kako su oni međusobno go- 
vorili - pouka je sasvim prestala. 

On je redovito dolazio na posao, ali se vladao kao da nije nazočan, a kad 
bi nastalo neko pitanje kako dalje raditi-plesti, on bi obično govorio: "Ne 
pitajte mene. Pitajte jednoga od vas i on će vam to bolje objasniti." Bilo je 
među svećenicima zaista pravih majstora (Nikola Soldo), koji su u ko- 
šaračkom zanatu mogli druge prikladno poučavati. 

Ponekad bi ponestalo šiblja za pletenje, pa je iznađeno drugo zanimanje: 
pletenje konopa od posebno duge trave, pa su i u tome mnogi uskoro postali 
pravi, izučeni majstori. 

Sve je to razmjerno kratko trajalo; kako je brzo i nenadano počelo, tako 
je neočekivano i prestalo, pa su svećenici opet uvršteni među neradnike. 


Pustio si da pred dušmanima uzmaknemo, 
i opljačkaše nas mrzitelji naši. /Ps 44,11/ 

Nedjelja je obično bila dan odmora, osim za kuhare, koji nedjeljom nisu 
kuhali večeru, pa su taj dan zvali "bez večere", radili su samo službujući u 
pogonima čija djelatnost nije smjela prestati. 

Pospremale su se sobe, čistila i isprašivala posteljina (obično u dvorištu), 
uništavale se buhe i stjenice, zaprašivalo se DDT-ijem i mijenjalo se rublje. 
Popodne se išlo na nogometne utakmice, kulturne i kinopriredbe. 

Kaznionica je trošila puno drva, u kuhinji i jer su se sve stražarske i 
službeničke nastambe, a i kažnjeničke radionice morale, pogotovo zimi, sta- 
Ino grijati. Drva bi iz udaljenih šuma dolazila rijekom i to splavima ili nato- 
varenim lađama, koje bi se ukotvile nedaleko kaznioničkih vrata prema rijeci 
Savi, a odatle ih je trebalo iskrcati. Kažnjenici bi obično napravili lanac - 
tako se zvalo ustrojstvo kažnjenika u kojemu je prvi kažnjenik bio na lađi ili 
na splavi s drvima i prvu cjepanicu dodavao susjedu, taj bi je dodavao dalje 
dok nije stigla zadnjemu, koji bi ih slagao na za to određenom mjestu u 
kaznionici - i tako iskrcavali dovezena drva. To su obično radili mladi 
osuđenici, nekad dobrovoljci kojima je to ponekad bila zabava. 

Jedne su nedjelje svi radno sposobni svećenici bili izvedeni u dvorište 
Kule 1 pitali su se međusobno što to znači? Kad su došli stražari, koji su ih 
trebali pratiti, oni su pitali: "Kamo se ide?" "Idemo iskrcavati drva" - rekli su 
podsmjehujući. 

"Znate li vi da je nedjelja dan odmora?" - pitali su neki svećnici. 

“Znamo, pa što?" - pitali su znatiželjno stražari. 

“Tada mi ne idemo na posao" - protestirali su nekoji. 

“To se nas ne tiče. Mi imamo naređenje da vas pratimo na rad" i zapo- 
vjednik je odmah naredio: “Naprijed marš!" 

Svećenici su bili postrojeni u četveroredove za pokret, ali se na zapovjed 
nije nitko pomakao. Zapovjed je ponovljena, ali je rezultat bio jednak. 
Stražari su bili zabezeknuti - to je bilo nešto nečuveno - kratko su se tiho 
pošaptali, pa je jedan od njih žurno otišao, a svećenici su ostali čekati. Za čas 
se je pojavio zamjenik upravnika, komesar Cimeša i odmah počeo propitki- 
vati o čemu se radi, u čemu je nesporazum, kao da ništa nije znao. 

Istupio je o. Josip Visković, franjevac, redovnik Provincije Presvetog 
Otkupitelja iz Splita iz samostana Gospe Lurdske Zagreb i od prilike rekao: 

"Prema kućnom redu, mi nismo dužni u nedjelju raditi. Osim toga mi smo 
svećenici, kojima je i po vjeri zabranjeno u nedjelju raditi, pa se toga mo- 
ramo držati.“ 

“Vi, dakle ne ćete u nedjelju raditi?" - kao da je pitao komesar. 

"Ne da ne ćemo, nego ne možemo i ne smijemo nedjeljom raditi, jer se to 
protivi kanonskim propsima, vjerskim i crkvenim zapovjedima, a i ovdašnjem 
kućnom redu" - odgovorili su. 

"Naprijed!" - poviknuli su komesar i stražari, ali se nitko nije pomakao. 
Na koncu su vraćeni u sobu s ozbiljnim prijetnjama, ali nije bilo posljedica. 
Ostali su dulje vrijeme u sobi, te nisu smjeli izlaziti osim na jutarnju tjelo- 
vježbu i mrtvu šetnju, a nisu se smjeli družiti s drugim osuđenicima, jer na 
njih negativno djeluju (takvo je mišljenje rukovodstvo širilo među osuđenici- 
ma). To boravljenje u sobi nije bilo teško i neugodno. Puno teži je bio rad, 
pogotovo zimi, budući da su kažnjenici bili nedovoljno hranjeni i loše 
obučeni. Kad su bili sami, sobni starješina im je bio dr. Marko Klarić, bivši i 
budući župnik župe sv. Petra u Zagrebu, a s njim je bilo lako bivovati. 

Nedjeljom bi u određeno vrijeme nastao muk, slavila se sv. misa, dijelila 
sv. pričest i tako se dobivala snaga za daljnje podnošenje patnja. Nitko nije 
ništa znao, a svi su znali sve, ali jer nije bilo prokazatelja sve se je to jako 
dugo i uspješno odvijalo 1 krijepilo duše. 

Kad nije bilo zabrane, paketi su redovito dolazili, pa se je dijelilo i onima 
koji su bili pod zabranom i onima koji nisu primali, pa je to krijepilo tijelo. 

Olovke su im bili davno oduzeli 1 bilo ih je zabranjeno imati i štogod 
pisati. Zbog nekakvih nejasnih brčkarija bio je jedan osuđenik pozvan u 
upravu i od njega je traženo da pročita napisano, jer je taj zgužvani papir 
nađen u njegovoj slamarici prigodom nedavne premetačine. On to nije znao 
ili mogao, a možda nije htio - tvrdio je da to nije njegovo pisanje - pročitati 
onako kako su to od njega tražili, pa je podvrgnut mukama. One su bile vrlo 
okrutne, batine užasne, da je on u očaju skočio s prvog kata kroz prozor na 
je pričala čitava kaznionica, premda je to bilo strogo zabranjeno. 

Ni svećenici nisu ostavljeni na miru. Često bi sa službujućim stražarom 
dolazili neki nepoznati uniformirani ljudi i uvijek su znatiželjno ispitivali 
pojedine osuđenike: "Zašto si suđen?" "Jer se je nekome prohtjelo" - rekao je 
jednom prilikom o. Ivan Abrus, redovnik Provincije Presv. Otkupitelja iza- 
zvan nakon mnogih sličnih pitanja osuđenicima. Taj je, sigurno neki referent, 
istražitelj pobijesnio i počeo urlati: 

"To znači da si ti nedužan i da se je nekome samo prohtjelo da te osudi. 

To je uvreda za naš narodni sud, za našu demokratsku vlast i tebe treba stro- 
go kazniti." Nakon toga otišli su bijesni i već sutradan redovnik je pozvan na 
raport, dobio 14 dana samice i odmah otišao na odsluženje kazne. 

Drugom prilikom jedan je svećenik na sličan upit odgovorio "Ne znam!" 
i dobio osjetljiv udarac u prsa, udarac nogom je izbjegao, jer je pravodobno 
uzmaknuo, a samicu je odslužio. 

Među svećenicima bilo je starijih i bolesnijih ljudi, a nekoji i od onih koji 
su radili trebali su počesto zdravstvenu zaštitu, liječnički pregled, lijekove, 
poštedu, oslobođenje od rada. 

Trebalo se već uvečer prijaviti za liječnički pregled ("na lekarsku" - go- 
vorili su), a ujutro, kad su se drugi postrojavali i raspoređivali za rad, morali 
su se i oni postrojiti u redove i čekati. Kad su svi osuđenici razvrstani i otišli 
na rad, oni su morali i dalje čekati tako da se je mnogoput događalo, da su 
mnogi iznemogli gubili svijest i padali. Tko je pao ili nije mogao hodati njega 
su, kad bi došlo vrijeme polaska, strpali u drveni sanduk, u kojemu se nosio 
kruh iz pekare za osuđenike i oni jači morali su ga nositi u bolnicu. U po- 
četku je uvijek bilo puno prijavljenih za liječničke preglede, ali se je s vre- 
menom broj sve više smanjivao, da bi ostajali samo najbolesniji. U tome 
čekanju, padanju i nošenju do bolnice nekoji su i umrli. 

Postupak s njima bio je vrlo jednostavan. Mrtvaca bi ostavili do sutradan, 
a tada su ga zamotali, položili na kola i u pratnji stražara i četiri zatvorenika 
kroz vrata prema Okučanima odveli u obližnje selo Uskoke. Zatvorenici bi 
na groblju iskopali jamu i u nju ga položili i tu je morao ostati dok ne istekne 
njemu dosuđena kazna. Tek tada ga je rodbina mogla uzeti i prenijeti u 
obiteljsku grobnicu kako bi mrtvac konačno našao svoj mir. 

Tako su se i najteži bolesnici bojali prijaviti za posjet liječniku, da se na 
putu do bolnice još više ne razbole, da im putem ne pozli, pa da umru. 
sno pregledali bolesnike, određivali lijekove, ako je bilo potrebno kažnjenika 
oslobađali od teškog rada, ali je konačnu odluku donosio stražar koji ih je 
dopratio, a po njemu su svi bolesnici bili zdravi i proglašavani "zabušanti- 
ma". Bolesnici od bolnice vraćali su se _ natrag sasvim zdravi i za svaki rad 
sposobni. 

Nakon dugogodišnje robije svećenik je obolio od avitaminoze - nedosta- 
tka vitamina, pa su se pojavili prištevi, osip po čitavom tijelu. 

. Sudrugovi su ga prijateljski savjetovali da se prijavi za liječnički pregled, 
ali se on strašio procedure stajanja i čekanja prigodom odlaska u bolnicu, pa 
je oklijevao, odgađao. Uvjeravali su ga da je došao novi liječnik civil i da je 
sada postupak u bolnici sasvim drukčiji. O bolesti sada ne odlučuje stražar 
nego liječnik i to prema stupnju bolesti vrlo objektivno. Konačno su ga na- 
govorili i on se prijavio za bolnicu i nakon dugog čekanja i uzbuđenja tamo i 
stigao. 

Kad je došao na red, liječnik ga je pažljivo pogledao i rekao: "Ti imaš 
vatre." Uhvatio ga je za ruku i kad je doticaj potvrdio njegovu pretpostavku 
pitao je: "Kako si ovamo došao? Tko te je doveo?" Nije mogao vjerovati da je 
došao sam, jer je imao visoku temperaturu. 

Kad je osuđenik zavrnuo rukav, liječnik je bio vidljivo iznenađen, jer je 
ruka bila sva u ranama, krastama. Odmah je potražio osobni karton i sasvim 
iznenađen pitao: “Zar ti nakon toliko godina nisi bio nikad kod liječnika?" 
Karton je naime bio prazan, a u nj se brižljivo unosio svaki bolnički posjet. 
Nakon negativnog odgovora, bio je sasvim uzbuđen i zahtijevao da osuđenik 
skine košulju. Kad je vidio krastava prsa i leđa, odmah je rekao: “Tebe treba 
odmah poslati u bolnicu u Zagreb." Nazočni stražar je oštro protestirao govo- 
reći da je to teški kažnjenik (20 g.), a k tome i svećenik, te ne može napustiti 
kaznionicu. 

Liječnik se nije ni najmanje osvrtao na stražareve riječi, nešto je žurno 
zapisivao i na koncu je rekao: "Bit će onako kako ja kažem! Sada ga možeš 
odvesti natrag." Kažnjenik se je u pratnji stražara vratio u odjel, u Kulu, u 
svoju sobu i smatrao da je sve to još jedna okrutna šala. 

Nakon nekoliko dana došao je stražar po njega, strpljivo čekao dok se je 
on spremio, odveo ga do kaznioničkih vrata prema Okučanima gdje je već 
čekao pokriveni kamion na koji se je on s jednim stražarom popeo i odmah su 
krenuli. Kad su se vrata kaznionice za njima zatvorila, bilo mu je nekako 
lakše, premda je sigurno znao da to nije konac. 

Krajolik nije uopće poznavao, pa premda je pažljivo gledao, što se je iz 
kamiona moglo vidjeti, nije ništa prepoznavao. I stražar je pogledao, ali kao 
da ni on nije ništa prepoznavao (izgledalo je da nije iz tog kraja), pa su tako 
uglavnom šutke dalje vozili. Znalo se je samo da se vozi u Zagreb (tako su 
rekli prije početka vožnje) 

Kamion je tresao, poskakivao (trebalo se je pridržavati), ali je hrabro išao 

naprijed i na koncu su stigli pred jednu golemu građevinu za koju su rekli da 
je u jednom dijelu kažnjenička bolnica. 

Bio je već sumrak, a da je bio 1 bijeli dan osuđenik nije mogao ništa vi- 
djeti ni prepoznati, jer nikad tamo nije bio, pa se nije mogao ni snaći. Bez 
nekih posebnih formalnosti bio je primljen u kažnjeničku bolnicu i smješten 
u sobu s nekoliko osuđenika iz raznih kaznionica, koji su trebali liječničku 
pomoć. Bili su prijateljski raspoloženi i s njima je bilo ugodno prebivati. Bili 
su uglavnom veseli, a o kaznama se malo ili nimalo govorilo. Tamo je ostao 
dvadesetak dana, a liječnici kao i ostalo osoblje bili su vrlo ljubazni i susre- | 
tljivi, te su ga uspješno liječili i izliječili (tome je sigurno pomogla i bolja i 
raznolikija prehrana), pa su ga nakon toga opet dopratili u Staru Gradišku. 

Premda se životni, pogotovo prehrambeni uvjeti nisu uopće promijenili, 
bolest se za čudo nije više nikad pojavila. 

Kad su imforbirovci (tako su ih zvali) s Golog otoka stigli u II. odjel, a 
raniji osuđenici prebačeni u Kulu, nitko nije vjerovao da bi se uskoro moglo 
nešto promijeniti. Osuđenici iz Kule išli su u skupinama na kupanje u II. 
odjel, jer su tamo bili tuševi, prostor za kupanje. U tom dolaženju i odlaženju 
osuđenici bi se viđali - oni su bili obično na prozorima i znatiželjno proma- 
trali što se vani događa - a neki su se i prepoznavali (Nikola Sereći), pa bi se 
međusobno dovikivali što je bilo strogo zabranjeno, a stražari bi takve strogo 
kažnjavali. 

Kupanje je predstavljalo pravi pothvat, rijetko neki posebni užitak. Cijela 
se skupina morala svući i ući pod tuševe. Rukovoditelj je bio kažnjenik, koji 
je bio prilično nevješt, te bi najprije pustio sasvim hladnu vodu, da su kaž- 
njenici masovno bježali kako bi se zaštitili, pogotovo zimi. Tada bi počela 
teći mlaka voda i kažnjenici su se vraćali pod tuševe. Odjednom bi počela 
teći prevruća voda i kažnjenici bi opet vikali, vrištali i bježali, pa se opet gu- 
rajući vraćali. Neki su se u tom bježanju i vraćanju uspjeli nasapunati, ali bi 
odjednom nestalo vode, pa su se kažnenici morali kojekako snalaziti. Netko 
bi se potpuno, netko djelomično obrisao, a svi su se morali brzo obući (jer su 
stražari požurivali) i odamh se u pratnji vratiti. Od jednog do drugog kupanja 
nekad je prolazilo više mjeseci i tad bi se opet ponavljala poznata igra. 

Kad bi se kažnjenici žalili na neugodan zadah nogu, tada bi po nalogu 
službujućeg stražara bila donesena malena drvena posuda s vodom i svi su u 
sobi (pedesetak) morali oprati noge u istoj vodi. I to se zvalo higijenom. 

Kad je stupio na snagu novi zakon o izdržavanju kazne po kojemu su svi 
radno sposobni kažnjenici morali raditi i tako sebe uzdržavati, svi zaposleni u 
radionicama poduzeća "Sava" bili su plaćeni kao da rade kao slobodni ljudi u 
nekoj tvornici, ali je njihova plaća išla kaznionici za njihovo uzdržavanje. 
Kažnjenik bi dobivao samo ono što je uradio iznad propisane norme. Budući 
da je među kažnjenicima bilo izvrsnih majstora, oni bi visoko premašivali 
normu, pa se ona stalno povećavala, tako da su je rijetki mogli dostići, a ka- 
moli premašiti. 

Hrana je također nešto poboljšana, te se je u mesnim danima moglo naći 
i komadićak mesa. I postupak prema osuđenicima postao je nešto blaži, pa je 
nekima sproveden novi postupak, novo suđenje (obnova procesa), a rijetki su 
dobili neznatno ublaženje kazne. Proglašena je godišnja amnestija, koja se je 
odnosila pak samo na one za koje bi kaznionička uprava jamčila da su se 
popravili, bili spremni na suradnju. U to vrijeme mnogi koji su bili suđeni 
prema nekim njima nepoznatim paragrafima ili nisu nikad dobili presudu, 
usudili su se tražiti je i nakon nekog vremena bi je dobili. 

Nakon što su mnogi kažnjenici otišli na izvanjske, javne radove i brisani 
iz kaznioničke evidencije, matični su se brojevi ostalih osuđenika znatno 
smanjili, pa je osuđenik br. 2019 dobio br. 89 (Nikola Soldo br. 1). 

Kako osuđenik nije zapravo znao zašto je suđen, pročitano mu je neko- 
liko paragrafa Vojnog kaznenog zakona (br. 12,14,16) koje uz najbolju volju 
nije mogao razumjeti, a presudu nije nikad dobio, to je na postavljena pitanja 
odgovarao: "Nešto znao, pa nisam prijavio“ i ispitivači bi bili uglavnom 
zadovoljni. Prijatelji, osuđenici su ga u to vrijeme nagovarali da traži svoju 
presudu, te se on nakon dugog vremena odlučio preko uprave kaznionice od 
Okružnog suda u Dubrovniku tražiti svoju presudu (vojni sudovi takve vrste 
bili su već davno ukinuti). Bio je jako znatiželjan hoće li ona stići i kako će 
izgledati. 

U to se je vrijeme počelo govorkati, kako osuđenici informbirovci polako 
napuštaju II. odjel, te kako će osuđenici uskoro tamo preseliti, a u Kuli će 
opet biti radionice 1 skladišta. 

Kad je izgledalo da je tzv. revidacija prestala (o toj revidaciji među novi- 
jim osuđenicima, koji se nisu mogli ili htjeli odreći majčice Rusije, pričale su 
se strahote), procurila je vijest da je revidacija izvršena i među svećenicima. 
Svećenici su još doduše bili zajedno, nisu raspoređivani na rad, ali se počelo 
govoriti da su razvrstani u tri skupine: 

1. Popravljeni, 

2. Oni za koje postoji opravdana nada da će se popraviti i 

3. Nepopravljivi. 

U te glasine nitko, a pogotovo svećenici, nije vjerovao, jer nije bilo 
izvanjskih znakova da se je među njima provodila revidacija. 

"Prema kojim mjerilima je to izvršeno?" - pitali su svećenici, koji nisu 
mogli vjerovati govorkanjima. 


128 


26. ŽIVOT S KRIMINALCIMA 


Nova glasina potiskivala je staru, pa se je o novoj neko vrijeme žučno 
raspravljalo, komentiralo 1 - prestalo. Najnovija vijest potisnula je sve ostale. 
Šaptalo se ispočetka da se čulo, a poslije se glasno govorilo: II. odjel je 
ispražnjen, tamošnji preživjeli osuđenici vraćeni su na Goli otok, gdje su već 
sagrađene nastambe u kojima će moći stanovati i raditi. Govorilo se je op- 
širno, potanko, kao već detaljno poznato, a tada je i to kao i obično najednom 
prestalo. 

Iznenađenje je ipak uskoro stiglo. Jednog su jutra svi osuđenici iz Kule 
morali sa svojim stvarima izići u dvorište (krug) i nakon prebrojavanja u 
redovima krenuti kroz "kapiju" prema II. odjelu. U tamošnjem dvorištu jedan 
je stražar čitao imena i prezimena osuđenika, koji su bili raspoređeni po poje- 
dinim sobama. Svećenici su također bili raspoređeni po različitim sobama, 
upravo onako kako se je to unaprijed nagađalo, prema visini dosuđene kazne 
(5, 101 20 godina). 

"Nepopravljivi" s najduljim kaznama dospjeli su u veliku sobu na katu, 
krajnju prema samicama s kriminalcima, koji su bili zaduženi, podgovoreni, 
da ih muče, maltretiraju kako bi ih prisilili na suradnju - to su neki kasnije ja- 
vno izjavljivali - a za nagradu bilo im je obećano smanjenje kazne i puštanje 
na slobodu. 

Kod smještanja nije bilo problema, jer je sve unaprijed predviđeno. Dva 
svećenika nisu mogla biti zajedno, svakome je bio dodijeljen jedan krimi- 
nalac kao "anđeo čuvar". Ispočetka su oni u svojem povjerenom poslu bili 
vrlo marljivi, bezobzirni, nasrtljivi, pa su se neki bavili i krađom, a često 1 
otimačinom. 

Ako bi kojem svećeniku stigao paket s hranom - mnogi su imali zabranu 
primanja paketa - on je noću, a često i danju jednostavno pokraden, a da se 
vlasnik nije smio ni požaliti. Često je svećenicima nestajala i posteljina, pa je 
okradeni morao, većinom uspješno, moliti da mu vrate stvari. Kad su krimi- 
nalci s vremenom uvidjeli da od obećanja sniženja kazne i puštanja na slobo- 
du ne će biti ništa, oni su se stubokom izmijenili. Krađe su se urijedile, a 
otvoreni progoni su sasvim prestali. Oni su tada iskreno i otvoreno govorili o 
njima povjerenim zadacima, koja su i sami smatrali neljudskima, pa su od 
njih odustali i nastojali sa supatnicima mirnije živjeti. Često su kao ispriku 
govorili: “Nije teška robija, teški su robijaši“" (jedan drugome otežava život). 

I ranije, kad su neki svećenici po kazni bili raspoređni s kriminalcima, 
bilo je slično. Ispočetka progoni i neprijateljstva, a kasije smirivanje, gotovo 
prijateljski suživot. 

Neki su kriminalci bili vrlo snalažljivi trgovci. Trgovali su i mijenjali 
kruh za cigarete, pa premda je to bilo strogo zabranjeno, u njih se uvijek 
moglo naći i kruha i cigareta, makar je često bila oskudica kruha, osobito kad 
se nije radilo, pa se dobivalo 25 dkg. 

Premda su se kriminalci međusobno uglavnom dobro slagali i prijateljski 
pomagali - osim s onima, koji su ih odali (cinkali) - nekad bi među njima 
dolazilo do svađe i tučnjave. 

“Zašto ste se potukli?" - pitali su oni koji su ih uspjeli rastaviti. 

“Kod ustajanja rekao mi je 'Dobro jutro!',a meni u zatvoru nije 'Dobro 
jutro“ svanulo" - odgovarao bi napadač. 

Jednom prilikom posvadila su se dva kriminalca, inače dobri prijatelji, i 
jedan je kao u šali pljusnuo drugoga. Taj je iznenađen stao i nije se mogao od 
iznenađenja snaći. Dok je on još oklijevao ne znajući što će poduzeti i kako 
se vladati, prvi je šaleći se rekao: 

"Zašto se čudiš? Da si pravi vjernik, znao bi što piše u Sv. pismu: 

Udari li te tko po desnom ozbrazu, okreni mu i drugi' (Mt 5,39) Taj je 
neko vrijeme stao i razmišljao, a onda mu pruži i drugi obraz. 

Taj se je smijao svojoj pobjedi i pljusnuo ga i po drugom obrazu. Udareni 
se trgnuo, zaprepašten nad ovakvom drskosti, a tada je poskočio i pesnicom 
udario napadača u slijepoočnicu. Taj se kao pokošen srušio na pod. Ustajući 
i otresajući se govorio je: "Kakav si ti vjernik kad ovako postupaš? Ti sigurno 
ne znaš da nakon pružanja i udaranja po drugom obrazu ništa ne piše, pa 
neka ti to bude opomena." 

Nazočni, čitava soba, su se podsmjehivali i dugo o slučaju raspravljali, 
jer je ovo bilo nešto nesvakidašnje, vrlo neobično, ali i poučljivo. 

Jednom prilikom je jedan osuđenik neposredno nakon ustajanja teško 
disao, snažno otpuhivao, kao pijan posrtao, pa su ga neki znatiželjno zapitki- 
vali i bili mu spremni pomoći: "Što ti je? Da nisi možda bolestan?" 

“Sanjao sam da sam radio, pa sam se još i znojio i osjećam se strašno 
umoran" - odgovarao je upitani. To je njihov crni humor. 

Kad bi bili raspoloženi, rado bi se zadirkivali, rugali jedni drugima kako 
su ludo radili i glupo i neoprezno dospjeli u zatvor. 

“X Akobi se netko, nakon izvršene kazne, spremao na slobodu, kući, tad su 
mu sudrugovi šaleći se 1 rugajući govorili: "Dragi moj, ti ne ideš kući, ti ideš 
od kuće, jer ovo je tvoja kuća i ti ćeš se uskoro u nju vratiti.“ 

Tako se je mnogoput i dogodilo. Na slobodi nije našao obitelj koja bi ga 
prihvatila - obitelj je bila razbijena ili se njega radi njegova vladanja odrekla, 
posao nije mogao naći, jer nije imao zanata, pa ga nitko nije htio uposliti, 
pogotovo kad bi doznao da je bio u zatvoru, da je došao iz kaznionice, a tre- 
balo se prehranjivati, pa bi se oslobođenik vratio svome starom zanatu - krađi, 
uskoro bio uhvaćen, suđen i svojim drugovima u kaznionicu dopraćen. Oni bi 
ga veselo primali i gotovo se radovali što su se ispunile njihove prognoze. 

Tako se nastavljao i obnavljao kaznionički život. 

Oni nisu bili oduševljeni radom. Nastojali su ga svakako izbjeći, a ako bi 
bili određeni za rad, nastojali su raditi što manje. Govorili su: “Bolje je na G 
ležati, nego na RI raditi", pa su izmišljali razne bolesti samo da ne moraju 
raditi. 

Nekad bi ih izvodili na rad - iskrcavati drva, čistiti i prevoziti ciglu, 
pomagati na građevini i slično, i oni su uvijek bili vrlo solidarni. Ako jedan 
zbog bolesti ili nekog drugog razloga nije mogao raditi, drugi su mu spremno 
pritekli u pomoć. Bili su tako spremni pomagati i svećenicima da im tako 
olakšaju posao. To se slaganje nije upravi nikako sviđalo, ali nisu ništa 
poduzimali i mijenjali. 

Boraveći među kriminalcima u nekoliko navrata nekoji su svećenici 
mogli čuti i doživjeti mnogo toga o čemu je trebalo i te kako razmišljati jer je 
među njima bilo vrlo pametnih koji su, nažalost, zastranili. Poznatu poslo- 
vicu "Tko rano rani, dvije sreće grabi" oni su izmjenili "Tko rano rani ili je 
pekar ili lud." 

“Treba zatvoriti onoga koji voli manji komad, jer on nije sposoban za 
život." "Lako je ukrasti, ali je teško podijeliti, jer svatko smatra da je njegov 
dio premali." "Umiljato janje dvije majke sisa" stara je riječ. “Bezobrazno 
tri", dodavali bi oni. 

"Japan je zemlja smiješka, a Jugoslavija smiješna zemlja." 

Kaznionica je imala tri odjela: Kula, najteži kažnjenici (10-20 g.), II. 
odjel (1-10 g.), III. odjel poluslobodnjaci, a IV. odjel je čitava Jugoslavija 
dodavali bi. 

"Nad Jugoslavijom, bi trebalo razapeti šator i to bi bio najveći cirkus na 
svijetu." 

Kad bi stražar nekog kriminalca korio ili ga udarao, taj je vikao: “Udri, 
udri, već su se rodili koji će vas tući." Kad bi stražar trčao za njim i pitao: 
"Što si to rekao?", on bi obično odgovorio: “Ništa, ništa! Ja nešto sam sa 
sobom razgovaram. Kad hoću da budem u boljem društvu, tada sam sam." 

I tako bi to prošlo. 

Među njima bilo je zanimljivih ličnosti koji bi pravilnim odgojem i 
školovanjem postali možda genijalci. 

"Ni vrag ne će pogane (zle)" - govorili su često s velikim užitkom. 

"A zašto?" - pitali su znatiželjnici. 

"Oni bi se tamo mogli organizirati i oteti mu vlast" - odgovarali bi. 

"U prijašnja vremena se govorilo" - nastavljali bi pripovijedanje kad bi 
bili raspoloženi - “svoj svog do jame, ali ne u jamu, a sad je nastupilo vri- 
jeme: Svoj svoga metar dublje (zakopava)." 

"A zašto metar dublje?" - postavljeno je pitanje. 

"Da ga ne bi tkogod iskopao“ - glasio je odgovor. 

"Treba ubiti, barem zatvoriti (u ludnicu) onoga, koji voli manji komad" - 
govorili su. "Zašto?" - pitali su. 

"Jer takvi svojim postupkom osuđuju nas poštene“ - bio je odgovor. 
Tako je s vremenom od podnošljivosti nastalo prijateljsko ozračje. 


Izbavi me, Jahve, od čovjeka zlobna, 
zaštiti me od čovjeka nasilna. (Ps 140,2/ 


Kad bi bili raspoloženi, jezik bi se odvezao i oni nadovezivali raznolike 
priče: "Ima dvije vrste papučara: oni koji priznaju i oni koji ne priznaju."ili 
"Oni koji jesu i oni koji misle da nisu" | 

"Sastala se dva čovjeka nakon dugo godina. Išli su svojedobno kao 
dječaci zajedno u školu, ali ih je život razdvojio 1 živjeli su u udaljenim 
gradovima. Nakon obnavljanja školskih uspomena, slijedilo je mnoštvo me- 
đusobnih pitanja: a 

Kako živiš, je si li oženjen, imaš li djecu, kako živite u obitelji, ima li pro- 
blema?' - zapitkivali su se. 

'Krasno' - odgovarao je jedan. Oženjen sam, sa ženom se slažem, volimo 
se, djeca rastu, poslušna su, dobro uče i sve je u najboljem redu. Kako je kod 
tebe? "Nikako! (odgovarao bi zapitani) 'Sa ženom se nikako ne slažem, goto- 
vo se mrzimo. Ja jedno, a ona sasvim drugo, ja crno, ona bijelo i tako sve ide 

u raskorak. Djeca vide naše neslaganje, pa su neposlušna, slabo uče i sve ide 
naopako. 'Sam si kriv" - odgovara mu sudrug. 'Da si bio pametan, ti bi kod 
vjenčanja bio napravio sa svojom ženom ugovor kao ja.“ 

'Kakav je to ugovor bio?" - znatiželjno će sudrug. 

Prije nego smo se uzeli napravili smo ugovor: O velikim stvarima: hoće 
li izbiti svjetski rat, hoće li Amerikanci ili Rusi prije stići na Mjesec, tko će 
prvi upotrijebiti atomsku bombu, kakve će biti posljedice, odlučivat ću ja, a0 
malim, neznatnim stvarima odlučivat će ona.“ 

'Pa kako je to bilo u praksi?" - pitao je sugovornik. 

Vazda su bile male stvari." - odgovorio je pitani i obojica su zašutjela.» 

Drastičnija je bila sljedeća priča: 
= "Susrela se dva prijatleja, pa jedan zaprepašeno pita: Jadniče, tko ti izbi 
oko?" 'Brat!' - odgovori upitani. 

Pitalac se snažno udari rukom po čelu i reče: 'Baš sam bedast. Mogao 
sam tako i misliti da je brat kad je rana tako duboka.“ 

Mnogo se takvih priča moglo čuti, a svaki je od njih imao svoju osobnu 
po kojoj je on bio sasvim nedužan, a svi su drugi bili krivi. 

Kad bi ga stražar ili referent korio da se nije popravio, svaki je kao po 
dogovoru odgovarao: “Kako ću se popraviti kad je loša hrana." 

Referent bi rekao: "Blago tebi, ti ne možeš poludjeti." 

Oni koji nisu imali svoje obitelji ili kojih se obitelj odrekla, pa nisu dobi- 
vali pakete, često su navraćali u svećeničku sobu da dobiju malo kruha i 
prismoka i uvijek bi nešto dobili. To potkazivačima nije bilo pravo, pa su to 
rado i često prijavljivali, a stražari strogo na to pazili i uhvaćene strogo ka- 
žnjavali, jer je bilo zabranjeno nalaziti i družiti se sa svećenicima, jer oni na 
kažnjenike negativno djeluju, ali se uvijek iznašao način da se BONN po- 
mogne, a oni su zato bili neobično mnogo zahvalni. 

Svaki je imao svoju istinitu ili izmišljenu priču (sve su one bile slične) da 
pobude samilost, ali jednu ne možemo izostaviti. 

Jedan postariji mršavi čovjek, zvao se Trkulja često je zalazio svećenici- 
ma, uvijek nešto za jelo dobivao i kad je stekao povjerenje, nekima je 
ispričao svoju životnu, vrlo žalosnu priču. 

"Otkada se sjećam - što je bilo ranije, kad su se oni združili - ne znam - 
moji roditelji su živjeli u neslozi, neljubavi, bolje rečeno u mržnji. Nisu se 
svađali, jer nisu uopće razgovarali, a to je vrhunac mržnje. Živjeli su jedno 

uz drugo, ali ne zajedno. Otac je bio pijanica, pa je izgleda i majku na to 
naveo. On je povremeno radio, ali bi svuda zbog pijanstva brzo gubio posao. 
Majka je povremeno radila, prala stube u nekim kućama, ali i to je bilo 
rijetko i uz malenu, lošu nagradu. Stalno se je oskudijevalo, pa je bilo i gla- 
dnih dana. Oni su često odlazili od kuće, a vraćali bi se odvojeno kasno u 
noći. Nekad bi nešto donijeli za jelo, pa bi i meni dali. Kako su do toga 
dolazili nisu govorili, ali se dalo naslutiti, da to nisu čista posla. 

Čim sam stasao za školu, oni su me osim u školu redovito tjerali iz kuće. 
Kad sam govorio da moram učiti za školu, oni su govorili da se i bez učenja 
i rada može dobro živjeti i da moram učiti od malih nogu zarađivati za život. 
Nisu govorili kako dijete može zarađivati za svoj svakodnevni život, ali mi je 
jednog dana kad sam došao iz škole i tužio se da sam gladan, a u kući nije 
bilo ničega za jelo, niti novaca da se nešto kupi, otac jednostavno rekao: Idi, 
pa ukradi!" To je bila prekretnica. 

Otad sam se počeo družiti sa starijim dječacima, skitnicama, školu zane- 
marivao dok je nisam sasvim napustio 1 ulica je postala moja kuća, a kući bih 
rijetko navraćao. To je njima bilo drago, jer su me se tako oslobodili. U toj 
Skitnji naišao sam na jednog starijeg dečka, koji me je pokušao naučiti dže- 
parenju. On mi je način izvlačenja novčarki iz tuđih džepova na djelu 
pokazao, ali me je upozoravao da to može biti jako opasno pogotovo kad se u 
toj skupini ljudi nađe policajac ili agent i tada čovjek mora biti spreman 
iskakati iz jurećeg vlaka ili tramvaja i bježati glavom bez obzira, jer je uhva- 
ćenome kazna neizbježna. Sve sam njegove upute pažljivo slušao, dobro 
pamtio i nastojao temeljito izvesti. Nekoliko sam puta u gužvi kod ulaza u 
vlak uspješno uvukao ruku u tuđi džep i izvukao novčarku, koja nikada nije 
bila prazna. Kad bi to pokazao svome učitelju, on bi me uvelike hvalio i gov- 
orio da imam laku, zlatnu ruku. Obično sam radio sam, a rijetko bi me netko 
pokrivao i mjesto mene i sa mnom bježao. 

Na povik: 'Čuvajte se džepara!" - svatko se hvatao za novčarku i tako sam 
doznao gdje su novčarke, da znam kako ću raditi. 

Neko je vrijeme išlo sasvim dobro, dok jednog dana nisam nastradao. 
Zavukao sam ruku u džep agenta, policajca u civilu, koji kao da je to jedva 
čekao, pa je zadržao moju ruku s novčarkom u svojoj ruci. Odveo me je na 
policiju, odjel za kriminal, optužili su me za sve džepne krađe i kaznom od 
nekoliko godina poslali me u kaznionicu Lepoglava. 


134 


Kad sam došao na slobodu, roditelje nisam ni tražio, već sam se vratio 
svome starom poslu. Suđen sam preko sto puta i izdržao tridesetak godina 
robije u prekidima, pa sam opet pod starost stigao, nadam se posljednji put u 
zatvor. 

Nekad nisam bio uopće kriv, ali jer sam bio evidentiran, govorili su da se 
obrtimice bavim džeparenjem, pa je kazna automatski slijedila. 

Kad su partizani došli na vlast i Tito - kojega sam dobro poznavao iz 
Lepoglave, gdje je i on s Mošom Pijade robijao, a ja sam tamo bio poluslo- 
bodnjak, svaki dan ih viđao, donosio im cigarete, novine, papir 1 sve što im je 
trebalo - postao predsjednik Jugoslavije, mislio sam: idem ja u Beograd, pa 
će on učiniti nešto da ne moram u svojoj starosti biti u zatvoru. 

Odlučeno, učinjeno. Stigao sam u Beograd, došao do predsjednika Tita - 
svima sam govorio, da sam s njim robijao, pa je to bila sigurna propusnica - 
i s njim razgovarao. On se mene jedva prisjećao - nije ni čudo jer je u toliko 
dugom razgovoru prošlo mnogo događanja njegovom glavom - nekih se do- 
gađaja iz Lepoglave nejasno spominjao da sam gotovo posumnjao u istovje- 
tnost činjenica pa sam ga podsjetio na prošle dane. Bilo mu je drago da sam 
došao, pa je obećao da će nešto učiniti (rekao je sekretaru-ađutantu) da to 
zapiše. Prijateljski smo se rastali i ja sam se nadao da će slijediti neka pe- 
nzijica, da mogu mirno čekati i proživjeti stare dane. 

Čekao, čekao, ali ništa nisam dočekao. U međuvremenu me je jedan poz- 
nanik obavijestio da je Tito negdje izjavio, da nastupaju bolji i mirniji dani i 
da svatko treba nastaviti svoj posao. Što sam mogao učiniti, nego se vratiti 
svom poslu? Opet sam uhvaćen na djelu, strogo osuđen kao povratnik na 
krivično djelo i sada sam opet ovdje." 

Uskoro je izašao na slobodu (to su bile manje kazne), kamo je otišao, tko ' 
ga je prihvatio, je li se vratio svome starom poslu i kako je završio ostalo je 
sasvim nepoznato. 

21. NAKON DESET GODINA DOBIVA PRESUDU 


Premda je u kaznionici život 1 vrijeme teklo prilično jednolično, novosti i 
iznenađenja su se često smjenjivali. Jednog dana stiglo je veliko iznenađenje. 
Svećenik je pozvan u upravu i uručena mu je od Okružnog suda u Dubrov- 
niku sudska presuda kao odgovor na njegovo traženje davne presude. Pre- 
suda je konačno stigla nakon 10 godina i osuđenik je od uzbuđenja nije 
mogao odmah pročitati, pa ju je nakon potpisa primitka spremio u džep s na- 
mjerom da ju u sobi u miru pročita. 

Supatnici su u sobi znatiželjno ispitivali zašto je išao u upravu i odmah 
pograbili presudu, koju im je pokazao, da je pročitaju. Bili su uvelike izne- 
nađeni 1 postavljali su mnoštvo pitanja na koje on nije znao odgovoriti. 
Morao je sam pročitati presudu, da može znatiželjnicima odgovoriti. Kad ju 
je pročitao bio je zaprepašten. To je bila skraćena presuda - to je uvidio ka- 
snije, kad je na slobodi dobio sve materijale, čitav dossier - i na njoj su bila 
dvojica: Jakov Andrijuci i osuđeni. Presuda se sastojala od 8 redaka osude 1 8 
redaka obrazloženja, pa mu je sve to izgledalo nevjerojatno. 

Drugi "čitači" su istodobno govorili da tu nešto nije u redu, da je tu očito 
nastala neka zabuna, sudska pogreška, jer se za takav prekršaj nije mogla 
izreći tako stroga kazna i to bi trebalo svakako ispraviti. 

Nakon dugog i iscrpnog savjetovanja bilo je nakon duljeg vremena 
zaključeno pisati Vrhovnom sudu 1 dokazivati da je u ovom slučaju povri- 
jeden zakon. Nakon dugog razmišljanja upućena je preko uprave predstavka 
Vrhovnom sudu. Osim kaznioničkog komesara, koji se je službeno zvao 
zamjenik upravnika, a koji je često pozivao kažnjenike da ispita kako djeluje 
kazna i ima li spremnosti za suradnju, dolazili su i neki referenti Ministarstva 
unutrašnjih poslova iz Zagreba, koji su bili određeni samo za svećenike. Oni 
su češće dolazili i k sebi na razgovor pozivali nekad sve, a nekad samo neke 
svećenike. Što su s pojedinima razgovarali nije se nikad potpuno saznalo, 
premda je svaki po povratku pred čitavom sobom ispričao tijek razgovora 
koji je vodio s referentom. Koliko je to bilo realno, istinito, to se nije moglo 
saznati. 

Neposredno nakon što je Vrhovnom sudu poslana zamolba u kojoj se 
tvrdilo da je u njegovom slučaju povrijeđen zakon, stigao je iz Zagreba jedan 
referent i između ostalih svećenika, bio je i primalac presude pozvan na ra- 
zgovor. Netom je nakon kucanja ušao u sobu bio je vrlo iznenađen. Referent 

je bio na nogama i pregledavao nekakve spise, a kad je pred sobom ugledao 
kažnjenika vidljivo se trgnuo. Brzo se je svladao, ponudio kažnjenika sjesti i 
sam je sjeo i pokušao zapodjeti razgovor ne pokazujući da pozna kažnjenika. 
Premda su se dobro poznavali - u Bogosloviji u Splitu bili su u istom tečaju, 
učili zajedno dvije godine, igrali zajedno nogomet (on je bio vrstan nogo- 
metaš), a on je to kasnije napustio - pravili su se obojica da se ne poznaju. Na 
najobičnija pitanja: Kakva je hrana, kakav postupak, je li težak rad, kako 
podnosi zatvor, kažnjenik je odgovarao kratko, jednostavno i polagano. 
Uskoro je referent prešao na ozbiljnije teme: Kako bi bilo dobro da se Drža- 
va i Crkva slažu, kako bi trebalo sklopiti sporazum između Države i Crkve. 
Kažnjenik ga je iznenadio: “Dajte odmah papir, da sklopimo sporazum izme- 
đu Crkve i Države.“ 

Referent je bio vidljivo iznenađen, ali se je brzo snašao i rekao: “Ne ta- 
ko." "Nego kako?" - upitao je kažnjenik. “Trebalo bi prisiliti vodstvo Crkve, 
biskupe, da oni to učine." "Zar odavle?" - pitao je kažnjenik. 

Referent se malo zbunio, neko vrijeme nije ništa govorio, pa je kažnjenik 
samoinicijativno nastavio: “Ja imam jedan prijedlog. Vi znate, kako sam ja 
pravedno osuđen" - on se pričinjao da to ne zna, ali je sigurno imao uvid u 
nedavno primljenu presudu i u zamolbu Vrhovnom sudu - “pa predlažem da 
se moja presuda štampa (tiska) u "Vjesniku", da svi upoznaju kako narodni 


sud pravedno sudi." 
Referent se je malo zbunio, a kad se opet snašao, rekao je: "E to ne 


može!" "A zašto?" - pitao je kažnjenik. "Jedan pravni akt je javni akt, pa za- 
što ne može biti tiskan?" "To ne može i gotovo!" - rekao je i počeo se je uzne- 
mirivati. "Kad ne prihvaćate ovaj prijedlog" - nastavio je kažnjenik - "ja 
imam drugi. Bih li se ja mogao aktivirati kao vječni kažnjenik? Imao bi neka- 
kve privilegije (pogodnosti), mogao bi se slobodno kretati, izlaziti iz kaznio- 
nice, kao slobodnjak i kad bi vam dolazile kojekakve međunarodne delegaci- 
je, mogli biste me kao kažnjenika pokazivati i ljude uvjeravati kako je ugodno 
boraviti u vašim zatvorima, kad je ovaj uspio izdržati 10 godina. To bi bila 
uspješna reklama za vaše narodne zatvore i najhumanije kaznene zakone, 
najdemokratskije ljudske postupke." 

Referent se je počeo vidljivo vrpoljiti na svojoj stolici, tada je ustao, a to 
je značilo da je razgovor završen. 

Rastali su se sa željom da se opet nakon petnaestak godina sastanu, ali se 
to nije dogodilo. 

Nestrpljivo očekivano rješenje Vrhovnog suda iz Beograda stiglo je 
otprilike za dva mjeseca i donijelo novo razočarenje. Molba je odbijena s 
obrazloženjem da "u ovom slučaju nije povrijeđen zakon." Oni koji su ga 
svjetovali i nagovarali da pravi molbu Vrhovnom sudu bili su također 
duboko razočarani, a sve im je to bilo nevjerojatno. Trebalo je i dalje živjeti, 
robijati i u nedostižnu slobodu protiv svake nade vjerovati. 


Potlačenima vraća pravicu, 
a gladnima kruha daje. /Ps 146,7/ 

28. NASLUĆUJE SE ODLAZAK KUĆI 


Vrijeme je jednolično prolazilo, bez nekih većih događaja, a s kriminal- 
cima su uspostavljeni podnošljivi odnosi na obostrano zadovoljstvo. 

Jedno predvečerje, dok su se osuđenici odmarali 1 za večeru pripremali, 
službujući stražar je nenadano otvorio sobna vrata - osuđenici su znali da to 
nije večera, jer nije bilo nikakvih priprema ni buke kazana - i propustio neko- 
liko pristojno obučenih i uhranjenih ljudi srednjih godina, koji su se odmah 
počeli propitkivati: "Ima li tko iz Zagreba, Bjelovara, Varaždina, Splita, Za- 
dra" i svaki se je odmah upućivao prema osuđeniku koji je bio iz toga grada. 
Jedan između posljednjih je pitao: “Ima li tko iz Dubrovnika?" 

Dugogodišnji osuđenik bio je svima dobro poznat pa su ga k njemu 
odmah i uputili. 

"Zašto si suđen?" - pitao je osuđenika, kao što su pitali i drugi, koji su se 
kod pojedinih osuđenika zaustavili. 

"Nešto znao, pa nisam prijavio" - odgovorio je osuđenik smatrajući da 
nije uputno reći ne znam sada nakon što je napokon primio presudu. 

Pitalac je bio iznenađen, ali nije odustao. Izgledalo je da smišlja nova 
pitanja. Osuđenik je pak odmah prekinuo časovitu šutnju i rekao: 

"Vama to izgleda nevjerojatno, ali ću Vam pokazati presudu, koju sam 
nakon 10 godina nedavno dobio i sa svojim se 'zločinima' konačno upoznao." 

Tad se je sagnuo te iz malenog drvenog sanduka dohvatio presudu 1 
pružio je pitatelju. Upozorio ga je da su na presudi dvojica J. Andrijuci i on i 
da se ono pod brojem 2 odnosi na njega. 

Čovjek (osuđenik nije uopće znao s kim razgovara) je presudu od 8 reda- 
ka osude i 8 redaka obrazloženja dugo čitao i glavom klimao. 

"Pa jesi li ti za ovo suđen?“ - pitao je konačno. 

"Valjda jesam" - odgovorio je osuđenik. “Da je bilo još nešto sigurno bi 
bili napisali." 

"Ma to nije moguće" - nastavio je. 

"Eto, jest!" - glasio je odgovor. "Tako je i napisano.“ 

"Je li ti kazna ublaživana?" - pitao je dalje. 

"Smrtna kazna je ublažena na 20 godina i ništa više.“ 

"Jesi li pravio molbu?" - pitao je. 

"Nisam!" - odgovorio je. 

"Zašto?" - bilo je sljedeće pitanje. 

"Nemam uvjete" - glasio je odgovor. 

On sigurno zna (mislio je osuđenik) što to znači; ako ne surađuješ s upra- 
vom molba se ne prosljeđuje, ne uvažava. 

"Trebalo bi napraviti molbu" - nastavio je pitalac. 

"Majka mi je pravila više molba, ali je svaka odbijena" - glasio je odgovor. 

"Ipak je trebalo napraviti molbu" - ustrajao je sugovornik. 

"Kad sam nedavno primio presudu, pravio sam molbu Vrhovnom sudu 
tvrdeći da je u mome slučaju povrijeđen zakon, ali su mi nakon dva mjeseca 
molbu odbili s obrazloženjem, da u 'mome slučaju nije povrijeđen zakon“ " 
rekao je osuđenik. 

"Oni to nisu ni razmatrali" - rekao je odmahujući rukom. 

"Zar ih ja mogu prisiliti da razmatraju moj slučaj?" - pitao je osuđenik. 

"Napravi molbu i upravi je nama" - ustrajao je. 

“Kome Vama?" - pitao je osuđenik još ne znajući s kim razgovara. 

"Okružnom sudu u Dubrovniku" - glasio je odgovor. 

"Što treba napisati?", pitao je. "Slavni sude, pomiluj me. Je li to dovolj- 
no?" - pitao je. 

"Nešto treba napisati" - tražio je.. 

"Ako steknem uvjerenje da nešto treba napisati, prepisat ću ono što sam 
napisao Vrhovnom sudu" - rekao je osuđenik. 

"Nešto napiši" - uporno je ustrajao u traženju. 

Ostali su posjetitelji nakon razgovora s osuđenicima počeli polako odla- 
ziti pa se je i on počeo spremati na odlazak. Došavši gotovo do izlaznih vrata, 
naglo se je vratio i osuđeniku ponovno preporučio: 

"Ipak napravi molbu" - rekao je i nakon pozdrava otišao za drugim ljudi- 
ma. Osuđenik je tek kasnije doznao - neki su osuđenici prepoznali svoje ljude 
- da su to bili javni tužitelji. Hrvatski javni tužitelji imaju povremeno savje- 
tovanja u Zagrebu, pa nakon toga sastanka obično posjete jedan zatvor-logor 
da vide kako se u praksi izvršuju njihove osude. To je, dakle, bio posjet " 
vnih tužitelja, a iz Dubrovnika Aleksandar (Aco) Apolonijo. 

Nakon toga razgovora prijatelji suosuđenici, koji su to slušali jer ih je 
zanimalo zašto se je javni tužitelj tako dugo zadržao u razgovoru s osuđeni- 
kom, gotovo su ga prisilili da po uputi javnog tužitelja napravi molbu, i on je 
konačno to i učinio. 


Stara Gradiška, 19.V.1955. 

Predmet: Ivan Bjelokosić, osuđenik 
Zahtjev za zaštitu zakonitosti i za 
primjenu novog Krivičnog zakona 
Vrhovnom sudu F.N.R.J. - Beograd 
Putem Okružnog suda - Dubrovnik 
preko Matičnog ureda K.P.D. - Stara Gradiška. 


Vojni sud za oblast Dalmacije, Vijeće kod komande Područja Južne 
Dalmacije, Dud.Br.164/45, Dubrovnik dne 18.VI.1945., donio je presudu, 
kojom se potpisani osuđuje: 

I što je kao pripadnik ilegalne organizacije prisustvovao sastancima kao 
i u samostanu Dominikanaca, na kojima se je zaključilo, da treba bojkotovati 
proslavu sv. Vlaha, koju su priređivale narodne vlasti u zajednici s najvišim 
crkvenim vlastima; dalje da škripare treba materijalno potpomoći; 1 što je na 
tim sastancima učestvovao u diskusiji po pitanju anonimnih prijetećih 
pisama dr-u Dabroviću i Petru Koliću; 

II što je uzevši oko 30 letaka iste sam rasturio po gradu, svijestan poslje- 
dica svog djelovanja; 

III dakle organizator i izvršioc protunarodnog rada, koji je imao za cilj 
uništenje tekovina Narodnooslobodilačke borbe, pa je time učinio zločin iz 
ČI. 14 d Uredbe o vojnim sudovima. 


Prigovori na presudu: 

AdI 1/ Kad sam početkom 1945. godine bio u Liscu, zamolili su me ljudi, 
da im nađem jednog svećenika, koji će im doći za Uskrs, jer nisu imali žup- 
nika. Po dolasku u Dubrovnik, pošao sam dominikancu 0. Dominiku Baraću, 
kojega sam po viđenju poznavao, da ga upitam, bi li on za Uskrs otišao u 
Lisac, kao što je bio za Božić 1944. godine. Baraća sam susreo na izlazu iz 
samostana, a jer nije imao vremena - budući da je žurio na ručak kod rodbi- 
ne - zamolio me je, da ga poslije podne tamo posjetim. Kad sam prigovorio, 
da ne znam adresu, on me je uputio na Andrijucija, koji je upravo od njega 
otišao, a sada je u krčmi Pera Mihaljevića, - koja je bila u blizini - te neka s 
njim dođem, ne obavještavajući me uopće o njihovoj međusobnoj poveznosti. 
Kod Pera Mihaljevića - kojega sam poznavao po tome, što sam povremeno 
dolazio tamo na piće - našao sam tamo Andrijucija, s kojim me je upoznao 

Mihaljević i s njim sam utvrdio popodnevni sastanak kod pravoslavne crkve, 
da odatle pođemo o. Baraću. U razgovoru kod o. Baraća, osim odgovora, da 
će on za Uskrs poći u Lisac - on je zaista tamo uhapšen, što potvrđuju 
istražni spisi - 0. Barać mi je pokazao primjerak letka i pročitao s nekog 
papira izvadke iz pisma dr.-u Dabroviću,; Andrijuci i Barać su u razgovoru 
utvrdili, da Andrijuci treba večeras otići kod Mire Skansi. Da ne ide sam, 
Andrijuci me je pozvao, da ga pratim. Obećao sam da ću možda doći, jer mi 
je Mira Skansi poznanica još iz škole. Tamo sam zaista i došao, našavši samo 
Andrijucija i Miru, da se rastanemo poslije kratkog osobnog razgovora i 
obnavljanja uspomena iz školskih dana. 

To su činjenice, koje potvrđuje sav istražni materijal, posebno moj 
istražni zapisnik. Dakle, jednokratni ili dvokratni susreti iz sasvim drugih 
razloga od ilegalnih - ovi su samo sporadični - s osobama koje su mi bile 
djelomično ili potpuno nepoznate, a s kojima nisam ni prije ni poslije 
podržavao nikakve veze, ne mogu predstavljati nikakvu, a najmanje orga- 
niziranu djelatnost. 

2/1 Sam je sud svojim postupkom odustao od tretiranja slučaja kao orga- 
nizirane skupine. Kako inače protumačiti činjenicu, da je tzv. organizacija 
suđena na dopodnevnoj javnoj raspravi, dok smo suoptuženi Andrijuci i ja 
suđeni na popodnevnoj tajnoj raspravi? 

J/ Na sastancima u samostanu Dominikanaca, osim onog susreta na izla- 
zu, nisam uopće sudjelovao, a to može posvjedočiti istražni materijal. 

4/ Ne sjećam se, da se je na sastancima pod I/ razgovaralo o škriparima, 
ali je sigurno, da ja nisam predložio, da ih treba materijalno potpomoći. To 
potvrđuje uvid u istražni zapisnik. 

5/ Da u diskusiji po pitanju anonimnih prijetećih pisama nisam sudjelo- 
vao dokazuju ove činjenice: a) Meni su pročitani izvadci iz pisma Dabroviću, 
a pismo Koliću nije ni spomenuto; b) Ja nisam bio upućen ni u što; c) To su 
bili tek moji prvi susreti, koji nužno nameću međusobno nepovjerenje; d) Što 
sam na njima sudjelovao kao pasivni promatrač. 

Da je sve to istina, što navodim, potvrđuje moj istražni zapisnik. 

Ad II Ja nisam letke ni uzeo ni rasturio, niti sam to mogao učiniti, jer kad 
sam došao kod Mire Skansi, letke je već bio odnio Pero Mihaljević. To svje- 
doči njegov istražni zapisnik i zapisnik suđenja. 

Andrijuci, na čijem se svjedočanstvu temelji ova točka, se vara zamjenju- 

jući osobe i nepoznavajući navedene činjenice. U mom istražnom zapisniku 
nema ni riječi o ovoj točki. Obojica, dakle, nismo mogli uraditi isti posao. 
Dakle, letke nisam ni uzeo ni rasturio. 

Ad III U Dubrovnik sam stigao 1.II. u večer, 2. 11. u podne bio sam s 0. 
Baraćem pred samostanom, popodne istoga dana kod Baraćeve rodbine, a 
uveče kod Mire Skansi. Prema iznesenim činjenicama, koje su istragom i Su- 
dom potvrđene, ja nisam mogao biti organizator onoga što je već postojalo, 
pogotovo nisam mogao na brzinu organizirati meni nepoznate ljude, koji su 
već bili povezani. Dodavši tome, da nisam ni uzeo ni rasturio letke, nužno se 
nalaže zaključak, da ja nisaam ni organizator ni izvršioc protunarodnog 
rada. 

Ad IV Kao dokaz mog protunarodnog raspoloženja, u obrazloženju pre- 
sude navodi se nalaz obavještajnih uputa Ustaške nadzorne službe u mom 
stanu. Tokom istrage, to mi je tek usput spomenuto, a ja sam se branio: a) 
nepripadnošću nijednoj političkoj stranci (prema tome ni Ustaškom pokretu), 
b) nezainteresiranošću za politiku (bio bih se valjda uključio dok je bilo vri- 
jeme, a ne u zadnji čas, kad je već sve propalo, c) zalaženjem u moju kuću 
raznih terenskih radnika, pripadnika N.O.P.-a Istraga je od toga odustala, 
pa ni u zapisniku nema ove točke. Kako mogu odgovarati za ono, što mi 
nikada, ni tokom istrage, ni na Sudu, nije pokazano, a što je tobože nađeno u 
mojoj kući prigodom premetačine (kod hapšenja), kojoj nisam prisustvovao 
ni ja niti tko od mojih, niti predstavnik Mjesnog Narodnog odbora, te kojom 
je prigodom izvršena i djelomično konfiskacija moje imovine? 


Prigovori na krivični postupak: 

1. Predmet je razmatran po Vojnom sudu, premda ni ja ni predmet nismo 
imali s vojskom nikakve veze. 

2. Nije mi uopće uručena otpužnica, iako se ona nije slagala s istražnim 
zapisnikom, u kojemu nema II i IV točke. 

3. Prilikom tajne rasprave bilo mi je nemoguće bilo što iznijeti u svoju 
korist - nisam dobio ni izabranog ni određenog branitelja- premda sam to 
pokušavao, dapače mi nije omogućena ni završna riječ, što potvrđuje zapi- 
snik rasprave. 

4, Poslije suđenja nije mi uručena presuda, niti mi je omogućeno pravlje- 
nje molbe ili žalbe, u kojoj bi iznio tek sada navedene pojedinosti. 

5. Kako na mene nije primijenjena amnestija od 9.V.1947., iako je ista 
primijenjena na mog suoptuženog, a tada je nadležni prvostepeni Vojni sud - 
Split donio za mene pozitivno rješenje. 

6. Već sam nekoliko godina svim raspoloživim sredstvima tražio prijepis 
presude, da ovo sve mogu iznijeti. Tek 28.IV.1955. izdao je Okružni sud - 
Dubrovnik - na moje traženje - prijepis presude, koja mi je uručena 7. V. 1955. 
Prema tome nije isteklo korisno vrijeme za podizanje zahtjeva za zaštitu za- 
konitosti. Uzimajući sve ovo u obzir, a jer Sud po službenoj dužnosti nije u 
mom slučaju primijenio propise novog Krivičnog zakona, premda je u uvodu 
istog stajalo, da će biti primijenjen na sve prošle i buduće slučajeve, a pozi- 
vajući se na izjave najviših državnih i partijskih rukovodilaca - Predsjednik 
Tito je rekao, da je u ono revolucionarno doba počinjeno mnogo pogrešaka, 
ali da će se one ispraviti. Drug Aleksandar Ranković je slično govorio pri- 
godom stupanja na snagu novog Krivičnog zakona - smatrao sam shodnim, 
da ovo sve iznesem, radi utvrđivanja materijalne istine, tom cijenjenom Na- 
slovu. Smatrajući, da su u mom slučaju pogaženi najosnovniji propisi Kri- 
vičnog zakona i Zakona o krivičnom postupku, to molim cij. Naslov da ra- 
zmotri moj predmet u svijetlu iznesenih činjenica i donese pravednu presudu. 

S.F. -S.N. 
Osuđenik: I.B. 


Vrijeme se je oduljilo čekajući odgovor na upućenu molbu, a u tijeku iz- 
državanja kazne nije se ništa promijenilo. 


Pravednici zazivaju, i Jahve ih čuje, 

izbavlja ih iz svih tjeskoba. 

Blizu je Jahve onima koji su skršena srca, 

a klonule duše spasava. /Ps 34,18-19/ 


Jednoga dana - već nekoliko dana nije se radilo - kažnjenik je bio pozvan 
zamjeniku upravnika (Cimeši). To je bio loš znak, jer se je k njemu išlo samo 
po kaznu. To je obično bio službeni raport po nečijoj, obično nepoznatoj pri- 
javi jer je svatko mogao protiv svakoga pisati optužujuće prijave, a po tom je 
neizostavno slijedila kazna samice i zabrana primanja paketa. I taj je put osu- 
đenik očekivao kaznu - to ne bi bilo prvi put, da je kažnjen za nepoznate i ne- 
počinjene prekršaje - samo ga je zanimalo, kakva će to biti kazna i koliko će 
trajati. 

Zamjenik upravnika je osuđenika, koji je došao u pratnji sstražara, kad se 
je taj izgubio, dočekao sa smiješkom, ponudio ga sjesti - to je bilo sasvim 
neobično - i odmah započeo sasvim prijateljski razgovor. Osuđenik je bio 
vrlo oprezan - iskustvo ga je poučilo - i odgovarao je vrlo kratko nastojeći 
biti jasan i suzdržljiv, da ne bi izazivao sugovornika. 

Njega je zanimalo kako se osuđenik zdravstveno osjeća - on je znao da je 
osuđenik radi kožnih prišteva (avitaminoza) bio nedavno u kažnjeničkoj bol- 
nici u Zagrebu - je li zadovoljan hranom, je li mu dodijeljen preteški posao i 
slična pitanja na koja je on vrlo dobro znao odgovore, ali ih je ipak htio čuti. 
Osuđenik je odgovarao kratko i mirno izbjegavajući sukobe i zamjenik je 
upravnika činilo se bio zadovoljan. 

Nastavio je zatim razgovor o svećenicima i počeo spominajti neke 
slučajeve. Dalo se je naslutiti da se dobro sjeća razgovora što ga je s istim 
svećenikom vodio nakon razvrstanja svećenika u tri skupine. 

Osuđenik se je također dobro sjećao toga razgovora. Nije bilo ponude za 
sjedanje i razgovor nije bio nimalo prijateljski. Zamjenik upravnika počeo ga 
je odmah nagovarati da napusti svoj kruti stav i da učini što su mnogi sve- 
ćenici već učinili, da se prikloni vlasti i da bude kako jedan od njih. Osuđenik 
se je ukočio, zatim malo opustio i zatim ustajući povikao: "Ja ne ću biti kao 
jedan od njih!" Zamjenik je upravnika bio vidljivo iznenađen. Pred sobom je 
vidio dugogodišnjeg osuđenika, mršavog i jadnog, koji je ličio na polumrtva- 
ca, ali koji je još imao ljudskog ponosa i koji je ponudu glatko odbio. On se 
je zagledao u osuđenika, shvatio da je to ozbiljno i odlučno, pa je i nehoteć, 
kroz zube, možda i nesvijesno, jedva čujno promrmljao: "/ nemoj!" 

Ovaj put je razgovor tekao sasvim drukčije, prijateljski, pa je uskoro 
počeo i o svećenicima: “Vi ste svećenici ovdje u kaznionici vrlo loše prošli. O 
vama je toliko zla rečeno i toliko optužbi napisano, da bi vas svakog trebalo 
stoput objesiti, ali mi ipak znamo, da sve to nije istina." 

“A ipak ste po tim lažnim optužbama često postupali i nas nedužne ka- 
žnjavali“ - bojažljivo je primijetio osuđenik. 

"Često do duše jesmo, ali smo u posljednje vrijeme puno oprezniji i oba- 
zriviji“ - rekao je zamjenik upravnika reagirajući na primjedbu na koju bi se 
inače jako naljutio. | 

Razgovor se je oduljio, zapravo zamjenik je upravnika govorio, a osude- 
nik je samo povremeno rekao: “Da, da! Ne, ne!" i očekivao neko objašnjenje 
takvog razgovora i postupanja, ali ga nije dočekao. 

Jedan poziv zamjeniku upravnika prekinuo je razgovor, prijateljski su se 
rastali i osuđenik je u pratnji stražara krenuo prema svojoj nastambi. Kad se 
vratio među svoje supatnike, koji su jedva čekali da čuju zašto je bio pozvan 
zamjeniku upravnika, i ispričao kako je razgovor prijateljski protekao, oni su 
odmah naslućivali da se tu nešto ozbiljno i radosno krije. "Vjerojatno nisi 
uzalud pravio molbu!" - govorili su jedni. “Možda će te pomilovati ili smanj- 
iti kaznu!" - nagađali su i tješili ga drugi. 

Bilo je i prije nekih pomilovanja, amnestija, otpuštanja, ali su obuhvaćali 
samo za koje je uprava dala svoje odobrenje i nikad nije primjenjivana na sve 
osuđene za ista djela, pa se osuđenik nije previše nadao. Više su ga suosu- 
đenici tješili, utvrđivali u nadi, a i to je u onim tužnim prilikama bilo neko 
ohrabrenje. 


Nek radosno kliču kojima je pravo 

moje na srcu, 

I nek svagda govore: 

Velik je Jahve! 

Milo mu je spasenje sluge njegova! [Ps 35,271 

Odmah poslije uzapćenja župnika uzemirivalo se selo Topolo i nagova- 
ralo Mjesni odbor da izvide što je s njihovim župnikom i kakva je to krivnja 
radi koje je morao u zatvor. Nažalost, nisu mogli ništa postići, jer je to bila 
velika tajna koju je znala samo OZN-a, a drugi se nisu smjeli bez opasnosti 
za nju interesirati. Tješili su i rodbinu i članove Odbora, da je to neki nespo- 
razum i da će sve dobro završiti. 

Svi su ostali zabezeknuti kad su doznali da je župnik osuđen na smrt, a 
kasnije su bili utješeni da je ipak pomilovan. 

Kad se je 1947. Ukazom o pomilovanju pružila prilika da bi se župnik 
mogao pomilovati i pustiti na slobodu Mjesni NO Topolo izdaje Potvrdu - 
8.VI.1947. br. 479/47., potpisani Kaznačić, tajnik, i Jeljenić Stjepo, predsje- 
dnik u kojoj se nalaze samo pohvale za bivšeg župnika. 

Da su navodi Mjesnog Narodnog Odbora istiniti potvrđuje Kotarski Na- 
rodni Odbor (Predsjednik: Niko Bokarica), a isti Odbor izdaje Uvjerenje 
(Broj 13491/47 od 7.VIL 1947.) kojim se sve to potvrđuje. 

Pred Kotarskim sudom u Dubrovniku dne 14. lipnja 1947. (zapisničar 
Grbić Ivanka) don Ante Salacan (tadašnji narodni zastupnik) e vrlo pozi- 
tivno mišljenje o bivšem župniku. 

.Sve to nije zapravo ništa koristilo. : 

Divizijski vojni sud u Kninu S.A: broj 1086/47 od 21.VIL.1947. donio je 
doduše odluku, kojom se na osuđenoga primjenjuje Ukaz o pomilovanju 
vojnih lica od 9. maja 1947. godine, ali je na žalbu Vojnog tužioca II. Armi- 
je Vojni sud II. Armije/II Sud broj: 293/47 od 29. jula 1947. odnosno rješenje 
ukinuo i ono je rješenje konačno, te treba dalje robijati. | 

Kasnije se opet pokreće akcija za oslobođenje župnika: Niko Butigan, 
bivši predsjednik, i Đuro Konsuo, bivši vijećnik NO u Topolomu, 17.11.1953. 

Potpisuju Posvjedočenje u kojem tvrde sve najbolje, u tadašnje vrijeme 
najkorisnije za svoga bivšeg župnika. 

Sličnu izjavu dao je i vlastoručno potpisao pred Narodnim Odborom 
općine Ston (tajnik: Baldo Dender) 18.11.1953. Ivo Vićan u kojoj za iznesene 
tvrdnje jamči moralno i materijalno. 


Mnoge nevolje ima pravednik, 
ali ga Jahve od svih izbavlja /Ps 34,20) 


Kad je majka doznala, da joj je sin svećenik zatvoren, bila je vrlo uzne- 
mirena 1 nije mogla vjerovati da je on učinio nešto zbog čega bi ga trebalo 
zatvoriti. Smatrala je, a tako su je 1 tješili, da je to neka zabuna 1 da će se ona 
uskoro objasniti, da će ga brzo pustiti. Kad se to nije dogodilo, ona se je, uvi- 
jek pobožna, počela svesrdnije moliti i postiti tražeći Božju pomoć uvjerena 
da će ona skoro doći. Dani su sporo prolazili, a pomoći niotkud. 

Bila je zaprepaštena kad su joj oprezno, da se ne bi previše uznemirila, 
priopćili da joj je sin osuđen na smrt. Nije to mogla vjerovati i, kad se malo 
oporavila od nenadanog udarca htjela je svakako otići u Grad i pitati suca, 
koji su razlozi toj kazni? Odgovarali su je da to nema smisla, da do Suda ne 
će doći, a ako i dođe, da od njega ne će mcći ništa doznati. Nekoliko se je 
dana doista primirila, a onda je svoju djecu, pogotovo najstariju kćer, nago- 
varala i molila da s njom ide u Grad. Da je odvrate od putovanja, govorili su 
joj da nema novaca, da autobusi ne voze, a da je ona prestara i preslaba da ide 
pješke okolo u Grad i da je putovanje pješke još uvijek opasno. 

Nekoliko je dana bila mirna, a onda je ponovo tražila 1 molila da ide u 
Grad. Budući da je nisu mogli smiriti i od putovanja odvratiti, odlučili su da 
joj molbi udovolje. | | 

Nekakvim kamionom s drvenim sjedalima stigla je s najstarijom kćeri u 

Grad, ali nisu znali kome bi se obratili. Raspitujući se, stigle su u Sud na 
Gradac. Tamo su im rekli da tu nije Vojni sud, već da se obrate Vojnom sudu 
na Širokoj ulici. Kad su tamo došle rečeno im je da je tu bio nekad Vojni sud, 
ali da je preselio i da se obrate zatvoru u Karmenu. 

Tamo su ih nabusito i neprijateljski primili, i rekli da se osuđenik doista 
tu nalazi, ali da ga ne mogu vidjeti, jer to zabranjuje kućni red i da to može 
dopustiti samo sudac, koji ih ne može i ne će uopće primiti. 

Starijoj ženi bio je to grom iz vedra neba - ona je do sada vjerovala, da će 
joj sudac sigurno dopustiti da vidi sina i da će ga ona uspjeti umoliti, da bude 
milostiv njezinom osuđenom sinu. 

A sada je sve propalo. Nije ništa ostalo od njezinih nadanja. To je bio 
udarac, koji je ona jedva mogla podnijeti. Zateturala je kad su se za njom 
zatvorila zatvorska vrata, išla je kao pijana i morala je sjesti na uličnu ste- 
penicu, da se malo odmori i da dođe k sebi. 

Kći ju je tješila, brisala joj suze i znoj, te kad se starica malo odmorila i 
došla k sebi, pošle su jednoj poznatoj ženi, gdje su popile malo kave i prvim 
prijevoznim sredstvom vrlo i duboko razočarane vratile se kući. 

Stara majka nije se od razočaranja dugo oporavila. Premda se nije pre- 
davala, srce ju je počelo ozbiljnije uznemirivati i morala je češće i dulje mi- 
rovati. To joj je bilo najteže, jer se u seljačkoj kući mora puno raditi, da bi se 
preživjelo. 

S vremenom je predana teškom i napornom radu zaboravila, nije marila 
za svoje tegobe, ali briga za sina nije se smanjila. Namjeravala je nešto po- 
duzeti, praviti nekakvu molbu i dokazivati nedužnost ili malenu sinovljenu 
krivnju, koja nije zaslužila tako tešku kaznu. 

Dok je još bio u Gradu nešto se je i nadala, ali kad je čula da je prebačen 
u Trogir, to je bio još jedan teški udarac, srčani napadaj zbog kojega je mo- 
rala neko vrijeme opet bolovati. Nemala utjeha. bila joj je vijest da joj je sin 
pomilovan, ali joj je bilo teško čuti da je vremenska kazna preduga (20 godi- 
na) i da je otišao tako daleko ( u Staru Gradišku) kamo ona ne može putovati 
da ga vidi i zagrli. 

Svakome je pripovijedala o svojoj nevolji i pitala za savjet što bi trebalo 
poduzeti, da se to vrijeme odijeljenosti skrati. 

Predlagala je da pravi molbu - ona će valjda biti uslišana, tješila se je - ali 
su je odgovarali govoreći da je to prerano. “Tek je nedavno oslobođen smrtne 

kazne, pa bi bilo preuranjeno tražiti novu milost" - govorili su joj. “Treba 
malo pričekati, pa onda praviti molbu, ako hoćeš da ona bude uslišana." . 

Ona je strpljivo čekala i premda joj je bilo teško nije to pokazivala. 
Nakon dugog, za nju vječnog čekanja, doznalo se za Ukaz o amnestiji vojnih 
osoba, pa je mislila da je to povoljna prilika za molbu. 

Poslala je kćer u Topolo i s povoljnom potvrdom Mjesnog NO otišla žu- 
pniku (don Luki Antunoviću, koji je sina uputio u Sjemenište) smatrajući da 
će on napraviti molbu, koja će sigurno biti uslišana u kojem se molila prim- 
jenu Ukaza (9.VI.1947.). 

Neko je vrijeme uzbuđeno čekala, a tada je došla radosna vijest da joj je 
sin pomilovan - njegov se je suoptuženik nedavno vratio, pa su nade porasle 
- ali je uskoro, preko Milicijske postaje u Cavtatu stiglo gorko razočarenje. 
Vojni sud u Kninu donio je pozitivno rješenje, ali ga je sud II. Armije ukinuo. 
Preteško je bilo, ali je trebalo izdržati i dalje živjeti. 

I druga je molba od 7.X.1948. također odbijena povećavajući žalost 1 
razočarenje. 

Molba od 14.XI1.1948. (pravio je nju i ostale dr. Vicko Kisić, odvjetnik 
iz Dubrovnika), upravljena Javnom tužioštvu u Dubrovniku također je odbi- 
jena. U molbi Okružnom sudu u Dubrovniku (zaprimljena 28.IV.1956.) 
majka traži - moli izvanredno ublaženje kazne odmjerene njezinom sinu, ali 
ne dobiva odgovor. 

Dne. 14.111.1956. majka upućuje Izvršnom vijeću NR Hrvatske, Zagreb 
molbu u kojoj iznosi, da je njezin sin izdržao više od polovice kazne (11 go- 
dina) i predlaže da ga se pusti na uvjetni dopust kako bi ga mogla još jedan- 
put prije smrti vidjeti. 

16.V.1956. sastaje se Okružni sud u Dubrovniku, u vijeću sastavljenom 
od predsjednika suda Jože Engela, kao predsjednika Vijeća, sudaca Okru- 
žnog suda dr. Nika Vragolova i dr. Ante Babića, kao članova Vijeća, uz su- 
djelovanje Ivanke Grbić kao zapisničara u krivičnom predmetu protiv okr. 
B.I., a povodom zahtjeva njegove majke za izvanredno ublažavanje kazne za 
sina joj Iva, u sjednici Vijeća održanoj 29.11.1956. a po pismenom mišljenju 
Okružnog J.T. u Dubrovniku Ktr. I 350/56 od 4.V.1956., odlučio je dostavi- 
ti zahtjev Vrhovnom sudu NRH u Zagrebu prijedlogom, da se izvanredno 
ublaži kazna strogog zatvora (prisilnog rada s lišenjem slobode). 

Na taj prijedlog Vrhovni sud Narodne Republike Hrvatske u Zagrebu u 

Vijeću sastavljenom od sudaca Vrhovnog suda dr. Branka Jakšića kao pred- 
sjednika Vijeća, te Evgenija Večeka, dr. Ota Centnera, Josipa Klarića i Ma- 
rinka Đurića, kao članova Vijeća i tajnika Luke Pekasa kao zapisničara, u 
krivičnom predmetu protiv B.1. i dr. zbog krivičnog djela iz čl. 14. Uredbe o 
vojnim sudovima, rješavajući zahtjev Bjelokosić ud. Pave za izvanredno 
ublažavanje kazne sina joj B. Iva, dostavljen prijedlogom Okružnog suda u 
Dubrovniku u sjednici održanoj 22. lipnja 1956., saslušavši zamjenika Jav- 
nog tužioca NR HRvatske dr. Lava Singera riješio je: Usvaja se zahtjev B.ud. 
Pave za izvanredno ublažavanje kazne 0s.B.Ivi i ona se izvanredno ublažava 
na kaznu strogog zatvora u trajanju od 12 (dvanaest) godina kao glavnu i na 
ograničenje građanskih prava od dvije godine kao sporednu kaznu, u koju mu 
se kaznu uračunava vrijeme provedeno u pritvoru i istražnom zatvoru kao i 
do sada izdržana kazna strogog zatvora od 17. ožujka 1945. dalje. 

I tako su se eto ispunile želje i molitve mučenice majke, da još za života 
vidi i zagrli svoga dragog sina, koji joj je tolika muka i žalosti priskrbio. 


Jer Jahve štiti narod svoj, 
slugama svojim on je milostiv. /Ps 135,14/ 

29. PRIBLIŽAVA SE SKORI RASTANAK 
SA SUPATNICIMA 


Jednog dana, otprilike dvije godine nakon razgovora s javnim tužiteljem 
i njegova nagovaranja za pravljenje molbe, osuđenik je bio pozvan u kazni- 
onički Matični ured i tu mu je saopćeno da mu je kazna strogog zatvora od 20 
godina ublažena na 12 godina. Bilo mu je sasvim neobično. Premda se je u 
dubini duše nadao - povremeno je gubio svaku nadu - vijest je došla sasvim 
nenadano, pa nije bio siguran treba li se radovati ili žalostiti. Radovati se što 
izlazi na slobodu, a žalostiti se što ostavlja mnoge i dobre prijatelje s kojima 
je proživio mnogo teških, žalosnih, ali nekad i radosnih dana. Oni, vjerojatno 
bolji i sposobniji, ostaju dalje patiti i nadati se, a on odlazi, rastaje se možda 
zauvijek. S nekima je kasnije podržavao prijateljske veze (Jurjević, Krešo 
Ivšić, Barić, Šalić i Šimečki). 

Pružili su mu papir, odluku Suda o pomilovanju, koju je on drhćući pri- 
mio, malo se nakon uzbuđenja sabrao, svoje nadošle misli svladao i čitajući 
počeo se pomalo veseliti. 

Razmak između razgovora s javnim tužiteljem i te odluke trajao je pri- 
lično dugo, pa je on bio gotovo izgubio svaku nadu, smatrajući da je to zava- 
ravanje. Trebalo je, međutim, da Okružni sud u Dubrovniku uz suglasnost 
javnog tužitelja sastavi predstavku Vrhovnom sudu u Zagrebu, koji je jedini 
bio ovlašten za ublažavanje kazne osuđenicima po vojnim sudovima, pa je 
zato taj postupak tako dugo trajao. 

Osuđenik se polako vraćao u nastambu i putem razmišljao i računao. Do 
isteka nove kazne ostalo je još pedesetak dana, pa je mislio je li to prekratko 
ili predugo vrijeme za osobito veselje. Možda je bolje i korisnije kraće vese- 
lje, vjerojatno su tako mislili i suradnici na toj odluci. Kad se vratio suosu- 
đenicima i dao im na čitanje odluku o izvanrednom ublažavanju kazne, neki 
su primijetili: "Jesmo li ti govorili da se iza onog prijateljskog razgovora sa 
zamjenikom upravnika nešto veselo krije?" Drugi su se veselili toj radosnoj 
vijesti, koju nije mogla pomutiti žalost prijateljskog rastanka i s puno nade 
govorili: "Ipak se kreće." Time su htjeli reći da i oni očekuju u skoroj 
budućnosti neko slično rješenje. Dani su vrlo sporo prolazili - ili se je to tako 
pričinjalo - čekajući onaj posljednji u kaznionici. 

Uskoro je slijedio još jedan susret sa zamjenikom upravnika (sekre- 

tarom). Nakon pozdrava i čestitanja na ublaženoj kazni, slijedio je prijateljski 
razgovor o planovima nakon izlaska iz zatvora. (Upravnik Ivan Kosak je ne- 
stao, kratko vrijeme je upravnik Jovan Radić, poslije njega Đuka Vasić). 

"Što ćeš raditi nakon izlaska?" - pitao je kao vrlo zabrinuto. "Ne ćeš se 
valjda vratiti među sveštenike. Ti odavno nisi među njima pa su te vjerojatno 
gotovo i zaboravili. Nakon toliko godina ti ćeš im biti i jako sumnjiv, jer si 
izašao prije izvršenja kazne, a to je uvijek sasvim sumnjivo, pa bi ti bilo bolje 
ne vraćati se među njih. Što ćeš učiniti?" 

"Ne znam. Nemam još nikakav plan" - plan je bio vratiti se svom zvanju - 
"pa bi trebalo temeljito promisliti, vidjeti stanje na terenu, pa tek onda zau- 
zeti nekakav stav." - odgovorio je osuđenik. 

"Ja te dobronamjerno savjetujem. Crkva svakim danom sve više gubi 
svoje pozicije, a što dalje to gore, pa te opominjem, da se ne svrstavaš na gu- 
bitničku stranu, jer je Crkva stalni gubitnik, budući da je narod protiv nje. 
Ako ti bude kakva potreba, mi smo ti spremni pomoći." - govorio je ustrajno 
dalje. 

"Hvala vam na savjetima, upozorenjima i spremnosti na pomoć" - 
odgovorio je osuđenik. "Puno toga ovisi o kutu gledanja. Problemi gledani 
odavde izgledaju sasvim drukčije, nego na terenu, među sobodnim ljudima, 
pa će ta spoznaja konačno odlučiti" - nastavio je osuđenik. 

Odmah se je vidjelo da mu nije pravo što nije uspio u svojim pokušajima, 
ali je sačuvao mir, prijateljski se rukovao i otpustio ga želeći mu u buduće 
sve najbolje uz napomenu da u budućem životu s ljudima bude vrlo, vrlo 
oprezan. Osuđenik se zahvalio na dobrim željama i obećao da će biti oprezan 
i vrlo pažljiv u saobraćaju s ljudima. 


Nek me ne pokriju valovi, 

nek me ne proguta dubina, 

nek bezdan ne zatvori usta nada mnom!" /Ps 69,16/ 
Napuštene okućit će Jahve, 

sužnjima pružit sretnu slobodu. /Ps 68,7/ 


Što se je više približavao dan odlaska, izlaska iz kaznionice, to je osu- 
đenik bio zabrinutiji, žalosniji. Trebalo se je rastati, oprostiti s mnogim supa- 
tnicima s kojima je proboravio jako dugo - s nekima više od 10 godina - 
podnoseći jednake tegobe i dijeleći i posljednji komad kruha. 

S nekima je ranije bio u tzv. kolektivu. Nekoliko bi se svećenika dogo- 
vorilo, da će oni dijeliti sadržaj primljenih paketa. Tako će lakše podnijeti 
zabranu primanja paketa što se često događalo. Tako bi se ispomagali i svaki 
je kod jela imao svoje zaduženje. Jedan je morao prostrijeti stol (na postelji), 
drugi bi rezao kruh, treći dijelio što se je imalo u zalihi, a četvrti je morao sve 
uredno pospremiti i tako su se svakodnevno mijenjali. Tako su se osnivale i 
postojale zajednice za međusobno pomaganje. 

Toj je malenoj zajednici pripadao Ćiro Bubić (ćaća), svećenik tada još 
splitske biskupije, koji je bio suđen na dugogodišnju robiju, kasnije je po- 
muilovan, izašao, postavljen za župnika u Kaštelima, ali je naskoro nažalost 
umro. Josip Sukner, svećenik zagrebačke nadbiskupije, nakon izvršene kazne 
župnik u Pribiću, umire mlad; Vlado Jurjević, svećenik Vrhbosanske nadbi- 
skupije suđen u vojsci nakon desetgodišnjeg zatvora postaje župnik u Peći- 
nama, kasnije u Sarajevu, nakon bolesti umirovljen, nakon nemira u Bosni iz 
župe Jelah preselio rodbini u Kaštela, a kasnije u odmaralište Vrhbosanske 
nadbiskupije u Dubrovniku i tu nedavno umro. 

Tako se je osnovani kolektiv raspršio, ali su ostali drugi s kojima se je 
sve dijelilo i ispomagalo. 

Ispočetka se je moglo primati neograničeni broj paketa, pa bi subotom: 1 
nedjeljom za svećenike zagrebačke nadbiskupije, kojih je bio najveći broj, 
stizala puna kola paketa iz Okučana, kamo bi stizali vlakom, koji bi se tada 
dijelili kažnjenim svećenicima upućeni od Duhovnog stola. 

Uskoro je bilo zabranjeno slanje paketa osim najuže rodbine i bilo je 
određeno da se može primiti jedan paket s hranom (do 10 kg) i jedan voćni 
(do 5 kg). Pregledi nisu bili jako strogi. Osuđenik je bio pozvan, paket pred 
njim otvoren, površno pregledan, izručen i u sobu odnesen. 

Kasnije su se paketi strogo pregledavali. Sav bi se sadržaj istresao u do- 
neseni posteljni pokrivač (deku) i sve bi se izmiješalo; slano, masno 1 slatko, 
pa je to bilo teško i odvajati, 

Često su se izricale i zabrane primanja posjeta i paketa (1 do 2 mjeseca). 
Rijetko je prošao kazneni raport, a da kažnjeniku nije bila dodijeljenja sami- 
ca i izrečena dodatna kazna zabrana primanja posjeta i paketa. Za vrijeme 
takvih zabrana poštom pristigli paketi vraćali su se pošiljateljima, nisu se pri- 
mali doneseni od rodbine, a posjetitelji su se, makar došli iz najudaljenijih 
krajeva, jednostavno odbijali. 

Što se više približavao dan odlaska, osuđeniku je bilo teže, žalosnije, a 


njegovi su se supatnici sve više veselili da će uskoro biti jedan osuđenik 
manje. 


Da nije Jahve za nas bio: 

kad se ljudi digoše proti nama, 

žive bi nas progutali. 

Duša je naša poput ptice umakla 

iz zamke lovaca: 

raskinula se zamka, a mi umakosmo! 


/Ps 124,3,7/ 

30. IZLAZAK IZ KAZNENO-POPRAVNOG DOMA 
STARA GRADIŠKA 


Stigao je i dan rastanka, odlaska u karantenu. Bilo je obilje suza uzdaha, 
obostranih, dobrih želja pogotovo za one koji ostaju da što prije stignu na slo- 
bodu. Prema neslužbenim procjenama, kroz Staru Gradišku je prošlo oko tri 
stotine svećenika zatvorenika (osim onih, koji su s kardinalom već blaženim 
dr. Alojzijem Stepincem bili zatvoreni u kaznionici Lepoglava), a neki su tu i 
umrli (i ukopani) iz svih krajeva domovine Hrvatske. 

Perhač Ivan, svećenik zagrebačke nadbiskupije, i 0. Franjo Bortas, isuso- 
vac (umro tri dana prije izvršene kazne) umrli u kaznionici i ukopani u 
Uskocima 1947., a Karlo kan. Gruičić, Mihovil Kolarić, Stjepan Kovačić, 
svećenici zagrebački, i fra Leonard Bajić, član Franjevačke privincije Presve- 
tog Otkupitelja, iz franjevačkog samostana Gospe Lurdske, a u vezi s monti- 
ranim procesom tvornice "Gaon" (za koji je njegov subrat i supatnik o. Josip 
Visković tvrdio da nije postojala nikakva organizacija) umrli i ukopani g. 
1948. Posljedji je umro i pokopan 1952. o. Anselmo Canjuga, kapucin, po- 
znati i priznati glazbenik. Od pravoslavaca samo dvojica (kaluđer Jona i pa- 
rok Savo). 

Sjećali su se Živih, koji su već na slobodi, a molili se za mrtve. Neki su 
tvrdili da je to neka milost. : 

Osuđenik je pokupio neke sitnice, da ga stalno podsjećaju na tužnu 
prošlost (ostalo je prepustio onima koji ostaju) svoj ležaj je, kao i kasnije 
župu u Mlinima prepustio mladom svećeniku Peru Maslaću, koji je nedugo 
zatim, nažalost, umro, i u pratnji stražara otišao u karantenu. 


Kad Jahve vraćaše sužnjeve sionske, 
bilo nam je ko da snivamo. /Ps 126,1/ 


Prebirao je uspomene, mislio o izražavanju kriminalaca koji su u novije 
vrijeme dolazili i raznoliko izražavali se o stanju vani na slobodi: mislio o 
budućnosti i nadao se je najboljemu. Kad je došao bilo je 90% političkih, a 
10% kriminalaca, na odlasku obratno. 

Dne. 17. ožujka 1957., točno na dan uhićenja g. 1945., nakon 12 godina 
dopraćen je do izlaza prema rijeci Savi, na brzinu pretražen, dobio papir, 
otpusnicu i otpušen uz nalog da se javi svojem Vojnom odsjeku. 

Mislio je da sanja, da sve to nije prava stvarnost, silno se je bojao da će 
ga ubrzo opet natrag vratiti. 

Bilo je još nekoliko otpuštenih, ali se on nije na njih obazirao. Gledao je 
samo ide li stražar još uvijek za njim, jesu li se otvorila ili zatvorila vrata, 
žure li za njim da ga vrate natrag. 

Išao je kao u snu, požurujući da što prije odmakne od pakla, od unutar- 
njeg straha, teških, nepodnošljivih patnja, svakojakih muka i progona. Bogu 
hvala! Sve je to najednom prestalo, čovjek je ipak ostao živ, jer su mnogi 
umrli, ubijeni ili jednostavno nestali. 

Došao je pomalo k sebi tek kad je došao starijoj sestri Jeli, koja je češće 
dolazila u posjete, a neke pute uzalud, jer je brat imao zabranu posjeta i pake- 
ta, koja ga je nedaleko čekala i neobično se čudila njegovu vladanju, čestom 
okretanju i neobičnoj žurbi. Nakon kratkog pozdrava, nisu dalje mogli go- 
voriti, te su išli šuteći i razmišljajući. Ona je razmišljala o neuspjelim posjeti- 
ma, kad se je vraćala tužna, ali uvijek u nadi da će te patnje jednom ipak 
prestati. Kad je sve to najednom prestalo, ona se nije mogla snaći, bio joj je 
neobičan ovakav završetak, premda mu se je nadala, pa nije znala što bi mi- 
slila. On se je zadubio u svoje teške misli i išao je dalje sasvim mehanički. 
Sestra je prekinula šutnju kad su došli na raskrižje i rekla: "Idemo ovuda!" 1 
on ju je bezpogovorno slijedio. 

Svratili su u obližnji zaselak Uskoke, koji je pripadao župi Stara Gra- 
diška, a tu se nalazila i župna kuća pred koju su kažnjenici u početku dolazili 
po vodu dok još nije bila osigurana opskrba vodom, vodotoranj i viđali 
župnika samo izdaleka, da posjete jednu mladu ženu, koja je bila udata za nji- 
hova daljnjeg rođaka, a koju je samo sestra poznavala, jer je kod nje svraćala 
kad bi došla bratu u posjete, pa joj se je htjela zahvaliti za učinjene usluge. 

Premda je žena znala da će gosti doći, jer je sestra kod nje prenoćila i sve 
joj ispričala, ona je ostala zaprepaštena kad ih je ugledala 1 nije se mogla na- 
čuditi kako je taj blijedi, vrlo mršavi, oslabljeni (jedva se je kretao) osuđenik 
mogao izdržati dugogodišnje teške muke, te je zabezeknuto u nj gledala. 
Bivši je zatvorenik samo buljio, okretao se, iščekivao stražara koji bi ga 
mogao natrag vratiti i jedva je odgovarao na mnoga postavljena pitanja. Žena 
ih je htjela što bolje počastiti, nahraniti, okrijepiti, da smnognu snage za da- 
leki put do kuće. | 

Kažnjenik nije puno jeo, premda je bio gladan, nije išlo, i jedva je čekao 
čas da krenu dalje, daleko od kaznionice u djelomično ili sasvim nepoznato. 

Nije znao što ga čeka, pa je sa strepnjom gledao u budućnost. Bio je veseo 
kad je došao čas rastanka. Srdačno se zahvalio na gostoprimstvu, brzo se 
spremio i odvezli su se u Okučane, pa vlakom u Zagreb. 


Duša je naša poput ptice umakla 

iz zamke lovaca; 

raskinula se zamka i 
a mi umakosmo! /Ps 124,7/ 


Kad je stigao u Zagreb, nije znao upravo ni hodati. Kad bi začuo tramvaj 
ili automobil zbijao se je uza zidove kuća da ga ne pregaze. Stalno se je okre- 
tao da vidi ide li za njim stražar. Nije mogao ni zamisliti da ide nekamo bez 
stražara. Sestra ga je stalno opominjala, ona je i došla da ga prihvati i do 
rodne kuće doprati: "Što ti je? Zašto se pribijaš uza zid? Ne će te tramvaj ni 
automobil pregaziti. Ne boj se!" 

U Zagrebu su svratili jednoj obitelji u kojoj je žena bila sestrina poznani- 
ca iz rodnog sela i tu su ošišanog, mršavog, slabo obučenog kažnjenika 


Slika 4. Prilikom izlaska iz zatvora u društvu prijatelja i sestre u Zagrebu 19. ožujka 1957. g. 

gledali kao čudovište, koje dolazi iz drugog svijeta i postavljali mu mnogo- 
brojna pitanja na koje je nevoljko odgovarao bojeći se još uvijek riječi i 
odgovora, koji bi se mogli krivo protumačiti i radi kojih bi on mogao imati 
neugodnih i neželjenih posljedica (mogli bi ga natrag vratiti). 

U Zagrebu je posjetio i neke od bivših suosuđenika, koji su već odavno 
bili na slobodi - dr. Marka Klarića, župnika župe sv. Petra (ponovno nakon 
zatvora), koji je bio dugogodišnji sobni starješina kod svećenika, pa je radi 
toga imao mnogo neprilika i bio više puta u samici za nevjerojatne i 
nedokazane prekršaje, i Krešimira (Kreša) Ivšića, župnika Markuševca, koje- 
ga je sreo na putu i koji je odmah izvadio novčarku i istresao sav sadržaj da 
ima dovoljno novaca za put do kuće (oba su već pokojna) i još neke sveće- 
nike, a bio bi sigurno posjetio još nekoje, ali mu se žurilo. Najviše svećenika 
bilo je u Staroj Gradiški iz zagrebačke nadbiskupije (samo su neki spomenu- 
ti), mnogo redovnika bilo je iz Franjevačke provincije Presvetog Otkupitelja 
sa samostanom u Zagrebu (afera "Gaon"), Franjevačke provincije sv. Ćirila i 
Metoda, Splitske nadbiskupije, Šibenske biskupije i Administracije Zadar- 
ske, Vrhbosanske nadbiskupije, Dominikanske provincije, Dubrovačke bi- 
skupije, Družbe Isusovaca i.t.d. 

Trebalo je žuriti u nepoznato, u relativnu slobodu, što dalje od kaznio- 
nice, od tragičnih događaja i doživljaja koje je trebalo potisnuti u podsvijet i 
početi od početka. Bogu-hvala! 

Kad se je nakon dugog sna vratio rodnoj kući, to je bila senzacija. Susje- 
di su znali vrijeme dolaska, pa su se sakupili da ga vide i da ga štogod upita- 
ju. Kad su ga vidjeli, bilo im je sve jasno, ali su ga ipak pitali: "Kako si? - 
"Vrlo dobro" - odgovarao bi on, vrlo oprezno da ne bi dao povoda opširnim 
pričanjima, koja bi mogla doći do ušiju vlasti, pa da on i oni ne upadnu u 
neprilike, razna pozivanja i saslušavanja. "Kako ti je bilo tamo?" - pitali su 
dalje. “Kao Doma" - odgovarao je. “Ja sam, naime, bio u Domu. Bio je to do- 
duše Kazneno-popravni dom, ali ipak Dom" - odgovarao je oprezno. 

"Kakva je bila hrana?" - pitali su dalje. "Kao u hotelu" - odgovarao je. 
"Ujutro je dežurni službenik obilazio sobe i pitao: 'Što hoćeš za objed?" i što 
Si naručio, to si dobio" - bio je odgovor. 

Okupljeni su ga bolje pogledavali, po njegovoj vanjštini drukčije zaklju- 
-čivali, klimali glavama, ali nisu ništa govorili. 

"Znači da ti je bilo dobro" - usudio se je jedan primijetiti. 

"Odlično!" - odgovorio je. “Da mi je bilo loše, zar bih ja tako dugo tamo 
ostao" - pridometnuo je. "Bio bih se prije vratio.“ 

To je izgleda bilo malo previše, pa su se ljudi i.žene klimajući glavama 
počeli razilaziti ne vjerujući sami sebi i sumnjajući u njegovu zdravu pamet. 


Jer svi naši dani prođoše u gnjevu tvojemu, 
kao uzdah dovršismo godine svoje. | 
Zbroj naše dobi sedamdeset je godina, 
ako smo snažni, i osamdeset; 
a većina od njih muka je i ništavost: 
jer prolaze brzo, i mi letimo odavle. 
/Ps 90,9-10/ 


Jahve, uzdanje od moje mladosti! 
Ne zabaci me u starosti: 
kad mi malakšu sile, ne zapusti me! 
iPš 71,591 

ODLUKOM 
PREDSJEDNIKA REPUBLIKE 
Dr. Franje Tuđmana 


na temelju članka 98. 
Ustava Republike Hrvatske 


odlikovan je 
Ivo (Vicko) Bjelokosić. 


REDOM 
STJ EPANA RADIĆA 


PREDSJEDNIK REPUBLIKE 
HRVATSKE 

Slika 7. Povratak barjaka s Gorice Sv. Vlaha i zatvaranje feste 6. veljače 2000. g. 

Summary 


Msgr. Ivo Bjelokosic, author of the book «Priest with license the number 
St. Grad. 2019», describes his arrest, judgement and the execution of his sen- 
tence in Stara Gradiska penitentiary. This penitentiary was dedicated for 
priests and Croatian political prisoners. 

The author, one of the survivors of this penitentiary, tells us about all the 
sufferings and cruel treatments and humiliation of the inmates. The wardens 
had been particularly trained and prepared to apply physical and mental 
methods of torture towards Catholic priests. Details of these persecutions are 
described in this book. 

He witnessed the repugnant treatment towards all the inmates and identi- 
fied himself with them offering them his support and religious convictions, 
faith and belief in God to help others survive and resist. Only the patience of 
a martyr was a mental help to bear these situations. 

After completing his twelve years of condemn, he continued to carry his 
cross for his Church until the last days of his life. 

The main guide for this book was Christ's words «Forgive them, O Lord, 
for they don't know what they are doing». In this spirit, he lived, acted and 
died. po 

Zusammenfassung 


Das vorliegende Buch "Priester Register Nr. St. Grad. 2019" von Msgr. 
Ivo Bjelokosić beschreibt zu einem Teil die Festnahme, Gerichtsverhandlung 
und die Verbiisung der langjiihrigen Strafe in Stara Gradiška, der Folter- 
strafanstalt der kroatischen politischen Hiftlinge. 

Aus diesem Buch werden die Leiden der iiberlebenden Verurteilten klar 
ersichtlich, besonders jene der zahlreichen Priester, die sich dort befanden. 

Daneben deckt der Autor das Bestreben der _kommunistischen 
Machthaber auf, die katholische Kirche in Kroatien zu vernichten. 

Die tun sie mit allen mčglichen Mitteln, ja mit brutaler Gewalt. 

In seiner Ausfiihrung legt er in groben Ziigen mehrere Einzelheiten dar, 
aus denen dieser satanischer Hass der katholischen Kirche, dem Glauben und 
seinen Dienern gegeniiber ersichtlich wird. 

Der Autor sieht sich selber in all dem als eines der ausgewčhlten Opfer 
dieses widerlichen und inhumanen Systems. Fest iiberzeugt in seine 
Unschuld, ergibt er sich in den Willen Gottes. Deswegen ertragt er standhaft 
mit der Geduld eines Mirtyrers die auferlegte Strafe und alle Tortur. 

Nach VerbiiBung der zwčlfjiihrigen Strafe fiihrt er weiter fort sein Kreuz 
im Dienst der Kirche, welcher er angehčrt bis zum Lebensende zu tragen. 
Das Buch atmet vom Anfang bis zum Ende die Worte Jesu "Herr, vergib 
ihnen, denn sie wissen nicht was sie tun". 

In diesem Geist lebt, wirkt und stirbt der Autor. 

Resumen 


Monsenor Ivo Bjelokosić, autor del libro "Sacerdote con licencia numero 
St. Grad. 2019" escribe sobre su detencićn, juicio y cumplimiento de conde- 
na en la penitenciaria de Stara Gradiška donde estuvieron numerosos sacer- 
dotes junto con los condenados politicos croatas. 

En su libro relata detalladamente los sufrimientos y martirios de los con- 
denados. Los sacerdotes fueron objeto particular de los malos tratos. El autor 
destaca el empeno de los carceleros de destruir y prostituir a los sacerdotes 
para desprestigiar a la iglesia Cat6lica. Para ello, usaron todos los medios a 
su alcance agrediendo, tanto fisica como mentalmente, a los sacerdotes. 

El libro, de principio a fin, describe la resignacićn de las victimas a la 
humillacićn y que se entregaron, por completo, a la voluntad de Dios para 
poder aguantar con dignidad y sacrificio los malos tratos a los que fueron 
sometidos. 

Despućs de doce largos anos, al haber cumplido integramente su conde- 
na, sigue Ilevando su cruz con el fin de servir a la iglesia hasta el final de su 
vida. 

El guićn de su conducta fueron las palabras de Jesucristo: "Perdćnales, 
Senor, porque no saben lo que hacen". Fue con este espiritu, con el que vivid, 
actuć y murić. 

ŽIVOTOPIS AUTORA 


Rodio se 27. prosinca 1917. u Čilipima (Konavle) od oca Vice i majke 
Pave, rođ. Stolić. 


. Gimnaziju je završio u 
= Dubrovniku, a potom teolo- 
. giju u Splitu i Dubrovniku. 
Zaređen je za svećenika 21. 
ožujka 1942. a mladu misu 
. rekao je 6. travnja iste godi- 
ne. U toj godini preuzima 
: službu u župi Topolo (Du- 
brovačko primorje). Za vri- 
jeme svog boravka u toj župi, 
uhićen je 17. ožujka 1945. 
Divizijski vojni sud Knin - 
Vijeće za dubrovačko podru- 
čje, osudilo ga je na smrt. To 
je potvrdio Viši vojni sud JA 
11. srpnja 1945. Predsjedni- 
štvo privremene Narodne sku- 
pštine DFJ dne 29. listopada 
1945. zamijenilo je smrtnu 
kaznu na 20 godina lišenja 
slobode s prisilnim radom. 
Suđenje je bilo tajno, gdje je 
prvi put čuo optužnicu a osuđen je bez ikakvog ispitivanja. Prvi put je svoju 
presudu vidio negdje nakon godine 1990. Čitav proces je bio montiran. 

Dolaskom partizana u Dubrovnik i na njegovo područje provedena je 
hajka na svećenike. U jednom kratkom razdoblju likvidirano je 25 svećenika 
a neki su poslani na robiju. 

Komunisti koji su okaljali svoje ruke krvlju nad tridesetak svećenika i 
bogoslova, što je za dubrovačku biskupiju bio snažan i bolan udarac, željeli 
su zavarati narod tog kraja, tobože slaveći proslavu sv. Vlaha, zaštitnika Du- 
brovnika. 

Malo im je bilo ono što su učinili likvidacijama, pa su odabrali nekoliko 

svećenika i drugih ljudi i optužili ih da su htjeli bojkotirati tu proslavu, uz još 
neke izkonstruirane optužbe. Nekolicinu su osudili na smrt, a neke na vre- 
menske kazne, i to izveli. Među njima je osuđen i don Ivo. 

Od uhićenja, bio je u zatvoru Villa Rašica, pa u Karmenu, a nakon toga, 
već osuđen, odveden je u trogirski zatvor gdje je čekao pravomoćnu presudu. 
Iz tog zatvora, gdje je bilo dosta smrtnjaka iz Dalmacije, mnogi su odvedeni 
na groblje, odakle su se u zatvoru čuli pucnji. 

Tu je dočekao izmjenu kazne, pa je stigao u Staru Gradišku 2. prosinca 
koka u kojoj je odrobijao punih dvanaest godina 1 17.3.1957. otpušten. 

Po izlasku kući preuzeo je župu 
Pločice u Konavlima, gdje je bio od 
1957. do 1960. 

Iza tog službovanja premješten je u 
župu Mlini (Župa dubrovačka), gdje 
ostaje do godine 1964. 

Od 1964. pa do godine 1991. upra- 
vlja župom sv. Andrije u Dubrovniku, 
bio je kanonik Stolnog kaptola 1 obavljao 
službu dekana dubrovačkog dekanata. 

Zatim je razriješen župničke službe, 
te imenovan rektorom crkve sv. Vlaha u 
Dubrovniku, što se uvijek smatralo po- 
; časnim mjestom. Tu ostaje do kraja živ- 
ota. 

Kao veliki domoljub i uzoran sve- 
ćenik bio je nagrađen s nekoliko crkve- 
nih i društvenih priznanja. 

Za domoljubno i državotvorno drža- 
nje odlikovan je Odlukom Predsjednika 
Republike Hrvatske 28. svibnja 1996. 
"Redom Stjepana Radića za zasluge 1 
stradanje u borbi za nacionalna i socijal- 
na prava 1 razvitak hrvatskog naroda“. 

Nagradom Dubrovnika za životno 
djelo počastio ga je Grad Dubrovnik 3. 


. veljače 1999. za promicanje domoljublja, međuljudskih odnosa, kulture i 
vjerske baštine, štovanje sv. Vlaha. 

Kao uzoran i ugledan svećenik imenovan je kapelanom Njegove svetosti 
Ivana Pavla II. 17. prosinca 2000, Time je počašćen titulom monsinjora. 

Nažalost, to nije bilo moguće svečano uručiti jer se prije smrti nalazio u 
bolnici pa je dubrovački biskup Msgr. Dr. Želimir Puljić to predao njegovoj 
nećakinji Mari Bjelokosić u srijedu Velikog tjedna prilikom posvete ulja 11. 
IV. 2001. 

Po naravi je bio sređen, staložen, razuman, vitalan, uvijek srdačan i du- 
hovit. 

Kroz cijeli svoj životni vijek bio je obljubljen od onih koji su ga upo- 
znali, a posebno od vjernika tamo gdje je službovao. 

Stoga nije čudno što ga je Dubrovnik veličanstvenim pogrebom i opro- 
štajima otpratio 17. travnja 2001. na posljednje ovozemno prebivalište, na 
groblju Boninovo. 

Prihod od prodanih knjiga bit će upotrebljen 
u humanitarne svrhe 


